ޢެދެމޭ އުފާ….(30) – Esfiya\nއަލްޔާއަށް ވަޒީފާއެއް ހަމަޖެހިގެން ވަޒީފާޔަށް ނިކުންނަތާ މިހާރު ހަފުތާއެއް ވީއެވެ. އެހެން ކަމުން މިހާރު ކޮންމެވެސް ވަރަކަށް މަސައްކަަތަށް ހޭނި މަޑު މަޑުން އަންނަނީ ވަޒީފާގެ ކުރި އެރުން އަންނަމުންނެވެ. އަލްޔާގެ އަތުގަ ފޯނެއް ނެތުމުން ލީޒާ ވަނީ އޭނަޔަށް ފޯނެއް ވެސް ދީފައެވެ. ލީޒާ ބުނާ ގޮތުން ވިއްޔާ ވަޒީފާޔަށް ދާއިރު ފޯނަކީ ވަރަށް މުހިންމް އެއްޗެކެވެ. ކޮންމެ ފަދަ ވަގުތެއްގަ ވެސް ހަސަދަވެރިންގެ މުސީބާތެއް ޖެހުމަކީ ދުރު ނޫން ކަމެއް ވިއްޔާއެވެ. އަނެއް ކޮޅުން ފުލުސް އޮފީހަށް އަލްޔާ ޖައްސާފަ އޮތް މައްސަލާގައި އޭނަޔާ ގުޅައިގެން ވެސް ބައެއް މައުލޫމާތު އެތަނުން ހޯދައެވެ. އިބުރާހީމް ބުނި ގޮތުން ވިއްޔާ އެތަނަށް ފުލުހުން ވަނދެގަންނަން އަދި ހަފުތާއެއް ވަރު ނަގާނެއެވެ. ސަބަބަކީ އިދުރީސް ރާއްޖޭގަ ނެތުމެވެ. އިދުރީސް އެތާ ތެރޭގަ ނެތީސް އެތަން ނުއޮޅުމަކީ ފޫނެއް ފަޔަށް ފެންފުރުން ފަދަ ކަމެކެވެ. ކުށްވެރިޔާ ސަލާމަތް ވުމަކީ އޭގެ އެންމެ ރަނގަޅު ގޮތެއް ނޫން ވިއްޔާއެވެ.\n“ހަލޯ… އަޅުގަނޑަށް ލަސް ވާތީ ބިލް ދައްކަން މިއައީ ގޮވާ ގޮވާ އެކަކުވެސް އެ ޓޭބަލްއަށް ނުދިޔަ! އެހެންވެ…” އެ ޒުވާނާ ބުނެލިއެވެ. އެއިވުން އަޑުން ފުރަގަހަށް އެބުރިގެން ހުރި އަލްޔާ ދިޔައީ ސިއްސައިްގެންނެވެ. ވާނީ އެހެންތާއެވެ. މީގެ ދެއަހުރު ކުރިން އެއަޑަކީ އެތައް ފަހަރަކު އިވިފަ ހުރި އަޑެއް ވިއްޔާއެވެ. ހައިރާން ކަމާއެކު އަލްޔާ ފަހަތަށް އެބުރުނު އިރު ކުރިމަތީގަ ހުރި ކަރަމް ފެނި އަލްޔާގެ ދެލޯ ދިޔައީ ބޮޑު ވެގެންނެވެ. ކަރަމްއަށް ވެސް ވީ ހަމަ އެފަދަ ގޮތެކެވެ. ދެމީހުންނަށް ވެސް ތިބެވުނީ އެކަކު އަނެކަކާ ދިމާލަށް ހަތަރު ކަޅި ހަމަ ކޮށްގެންނެވެ. “އުހުމް… އުހުމް… އަލް ދާން ވީނުން އެފަރާތަށް އެއްމެން އެތިބީ މިތަން ބަލަން!” ކަރު ކަހައިލަމުން އެތާ ކައުންޓަރުގަ ދެން އިންނަ ކުއްޖާ ބުނެލިއެވެ. ޖުމާ އެހެން އަލްޔާއަށް ހަމަ ދުނިޔެއަށް އާދެވުނެވެ. އަދި އެދީމާލަށް ބަލަން ތިބި މީހުން ފެނުމުން ލަދުން އަލްޔާ އިސްޖަހާލިއެވެ. “އެއީ ތެދެއް… އަލް ހިނގާބަލަ އެފަރާތަށް!” ލާރި ދެއްކުމަށް ފަހު ކަރަމް ބުނެލިއެވެ. ކަރަމް އެހެން ބުނުމުން އިސްޖަހައިގެން ހުރެ ކަރަމް އާއެކު ތަން ކޮޅެއް އެއްފަރާތަކަށް އަލްޔާ ހިނގާގަތެވެ.\n“މި އޮތްހާ ދުވަހު އަލް ތިއުޅެނީ ކޮންތާކުތަ؟ އަހަރެން ހާދަ ވަރަކަށް އަލް ހޯދާފީމޭ… އެންމެ ފަހުން މާލެވެސް ބަދަލު ވެގެން މިއުޅެނީ، މިހާރު ޖޮބުގަ… ވާހަކަ ދައްކަބަލަ އަލް!” އެއްފަހަރާ އެތައް ސުވާލުތަކެއް ކުރުމުން އަލްޔާ ހުރީ ބުނާނެ އެއްޗެއް ނޭނގި ބަސް ހުއްޓިފައެވެ. “އަލް… އޭ!” އަލްޔާ އެއްޗެކޭ ނުބުނެ ހުރުމުން އަނެއްކާވެސް ކަރަމް ގޮވިއެވެ. ހަގީގަތުގައި އަލްޔާ ހުރީ އޭނަޔާ ދޭތެރޭ ކަންތައް ވީގޮތުން އެވާހަކަ ކިޔާދޭނެ ގޮތަކާ ދޭތެރޭ ވިސްނާށެވެ. “ކަރަމް ކީއްކުރަންތަ އެހާވަރަކުން އަލް ތިހޯދަނީ؟ އަލް ބުނީމެއް ނުން އަލްއަށް އިންތިޒާރު ނުކުރާށޭ..!” ކިތަންމެ ދެރަވިޔަސް ހަރުކަށި ގޮތް ދައްކަމުން އަލްޔާ ބުނެލިއެވެ. “ކީއްވެ ކުރާ ސުވާލަށް ޖަވާބު ނުދީ ސުވާލް ތިކުރަނީ؟ އަހަރެން އަބަދުވެސް ބުނަންދޯ އަހަރެން މަރު ވަންދެންވެސް އިންތިޒާރު ކުރާނަމޭ! އެކަމަކީ އެއީ އަލްއަށް ވެސް ބަދަލު ކުރެވޭނެ އެއްޗެއް ނޫން… އަލްއަށް އިނގޭތަ؟ އަލްއަށް ހާދަ އިންތިޒާރެއް ކޮއްފީމޭ..! އެކަމަކު އަހަރެން ދުވަހުކުވެސް ވަރު ބައްޔެއް ނުވާނެ އަދިވެސް އިންތިޒާރު ކުރާނަން!” ކަރަމް ބުނެލިއެވެ. އޭރު އޭނަގެ ލޮލުން އަލްޔާއަށްޓަކައި ވާ ލޯބި އިނގޭހާވެއެވެ. “ނޫން ކަރަމް! އަހަރެންނަށް ރަނގަޅީ އިތުރަށް ތި ބޭކާރު ކަންތައް ނުކުރިއްޔާ އަހަރެންނަކީ ކާކުކަން ކަރަމްއަށް ވަރަށް ރަނގަޅަށް އިނގޭނަ… ކަރަމް ވެސް ކަރަމް އާ އެކަށީގެންވާ މީހަކު ހޯދައިގެން ދިރު އުޅުމެއް ހޯދަން އުޅޭ” އަލްޔާ ބުނެލިއެވެ. އޭރު އަލްޔާގެ އަޑުވެސް ވަނީ ބެދިފައެވެ. “ނުވާނެ ތިކަމެއް ހަނދާން ނައްތާލާ! އަހަރެންނަށް އިނގޭ އަލް ބައިވަރު ކަންތައް ތަކެއް އެބަ ސިއްރު ކުރާކަން އެކަމަކު އަލް ކިޔާދޭން ބޭނުން ނެތިއްޔާ އޯކޭ ކިޔާ ނުދިނަސް އެކަމަކު އާދޭސް ކޮއްފަ މިބުނީ އަލްގެ ނަންބަރު ދީފާނަންތަ؟ އަހަރެން އަލްއަށް އުނދަގޫ ވަންޏާ ނުގުޅާނަން އެކަމަކު އަހަރެން ބައިވަރު ވާހަކަ އެބަހުރި އަލް އާ ދައްކަން! ޕުލީޒް!” އަލްޔާ ކައިރި އާދޭސް ކުރާ ހާލު ކަރަމް ބުނެލިއެވެ. ކަރަމް އެވަރަށް އާދޭސް ކުރުމުން އިތުރު ގޮތެއް ނެތުމުން އެންމެ ފަހުން އަލްޔާ އޭނަގެ ނަމްބަރު ދިނެވެ. ނަންބަރު ލިބުމާއެކު ފަހުން ގުޅާނެ ކަމާ މިވަގުތު ބިޒީ އޭ ބުނެ ކަރަމް ހިނގައްޖެއެވެ.\n“އަލް ހާދަ ލޯބިި ބިޓެއް! އަލްގެ ބީއެފުތަ އެއީ؟” އަލްޔާ އައިސް ހުއްޓުމާއެކު ސިއްރު ސިއްރުން ޖުމާ އަހައިލިއެވެ. “އޭ… ނޫން! އެއީ އަލްމެން ރަށު ކުއްޖެއް ސަޅިތަ އެސޮރު؟” ޖުމާގެ ސުވާލަށް ޖަވާބު ދިނުމަށް ފަހު އަލްޔާ އަހައިލިއެވެ. “އާނ… ވަރަށް ހޮޓު އެކަމަކު ހާދަ ހީވެޔޭ އަލްގެ ކަމެއް ހެން… އަނެއްކާ ދެންމެ މިތާ ކުޅެވުނު ޑްރާމާ ހައްހައްހާ… ހުވާ މިބުނީ މީހުން ކަޅި ހުއްޓުނީމަ މަ ބުނީ އެއްފަރާތަކަށް ދާން ވެސް!” ހެމުން ހެމުން ޖުމާ ބުނެލިއެވެ. “އަލްގެ ބިޓެއް ނޫނޭ ބުނާއިރު ބަލާބަލަ މީހާ ހުރި ގޮތް އެއްކޮށް މޯޅިވެފަ ތިހިރީ ގައިމު އެސޮރު ފެނުމުގެ ކުރިން ހުރި ގޮތަކަށް ނޫން މިހާރު ތި އިނީކީީ!” އަލްޔާ އެއްޗެއް ނުބުނެ ހުރުމުން ޖުމާ ބުނެލިއެވެ. އޭރު އަލްޔާގެ މޫނުމަތިން މާ ރީއްޗަށް ވެސް ދެރަވެފަ ހުރިކަން އިނގެއެވެ. “ހަމަ ހުވާ މިބުނީ އެއީ ރަށު ކުއްޖެއް އޭނަ ވަރަށް ލޯބިވާނެ އަލްދެކެ، ވަރަށް ގާތް ރައްޓެއްސެއް އެއީ” ބުނަން ބޭނުން ނުވާާތީ އަލްޔާ ދޮގެއް ހަދާލިއެވެ. ޖުމާ ވެސް އިތުރު ސުވާލެއް ނުކޮށް އޭނަގެ މަސައްކަތަށް އެބުރި ރުޖޫއަ ވިއެވެ. އަލްޔާ ވެސް އޭނަގެ ގޮނޑީގަ އިށީނދެ މަސައްކަތައިގެން އުޅެގަތެވެ. އެކަމަކު ކަރަމް އާ ދިމާ ވުމުން އަލްޔާ ހުރީ ކޮންމެވެސް ވަރަކަށް ނެގި މަޑު ވެފައެވެ.\n“ކުޑަބެ ހާދަ ފާޑަކަށް ތިއޮތީ؟ ބަލީތަ؟” ކަންނެތް ފާޑަކަށް ވިނާން އޮތުމުން ވަޒުނާ އަހައިލިއެވެ. “ނޫން! ބަލީކީ ނޫން މިއުޅެނީ މާކް ފޯނު ނުނަގައިގެން އޭނަ ލަންކާޔަށް ގޮސްފަ އައި ފަހުން ވަރަށް ޗޭންޖު ވެއްޖެ… ގިނަ ފަހަރު ގުޅީމަ ފޯނެއް ނުނަގާ! ނެގި ފަހަރެއް ވިއްޔާ އޭނަ ބުނާނީ ބިޒީ ފަހުން ގުޅާނަން އެއީ ވާވަރު ދުވަހަކު ވެސް އެ ގުޅާ ދުވަހެއް ނާދޭ އެކަމާ ގޮވާފަ މިއޮތީ!” ވިނާން ވެގެން އުޅޭ ގޮތް ބުނެލިއެވެ. “އެހެންތަ؟ ކީއްވެ އެހެން އެވަނީ؟ އަނެއްކާ އޭނަ ބަލީތަ؟ ނޫނީ ބިޒީތަ؟، ކުޑަބެ އެގެއަށް ދިޔައިންތަ؟ އޭރުން ވެސް އެގިދާނެއްނުން ވީގޮތެއް” ވިނާންގެ އެނދުގެ އެއްފަރާތެއްގައި އޮށޯންނަމުން ލީޒާ ބުނެލިއެވެ. “އުހު… އެގެއަކަށް ނުދަން އެކަމަކު ފޯނު ނުނަގަން ޖެހޭ ސަބަބެއް ނޭގޭތީ މައްސަލައަކީ އަނެއް މައްސަލައަކީ ސުހޭލްއާ ވެސް ދިމާ ނުވާތީ ކުޑަބެއަށް ނޭގެ މިހާރު އެއްކަލަ ކަންތައް ވެސް ގޮސް އޮތް ހިސާބެއްވެސް” ކަރު އެލުވާލަމުން ވިނާން ބުނެލިއެވެ. “އެހެންތަ؟ ހުރޭ މަ ގުޅާލާނަން ލީއަށް އޭރުން އެނގިދާނެއްނުން ވެގެން އުޅޭ ގޮތެއް!!” އެހެން ކިޔާފަ ވަޒުނާ ފޯނުނަގާ ލީޒާގެ ފޯނަށް ގުޅާލިއެވެ. ރިންގު ވާން ފެށުމާއެކު ލީޒާ ފޯނު ނެގިއެވެ. “ހަލޯ… ވަޒޫ ކިހިނެތްވީ؟ ހާދަ ދުވަހެއް ކޮއްލާފަ ތިގުޅާލީ” ވަޒުނާ ގުޅުމާއަކު ފޯނު ނަގާ ލާޒާ ބުނެލިއެވެ. “އާނދޯ… އެހެން ވެސް ވާނެ އަސްލު ވަޒޫ މިގުޅީ ކަމަކުއޭ… ކޮބާތަ ލީގެ ދޮންބެ؟ ކުޑަބެ އެބައުޅޭ އޭނަޔާ ނުގުޅިގެން” ވަޒުނާ ގުޅި ސަބަބު ބުނެލިއެވެ. ވަޒުނާ އެހެން ބުނުމާއަކު ލީޒާގެ މޭ ދިޔައީ ފިނި ވެގެންނެވެ. ވާނީ އެހެންތާއެވެ. މާކިން މިހާރު ވިނާން ގުޅީމަ ފޯނު ނުނަގަނީ ލީޒާ ބުނެގެން ވިއްޔާއެވެ. ލީޒާ ވަނީ މާކިންއަށް ހުރިހާ ވާހަކައެއް ކިޔާދީފައެވެ. ކުޑަ މިނުން ދަތުރު ދިޔަ ދުވަހު ހިނގި ހާދިސާޔާ އެއްކޮށެވެ. ކޮއްކޮ އެވަރު ބޮޑު ކަމަކު އެދުމުން މާކިންއަށް އެކަމަށް ދެކޮޅު ހަދަން ނުކެރުނީއެވެ. ލީޒާ އަކީ އޭނަގެ ދެލޮލުގެ ނޫރު ފަދައެވެ. މައިން ބަފައިން ދުނިޔޭގަ ނެތުމުން އެދެބެއިންނަކީ އެއްފުރާނައެއް ފަދައެވެ. އެހާވެސް އެއް ކުއްޖަކު އަނެއް ކުއްޖެއް ދެކެ ލޯބިވެއެވެ. އަނެއް ކޮޅުން އަލްޔާއާ ދޭތެރޭ ކަންތައް ވީގޮތުން ވިނާން އަކީ ކިތަންމެ ގާތް ރައްޓެއްސެއް ކަމުގައި ވިޔަސް މާކިން ވެސް އިތުރަށް އަލްޔާގެ ހަބަރެއް ވިނާންއަށް އަންގަން ބޭނުމެއް ނުވެއެވެ. ސަބަބަކީ މާކިންއަށް އެނގިފަ އޮތް ގޮތުން ވިއްޔާ ލީޒާގެ ރައްޓެހި ފުލުހަކާ ގުޅިގެން ކުރަން އުޅޭ ކަންތައް ވެސް އިނގޭތީއާ އެކުއެވެ. “އެހެންތަ؟ ކުޑަބެ ވަރަށް ބިޒީ!މި ދުވެސް ކޮޅު ގޭގަވެސް މަޑު ނުވޭ އެހެންވެ ކަންނޭގެ ހަބަރެއް ނުވެގެން ތިއުޅެނީ..!” ފުރިހަމަ ޖަވާބެއް ލީޒާ ދިނެވެ. ނަމަވެސް ލީޒާ އެ ހެދީ ކަނޑަ އެޅިގެން ބޮޑުވެގެންވާ ދޮގެކެވެ. އެކަމަކު ބަދު ނަސީބު އަލްޔާއަށްޓަކައި އިތުރު ގޮތެއް ނެތުމުން ދޮގު ހަދަން މަޖުބޫރު ވީއެވެ. “އެހެންތަ؟ ކުޑަބެ ގޮވާފަ އިންނާތީ އެހެންވެ ބަލާލީ! މިހާރު އަލްގެ އެއްވެސް ކަމަކާ ނުއުޅެވެޔޯ ކުޑަބެ ބުނީ…” ދެރަވެފަ ވަޒުނާ ބުނެލިއެވެ. އެހެންދޯއޭ ބުނެ ލީޒާ ފޯނު ކަނޑާލިއެވެ. ރައްޓެއްސެއް ކައިރީގަ އެހާ ބޮޑު ދޮގެއް ހަދަން ޖެހުނީމަ ލީޒާ ހުރީ ވަރަށް ދެރަވެފައެވެ. އެކަމަކު އަލްޔާ އަކީ ނިކަމެތި ކުއްޖަކަށް ވީތީ ލީޒާ ބޭނުން ވީ އަލްޔާ އިސް ކުރާށެވެ. އެއީ ނިކަމެތިންނަށް އެހީ ވުމަކީ އެތައް ސަވާބުތަކެއް ލިބޭ ކަމަކަށް ވާތީމެ ވެސް އެކުއެވެ. ވަޒުނާ ފޯނު ބާއްވާފަ ލީޒާ ބުނި ގޮތަށް ވިނާން ކައިރީގަ ބުނެލިއެވެ. ވިނާން ވެސް ހުރީ އެއީ ތެދު ކަމަށް ބަލައިގެން ހިތްހަމަ ޖައްސާލައިގެންނެވެ.\nވަޒުނާޔާ ވާހަކަ ދައްކާ ނިއްމާފަ ލީޒާ އިށީނީ ސޯފާގައެވެ. އޭރު އޭނަގެ މޫނުމަތީގަ ވަނީ އޮއްދާ ހިއްލާފައެވެ. ގާތް ރައްޓެއްސެއް ކައިރީގަ އެހާ ބޮޑު ދޮގެއް ހަދަން ޖެހުމުން ލީޒާ ހުރީ ވަރަށް ދެރަވެފައެވެ. އެހެން ނަމަވެސް އަލްޔާ ބޭނުން ވަނީ އޭނަ ބޭނުންވާ ކަންތައް ނިމެންދެން އޭނަ އުޅޭކަން އެހެން މީހަކަށް ނަ އަންގާށެވެ. އެހެން ކަމުން ލީޒާ ވެސް އެގޮތަށް އެއްބަސްވީއެވެ. “ކިހިނެއް ވެފަ ތިއޮތީ؟” ލީޒާ ފާޑަކަށް އޮތުމުން މާކިން އަހައިލިއެވެ. “ނޫން ހަމަ އޮތީ..!” ލީޒާ ބުނެލިއެވެ. “އެހެންދޯ؟ ދޮންބެ ހީކުރީ މާބޮޑު ކަމެއް ވެގެން އޮތީއޭ…” މާކިން ބުނެލިއެވެ. “އާނ… ދެން ފާޑަކަށް އެކަހަލަ ވެސްމެ ވަޒޫ ދެންމެ ގުޅި… ވިނާން އެބަ އުޅެޔޯ ދޮންބެއާ ނުގުޅިގެން އެހެންވެ އެކަމާ މިވިސްނަނީ އަނެއްކޮޅުން ވިނާން ވެސް ކިހާ ހާލެއްގަ އެއުޅެނީ އެހެންވެ އެކަމާ މިވިސްނެނީ..!” ލީޒާ ސަބަބު އޮޅުން ފިލުވާދިނެވެ. “އާނ… ތިއީ ރަނގަޅު ވާހަކައެއް ވިނާން ވަރަކަށް އެބަ ގުޅާ ދޮންބެއަށް ވެސް އެކަމަކު ދޮންބެވެސް ބޭނުން އަލްއަށް ހައްގު ލިބެން… ހުރިހާ ކަމެއް ނިމުނީމަ ވިނާންއަށް ކިޔާދޭނީ ހުރިހާ ވާހަކައެއް އޭރުން އޯކޭއެއް ނުން…” މާކިން ހަމަ ޖެހެމުން ބުނެލިއެވެ. “ހޫމް… ތިއީވެސް ރަނގަޅު ގޮތެއް” ލީޒާ ބުނެލިއެވެ. އެވަގުތު އަލްޔާ ވެސް ގެއަށް އައިސް ވަނީއެވެ. “އޭ ތިއެއް ނޫނޭ އިއްބެ ގުޅި ބުނީ މިރޭގެ ވަގުތަކު އެއްކަލަ ތަނަށް ވަންނާނަމޯ! އިދުރީސް މާލެ އަތުވެއްޖެޔޯ…” އެތެރެއަށް ވަން ގޮތަށް ތަނެއްގަ ފޫކޮޅު ވެސް ޖައްސާ ނުލާ އަލްޔާ ބުނެލިއެވެ. “ހުވާތަ؟ އަލް ޖެހޭންނުން އެތަނަށް ދާން އޭރުނުން އެތާ ތިބި ކުދިންނާ މީޓްވެސް ކުރެވޭނީ!؟” އުފަލުން ހުރެ ލީޒާ ބުނެލިއެވެ. “އާނ… އިއްބެ ބުނި އެކޮޅަށް ދަމުން ގުޅާނަމޯ އޭނަ ގުޅީމަ އަހަރުން ދިޔާމަ ނިމުނީނުން؟!” ސޯފާގައި އިށީންނަމުން އަލްޔާ ބުނެލިއެވެ. މާކިންއާ ލީޒާޔާ އަލްޔާ އާ ތިންމީހުން އެތައް ވާހަކައެއްގަ ތިބިީ ކިހާ އިރަކު ކަމެއް ވެސް ނޭނގެއެވެ.\n“މާލޭގަ ފުޅާ ދާއިރާއެއްގައި ހަށި ވިއްކުމުގެ ވިޔަފާރީ ކުރާ ބޮޑު ނެޓުވޯކެއް އަތުލާ ގަނެއްޖެ!” ސޯފާގައި ފޯނަށް ކުޅެން އިން ވިނާން ސިއްސައިގެން ދިޔައީ ކުއްލިއަކަށް ޓީވީން ކިޔަމުން ދިޔަ ކުއްލި ހަބަރަކުންނެވެ. ފޯނު ސޯފާގައި ބޭއްވުމަށް ފަހު ވިނާން ހަމަޖެހެލީ އެ ހަބަރުގެ ހުލާސާ އަޑު އަހާލަންށެވެ. އޭރު އަފީފާއާ ސައުދުއާ ވެސް ތިބީ ހަބަރު ބަލަން ޓީވީއަށް ލޯ ދިއްކޮއްގެންނެވެ. “މާލޭގަ ފުޅާ ދާއިރާއެއްގައި ހަށި ވިއްކަމުން ދިޔަ ބަޔަކު އަތުލާ ގަނެއްޖެ… މައުލޫމާތު ލިބޭ ގޮތުގައި މިކަމަކީ ބޮޑު ނެޓުވޯކެއްގެ ތެރެއިން ހިނގަމުން އަންނަ ކަމެއްކަމަށާ އަދި ރާއްޖޭގެ އެކި ކަންކޮޅުތަކުން އަންހެން ކުދިން ތަކެއް ގެނެސްގެން ހިންގާ ޖަރީމާއެއް ކަމަށް ދިވެހި ފުލުހުން ވިދާޅުވެއެވެ. އަދި އެހުރިހާ ޖަރީމާއަކީ ވެސް އެކުދިންގެ ނުގަބޫލުގަ މަޖުބޫރު ކޮއްގެން ހިންގާ ޖަރީމާއެއް ކަމަށް ވެސް ފުލުސު އޮފީހުން ވިދާޅުވޭ އަދި އެބޭފުޅުން ވިދާޅުވާ ގޮތުގައި އެނުލަފާ ފާހިޝް ޢަމަލް ހިންގުވަން ވެގެން އެތަނަށް ދިވެހި އަންހެނަކު ބޮޑު އަނގަކަށް ވިއްކާލި އަންހެން ކުއްޖެއް އެތަށް މަސައްކަތަކުން އެތަނުން ނިކުމެގެން ދިވެހި ފުލުހުންނާ ގުޅިގެން އެ އަންހެން ކުއްޖާގެ ބުރަ މަސައްކަތުން އެބޭފުޅުންނަށް ލިބުނު ކުރި އެރުމެއް ކަމަށެވެ. އަދި އެ ފާހިޝް އަމަލް ހިންގަން އެމުޖުރިމުން އެހީތެރިވެދިން ހުރިހާ އެއްމެން ހޯދާ އެމީހުންނަށް ހައްގު އަދަބު ދެވޭނެ ކަމަށެވެ. ފުލުހުން އިތުރަށް ވިދާޅުވިގޮތުގަ މި ޖަރީމާ ހިންގަން އިސްވެ ހުންނަނީ އިދުރީސްއެއް ކަމަށާ އޭނަވެސް މިހާރު ހުރީ ދިވެހި ފުލުހުންގެ ބެލުމުގެ ދަށުގައި ކަމަށެވެ. އަދި އެތަނުން ގަނެވުނު ހުރިހާ އަންހެން ކުދިންތައް މިހާރު ތިބީ ރައްކާތެރި ކަމާއެކު އެބޭފުޅުންގެ ބެލުމުގެ ދަށުގާ ކަމެށެވެ. އިތުރަށް މައްސަލަ ތަހުގީގު ކުރާތީ އަދި އެކުދިންތައް ދޫކޮށް ނުލާ ކަމަށާ މައްސަލައަށް ބޭނުންވާ ވަރަށް ހެއްކާ ގަރީނާ އިތުރަށް ބޭނުންވާތީއާ އަދި ބޭނުން ވާވަރަށް ހެކި ލިބުމުން އެކުދިންތައް ދޫކުރާނެ ކަމައް ފުލުހުން ވިދާޅުވެއެވެ.” ހަބަރު ކިޔާ ނިމުމުން ސައުދުއާ ވިނާންއާ ދެބަފައިން މޫނަށް ބަލާލެވުނީ އެއްފަރާއެވެ. އަފީފާ ހުރީ ޓީވީއާ ދިމާލަށް ބެލުނު ގޮތަށް ހުއްޓުން އަރާ ގަނޑު ވެފައެވެ. ހަމަ ޔަގީނުން ވެސް ދެން ސަލާމަތެއް ނުވާނެކަން އަފީފާއަށް އިހުސާސް ވިއެވެ.\n“ކޮބާ ރާކަނި މަސް ކެވިއްޖެއެއް ނުން؟” އަފީފާ ބިރުން އިންތަން ފެނުމުން ސައުދު ބުނެލިއެވެ. އަފީފާ އިނީ އެއްވެސް އެއްޗެއް ނުބުނެ ކުށްވެރިއެއް ހެން އިސްޖަހައިގެންނެވެ. އޭރު ވިނާން ނޫނެކޭ ބައްޕާއޭ ބުނާފަދަ ގޮތަކަށް ހުރީ ސައުދުއާ ދިމާލަށް ބަލަހައްޓައިގެންނެވެ. “ކަލޭ އަދިވެސް މައިތިރިއެއް ނުވާނެދޯ! ދެން ކަލޭގެ ފޮޓޯއާ އެއްކޮށް ޓީވީން ދައްކާލާނީ! ކިހާ ތާހިރުދޯ؟! ކަލެއާ ހުރެ މަށެއް ނޫންތަ ހުރިހާ ފަލީހަތެއް ވާން މިޖެހުނީ؟ އަލްޔާ އެހެދީ ރަނގަޅަށް ކަލޭ ކުރި ކިށުގެ އަދަބު ކަލެއަށް ލިބެން ޖެހޭނެ…” ފުރުސަތުގެ ބޭނުން ހިފާ ސައުދު ބުނެލިއެވެ. އަފީފާ އެއްވެސް އެއްޗެއް ނުބުނެ ރޮމުން ރޮމުން ދިޔައީ އޭނަގެ ކޮޓަރިއަށެވެ. އަފީފާ އެހާ ދެރަވެފަ ހުރިތަން ފެނުމުން ވިނާން ހުރީ އިންތިހާޔަށް ދެރަވެފައެވެ. މަންމަ ކުރީ ކިތަންމެ ބޮޑު ކުށެއް ކަމުގައި ވިޔަސް ދެރައެއް ލިބޭކަށް ވިނާންއެއް ނޭދެއެވެ. “ބައްޕާ ތިގޮތަށް ވާހަކަ ދެއްކީމަ މަންމަ ކިހާ ދެރަވާނެތަ؟ މިއީ މަންމަޔަށް ހިތްވަރުދީ އެހީތެރި ވާންވީ ވަގުތެއް ނޫންތަ؟” ފެންކަޅިވެފަ ވިނާން ބުނެލިއެވެ. “ދަރިފުޅާ ދަރިފުޅަށް ހީވަނީތަ ބައްޕަ ދެރަނުވެޔޭ؟ ބައްޕަ ކިހާ ދެރަވާނެ މަންމަޔަށް އެވަރުގެ ދެރައެއް ލިބުނީމަ އެކަމަކު އެއީ ކޮންމެ ފަދަ މީހަކަށް ވިޔަސް އެމީހަކު ކުށެއް ކޮއްފިނަމަ އެކުށުގެ ހައްގު ޖަޒާ ލިބެން ޖެހޭނެ! ދެން ދަރިފުޅު ތިބުނަނީ މަންމަޔަށް އެހީތެރިވެދީ ހިތްވަރު ދޭންވީއޭ… ނުވާނެ އެކަމެއް! މިވީ ދުވަސް ތަކުގަވެސް ކިހާ ނަސޭހަތެއް ދެވިއްޖެތަ؟ ހަރާން ވީކަމެއް އޭނަޔަށް ކުށެއް ކުރެވުނެކޭ ވެސް ހިތަށް ނާރާ އޭނަ އެބަލަނީ އަދިވެސް ކުށް މައްޗަށް ކުށް ކުރެވޭތޯ… މިހާރު ވެސް އުޝާޔާ ދެމީހުން ވެގެން އެއުޅެނީ އަލްޔާ ފަކީރު ނައްތާލެވޭތޯ؟ އެކަމަކު ބަލާބަލަ ކުޅަދުން ވަންތަކަން މިފަހަރު ހުރިހާ މޮޅެއް އެ ލިބުނީ އަލްޔާއަށް ދަރިފުޅާ އެއީވެސް މާތްﷲގެ އަޅެކޭ އޭނަޔަށް ވެސް ކޮންމެވެސް ދުވަހަކުން މޮޅު ލިބޭނެ!” އެހިސާބަށް ބުނެވުނުތަނާ ސައުދުއަށް ރޮވޭތީ އިތުރަށް ވާހަކައެއް ނުދެއްކުނެވެ. އެވަގުތު ވިނާންގެ ފޯނަށް މާކިން ގުޅީމަ ފޯނު ނެގިއެވެ.\n“މާކް ކޮންތާކު ތިއުޅެނީ؟ ހާދަ ވަރަކަށް ގުޅާފީމޭ! ތިގެއަށް ދާން އުޅެނިކޮއް ތިގުޅީވެސް…” މާކިން ގުޅުމާއެކު ވިނާން ޝަކުވާ ކޮއްލިއެވެ. “އާނ… އިނގެޔޭ ގުޅާކަން އެކަމަކު ހަމަ ބިޒީ ކަމުންނޭ ހަބަރެއް ނުވެވެނީ ތިވާހަކައެއް ނޫނޭ ދެންމެ ހަބަރު ބެލިންތަ؟ އެކަމާއޭ މި ގުޅާލީ؟” ވިނާންގެ ސުވާލަށް ޖަވާބު ދިނުމަށް ފަހު މާކިން އަހައިލިއެވެ. “އާނ… ތިކަމާއޭ ތިކީ ގެއަށް ވެސް ދާން މިއުޅެނީ” ވިނާން ބުނެލިއެވެ. “އެހެންތަ؟ މަ މިދަނީ ތިގޭ ދޮށަށް ނިކުމެބަލަ… ސުހޭލް ބުނި އެތަނުން ގެނާ އަންހެން ކުދިންނާ މީޓު ވާގޮތް ހަދާ ދޭނަމޯ! ހިނގާބަލަ ދާން އޭރުން އަލްގެ ހަބަރެއް ވެސް ވެދާނެއް ނުން؟!” އަލްޔާއެ ގޭގަ އުޅޭކަން އަދިވެސް ސިއްރު ކުރަން ބޭނުން ވާތީ މާކިން ބުނެލިއެވެ. ހަގީގަތުގައި އަލްޔާ އެގޭގަ އުޅޭކަން އަންގަން މާކިންމެން ބޭނުންވަނީ މިހާރު ހިލިގެން އުޅޭ މައްސަލަ އެއްކޮށް ނިމުމުންނެވެ. އެއީ ވިނާންއަށް އެނގިއްޖެނަމަ ފަހަރެއްގަ މައްސަލައިގެ ބާވަތުން އަލްޔާގެ ބޮލަށް އެރިގެން މައްސަލަ އޮއްބާލަން އުޅެފާނެތީއެވެ. އެއީ އިއްބެވެސް ބުނިގޮތެވެ. އަދި އަލްޔާ އާއި ލީޒާ ވެސް އެދޭ ގޮތެވެ. ހަގީގަތުގައި މިހާރު އެއްވެސް ހާލެއްގައި އަލްޔާ ވިނާންއާ އެއްކޮށް އުޅޭކަން ބޭނުމެއް ވެސް ނޫނެވެ. އަދި އަލްޔާގެ ރައްޓެހި ޝަރާވެސް އަލްޔާ ކައިރީގަ އެދުނީ ކުށްކުރި މީހަކަށް ހައްގު އަދަބު ދިނުމަށް ދެވެން އޮތް ހުރިހާ އެއްބާރުލުމެއް ދިނުމަށެވެ. ވަށައިގެންވާ މުޅި މާހުއުލުވެސް އެދެނީ ކުށްކުރި ބަޔަކަށް އަދަބު ލިބުމަށެވެ. އެހެން ކަމުން މާކިން އާ ލީޒާޔާ ދެމީހުންނަށް ވެސް އިތުރު ޮގޮތެއް ނެތުމުން އެގޮތަށް އެއްބަސްވީއެވެ. ހަގީގަތުގައި ވިނާންގެ މަންމައަށް ވެސް އަދި އެހެން މީހަކަށް ވެސް ދެރައެއް ލިބޭކަށް އެ ދެކުދިން ނޭދެއެވެ. ފޯނު ބޭއްވުމަށް ފަހު ވިނާން އަވަހަށް ދިޔައީ މާކިންއާ އެއްކޮށް އެތަނަށް ދިއުމަށްޓަކައެވެ.\n“ދަރިފުޅާ ވިނާން ވަރަށް އަވަހަށް ގެއަށް އައިސް ދީބަލަ… މަންމަ ސިޑިން ވެއްޓިގެން މިއުޅެނީ! ވަރަށް ލޭވެސް އާދޭ ހޭތްވެސް ނެތް!” ސައުދު ވާހަކަ ދައްކާ ނިމެންދެން ވިނާން ހުރީ އަނގައިން ވެސް ނުބުނެ ގަބު ކާފައެވެ. ވިނާންގެ އަތުން ފޯނު ދޫވެގެން ވެއްޓުނީ މާކިން ބަލަން ހުއްޓައެވެ. ހަމަ އެހިނދު ވަރަށް ބޮޑު ކަމެއްވެއްޖެކަން މާކިންއަށް ނަނގާގަނެވުނެވެ. “ވިނާން ކިހިނެއްވީ؟ ކާކު ގުޅީ؟” ހައިރާންވެފަ މާކިން އަހައިލިއެވެ. “މަންމަ ބައްޕަ ވެއްޓުނީ!” ކިޔޭ ނުކިޔޭއެއް ނޭޭނގޭ ހާލު ވިނާންއަށް ބުނެވުނީ އެވަރަށެވެ. “ކީކޭ؟ ތިކިޔާ އެއްޗެއް ސާފު ވާގޮތަށް ކިޔާބަލަ “ވިނާން ކީއެއްޗެއް ސާފު ނުވުމުން ދެވަނަ ފަހަރަށް މާކިން އަހައިލިއެވެ. އެވަގުތު އަނެއްކާވެސް ވިނާންގެ ފޯނަށް އަންނާތީ އޭނަގެ އެތުން ފޯނު އަތުލާ މާކިން ހަލޯއޭ ބުނެލިއެވެ. އެކޮޅުން ގުޅީ ވަޒުނާ އެވެ. ވަޒުނާ ދެއްކި ވާހަކަ އަޑު އެހުމުން ވެގެން އުޅޭ ހުރިހާ އެއްޗެއް މާކިންއަށް ސާފުވިއެވެ. ހަމަ އެވަގުތު އެކުވެރިޔާގެ މަންމަގެ ހާލާމެދު ހަމްދަރުދީވެވުނެވެ. “ވިނާން ދެންވެސް ހޮސްޕިޓަލަށް ދާން ހިނގާ! ވަޒޫ ބުނީ މިހާރު ހޮސްޕިޓަލުގައޯ އަދިވެސް ހޭތް ނާރަޔޯ!” އެވާހަކަ ބުނަން ކިތަންމެ ބޭނުން ނުވިޔަސް ބުނަން ޖެހޭތީ މާކިން ބުނެލިއެވެ. އޭރުވެސް ވިނާން ހުރީ ހަރު އަރާފަ ހުރި ބުދެއްހެން ދަގަނޑު އަރާފައެވެ. މާކިން ދެއްކި އެއްވެސް ވާހަކައެއް އޭނަޔަށް ނޭނގޭ ކަހަލައެވެ. އެންމެ ފަހުން ކުރާނެ ކަމެއް ނޭގުމުން ވިނާންގެ އަތުގަ ހިފައިގެން ގޮސް ސައިކަލް ފަހަތަށް އަރުވާގެން މާކިން ދިޔައީ ހޮސްޕިޓަލަށެވެ.\n“އަލް ހާދަ އުފާވެފަ ހުރިހެން ހީވެޔޭ… ކިހިނެއްތަވީ؟ އަނެއްކާ އަހަރެންނާ ދިމާވީމަތަ؟” އެހެންޏާ އަލްޔާގެ މޫނުމަތިން ނުފެންނަ އުފާވެރި ކަމެއް ފެނުމުން ކަރަމް އަހައިލިއެވެ. ކަރަމް ހީކުރީ އޭނަޔާ ދިމާވީމަ ވެގެން އުޅޭ ގޮތެއް ކަމަށެވެ. އޭރު އަލްޔާއާ ކަރަމްއާ ތިބީ އޭޑީކޭ ހޮސްޕިޓަލު ކެންޓީނުގައެވެ. ކަރަމްގެ ވަރަށް ގާތް ރައްޓެއްސެއް އެޑުމިޓު ކޮއްފަ އޮތީތީ ކަރަމްއާ އެއްކޮށް އޭނަޔަށް ގޮވައިލަން އައިސް ދެމީހުން ފިނި އެއްޗެއް ބޯލަން ވަނދެލީއެވެ. ހަގީގަތުގައި ކަރަމްއަށް އަލްޔާ އުފާވެފަ ހުރިހެން ހީވިއެއްކަމަކު އަލްޔާގެ ހިތް ރޯވަރު ދެނެވޮޑިންގެން ވާނީ ހެއްދެވި ފަރާތެވެ. ކިތަންމެ ވަރަކަށް ވިނާންއަށް ހިތް އެދި ގޮވިޔަސް އަފީފާގެ ވިހަ ބަސްތަކުން އަލްޔާގެ ހިތް ވަނީ ކުދިކުދި ވެފައެވެ. އަދި ކިތަންމެ ލޯބި ވިޔަސް ދެވަނަ ފަހަރަކަށް ވިނާންގެ ދިރުއުޅުމަށް ދާކަށް އަލްޔާ އަކަށް ނުކެރޭނެއެވެ. އަލްޔާ މިރޭ އެހާ ހިނިތުންވެފަ ހުރީ ހަގީގަތުގައި ލިބުނު މޮޅަކުން ވެސް ނޫނެވެ. އަދި އޭނަގެ ރައްޓެހި އަންހެން ކުދިން ސަލާމަތްވީތީކީ ވެސް ނޫނެވެ. ހަމަ އެކަނި އެއީ ކަރަމްއަށް ދައްކަން ވެގެން ގަދަ ބާރުން ނެރެގެން އުޅޭ ހިނިތުން ވުމެކެވެ. “ހެހެ… އެހެންތަ؟ ހަމަ އެހާ ހެޕީވެފަތަ ހުރީ!” ހެމުން ހެމުން އަލްޔާ ބުނެލިއެވެ. އޭރު އެމީހުން ތިބި މޭޒު ކުރިމަތީ އައިސް އިށީނީ ވިނާންއާ މާކިންއާ ނޫން ދެވަން މީހެއް ނޫނެވެ. އަލްޔާއަށް ހުރެވުނީ އެތަން ބަލަހައްޓައިގެން ހުއްޓުން އަރާފައެވެ.\nFirst dhw ???\nYa dhw lucky thuhthi\nUmmeedhu kuran mi part ves kamu dhaane kamah\nMi part ves vara reethi.. dhen konirakun tha next part up vaanee\nThanks Eeee insha Allah maadhan rey\nAlhey wow haadhareechey masha allah mistry hama v v amazing???? kihineiybaa dhen vaany?? Vinaan ah alyaa fennaane dhw ?? ohhh wow image vey eba mihaaruves ?? vinaan ah alya fenna irah dhuvefa dhaane dhw ohhh can’t wait plx nxt prt avaskolladhechchey plx n thank u sooo much4the luvly stry adam thank u gud nyt ly ???❤❤????????????????\nHehe thanks khjja dhoannaa assu vinaan ah alya feni gen vaane gotheh neygifa Adam vess mihiree egidhaanethaa dhw Karam dhw mahsala ekey\numm v reeethi 😡 😡\nAadhanaa.. alya ah hurevuniyyey.. alya inee eh nun tha ethaa.. dhen ekun thi jumla hadhan eba jehe thiah vure dhulah faseyhakoh.. alya ah indhevunee huttun araafa eve.. alya inee huttun araafa eve..\nKalogeyaa hama huvaa Adam miii hama loibbeh. Nidhan araafa balaali iru miothy up koffa. #yuneverfailmakingmehappy\nBtw yeah kuh kuri myhakah eyge haggu adhabu liben jeheyne. So better alll aa vinan mikanthah gadah fahu dhimaavun. Ekam afeefa kuri kamegge sazaaa magey vinaa ah dhenya maves mihn madakun nuhunnaaanan igehhh\nHehe. Nytzzzz lurve ??\nEfadha habaru thah thahugugu nunimnys myhunge nama emyhun athulaigai goiii ehaa thafseelah nudhaane. Bunaany fuluhun hingi operation eggai athulaigai mi myhunge massala aky thahugygu kuriyah dhaa massala akah vumun ithuru mauluumaatheh fuluhun nudheyvaahaka. Ekam thi kiyaalyma hyvy afeefa balan inkan habaru kiyaa myhunnah egigen gasthuga afeefa ah elli gaaburi eh hen\nAlhe next part plx plx … V kiyaa hiyvehjje\nReethi keep it up\nMi story ehgothakahves kamaku nudhey, kuhbas ehaa gina adhi hamanujehey haasaruthahves ehaagina , vvv foohi\nWow! Nice ???????\nNice.. keep it up?\nJust wow…v v reethi\nKoba todays part\nKobaa mirey kihaa iraku up kuran thimadukuranee\nAadanaa koba story…..\nKobaa hey kobaa hey magey loabi aadhanu maadhurugaa filaa ovegen story up nukoh ovegen keehey thi kuranee\nAdam.. kobaa vahaka ? Mivaahaka ah eba varah inthizaaru kurevey..\nJonas vaahakaige next part?\nDhen up kureveynee kondhuvahakun ?\nHey…. Wen yuh gonna up nxt part….. Um really curious to read nxt part…. Jst waiting!!!!!!\nMivaahaka dhen upvaanehen hiyeh nuvey..\nWhen are you going to up story Adam? jst waiting\nKobaa story Adam?????\nWaiting for story plx up the story Adam?\nPlx up the story Adam\nHey….. Adam plx up the story we want read the story plx up\nHey…..plx up the story\nWhen are you going to up story Adam????\nStory is nice but you are not up the story so sad ??????\nKobaa 31 part?\nadam pls pls next episode up kohla dheebaa\nSorry guys Adam get phone halaaku vegen midhiya dhuvas thakuga up nuvee now phone okk vehjje insha Allah mirey up kuraanan faharehga mireah vure kurin ves kureveytho balan thanks thikuraa inthazaarah adhi thidhevaa ehbaarulumah love u all readers??


Afghanistan akee Vietnam eh noon: America ah hashi folhaalan faseyha eh nuvaane!\nއަފްޣާނިސްތާނަކީ ވިއެޓްނާމެއް ނޫން: އެމެރިކާއަށް ހަށި ފޮޅާލަން ފަސޭހައެއް ނުވާނެ\n17 މާރޗް 2020 - 12:20:00\nތާލިބާންއާ އެމެރިކާއިން ދޯހާގައި ސޮއިކޮށްފައިވާ ސުލްހައިގެ އެއްބަސް ވުމަކީ އެމެރިކާ ސިފައިން އަފްޣާނިސްތާނުން ފައިބައިގެން ދިއުމަށް މަގުފަހިކުރުމަށް ސޮއިކޮށްފައިވާ އެއްބަސް ވުމެކެވެ. އަދި އެމެރިކާ އިން އުއްމީދު ކުރަނީ މިއިން އަފްޣާނިސްތާނުގައި ތާލިބާނުން ހިންގާ ޓެރަރިސްޓް އަނިޔާވެރި އަމަލުތަށް މަދުކުރެވޭނެ ކަމަށެވެ.\nމިއެއްބަސްވުން އަދި ފުރިހަމަ ނުވަނީސް ތާލިބާނުން ވަނީ އެމެރިކާއަށް އަފްޣާނިސްތާންގައި ހަމަލާދޭން ފަށްޓާފައެވެ. އަދި ރައްދުގައި އެމެރިކާއިން ވެސް ވަނީ ހަމަލާތަށް އިތުރު ކޮށްފައެވެ. މި އެއްބަސް ވުމަކީ އެމެރިކާ ރައީސް ޓްރަމްޕް ބޭނުންވެ ވަޑައިގަންނަވާ އެއްޗެކެވެ. ޓެރަމްޕް ބޭނުންފުޅުވަނީ އެމެރިކާއިން ހިންގާ ނިމުމެއް ނެތް ހަނގުރާމަތަށް ހުއްޓުމަށް މަސައްކަތް ކުރެއްވުމެވެ. އެމެރިކާއިން އަފްޣާނިސްތާނަށް ދިޔައީ ސެޕްޓެމްބަރު 11 ގެ ޓެރަރިސްޓް ހަމަލާ އަށްފަހު އަފްޣާނިސްތާނުގައި ޖަގަހަ ހަދައިގެން ތިބި އަލްގައިދާ މީހުން މައިތިރި ކުރުމަށެވެ. އެމެރިކާއިން ވަނީ މިކަމުގައި މިހާރު ކުރި ހޯދާފައެވެ. އެހެންވީ އިރު އެމެރިކާއިން ދެކެނީ ދެން އިތުރަށް އަފްޣާނިސްތާންގައި ލޭ އޮހޮރުވާލައި ބޭކާރު ހޭދަތަށް ކުރުމަށް ތިބުމުގެ ބޭނުމެއް ނެތް ކަމަށެވެ. އަފްޣަނިސްތާންގެ ތާލިބާނުން މި އެއްބަސް ވުމަށް އިހްތިރާމް ކުރާނެތޯ ނުވަތަ ނޫންތޯ ސާފުވާނީ ދުވަސްކޮޅެއް ފަހުންނެވެ. ދޯހާ އެގްރިމެންޓްގެ މަގްސަދަކީ އަފްޣާނިސްތާންގެ ފަސްގަނޑު އެއްވެސް ފަރާތަކުން އެމެރިކާއާ ދެކޮޅަށް ނުވަތަ އެމެރިކާގެ ބައިވެރިއަކާ ދެކޮޅަށް ބޭނުން ނުކުރުމަށާއި އަދި އެއްވެސް ފަރާތަކަށް އެމެރިކާގެ މައްސަލަތަށް ހަމަލާދިނުމަށް އަފްޣާނިސްތާން ބޭނުން ކުރުމަށް ފުރުސަތު ނުދިނުމަށް ތާލިބާނުން އެއްބަސްވުމެވެ.\nތާލިބާނުން ދެކޭ ގޮތުގައި އެމީހުން އެމެރިކާއާ ދެކޮޅަށް ކުރި ހަނގުރާމައިގައި ކާމިޔާބު ލިބުނީ އެމީހުންނަށެވެ. އިސްލާމީ ދުނިޔޭގައި އުޅޭ ހަނގުރާމަވެރި އިސްލާމީ ޖަމާއަތުތަކަށް ލީޑަރަކަށް ވެފައި މިތިބީ މިހާރު ތާލިބުންނެވެ. އަދި ހަރުކަށި އިސްލާމީ ޖަމާއަތްތަކުން ވެސް ދެކެނީ މިއީ އެމީހުންގެ ބްރޭޑްގެ ހަރުކަށިކަން ދެއްކުމުން ލިބުނު ކާމިޔާބީ އެއް ކަމުގައެވެ.\nމި އެއްބަސް ވުމަކީ އޭގެ ޒާތުގައި ވެސް ހޮޅި އެއްބަސްވުމެކެވެ. ތާލިބާނުންނަކީ ހުދު މުހުތާރު ޖަމާއަތެކެވެ. އެމީހުން ވަނީ ޕާކިސްތާންގެ އެހީތެރިކަމާއެކު އެޖަމާއަތް އުފެދުނު ދުވަހުން ފެށިގެން އަފްޣާނިސްތާން މީހުންނަށް އަނިޔާއާއި ތަހައްމަލު ނުކުރެވޭ ފަދަ ކެކުޅުންތަކާ ކުރިމަތި ކުރުވާފައެވެ.\nތާލިބާނުން ދެކެނީ އެމީހުން އުފެއްދި އިސްލާމީ އިމާރާތް އަދިވެސް ދެމިއޮތް ކަމަށެވެ. އެމެރިކާއިން ސޮއި ކޮށްފައިވާ ދޯހާ އެއްބަސްވުމުގައި ތާލިބާނުން އަފްޣާނިސްތާންގައި ހިންގި އިސްލާމީ އިމާރާތަށް ރިފެރެންސް ދީފައި ވެއެވެ. ދޯހާ އެއްބަސްވުމުގައި ވާ އިބާރާތަކީ "އަފްޣާނިސްތާންގެ އިސްލާމީ އިމާރާތް" މިހެންނެވެ.\nދެވަނަ ބާބުގެ5ވަނަ މާއްދާގައި ވަނީ ވަރަށް އާދަޔާ ހިލާފް ވާހަކައެކެވެ. އޭގައި ވަނީ "އެމެރިކާއާއި އެމެރިކާގެ ބައިވެރިންގެ ސަލާމަތަށް ނުރައްކާ ކުރާ ފަރާތްތަކަށް ވިޒާއާއި ޕާސްޕޯޓާއި ދަތުރު ހުއްދައާއި ލީގަލް ޑޮކިޔުމަންޓްތައް ދީގެން ނުވާނެ" ކަމުގައެވެ.\nމިހިނދު މިކަން ކަމަކީ ގައުމުތަކުގައި ގާއިމްވެފައިވާ ސަރުކާރުތަކުން ކުރާ ކަންކަމެވެ. އަދި މިތާނގައި ތާލިބާންގެ އިސްލާމީ ވެރިކަމަށް މި މޭރުމުން އިޝާރާތް ކުރުމުން ދޭހަ ވަނީ ތާލިބާންގެ އިސްލާމީ ވެރިކަން އެމެރިކާއިން ބަލައިގަތީ ކަމުގައެވެ.\nކޮންމެ ގޮތަކަށް ބެލި ނަމަވެސް ކޮންމެ ސުލްހައިގެ އެއްބަސްވުމަކ އެއްފަރާތަކުން އެއްޗެއް ހޯދައި އަދި އަނެއް ފަރާތުން އެއްޗެއް ލިބިގަންނަން ސޮއިކުރާ ޑޮކިއުމެންޓެކެވެ. އަދި ސުލްހައިގެ އެއްބަސްވުންތަކުގައި ހުންނަ ހާއްސަ އިބާރާތްތަކަކީ އެއްބަޔަކު އަނެއްބަޔަކު ރުއްސަން ހިމަނާ ޑިޕްލޮމެޓިކް އިބާރާތްތަކެއްކަމުގައި ވީނަމަވެސް ވިސްނާލަން ޖެހޭ ކަންތައްތަކެއް މި އެގްރިމެންޓްގައި އެބަހުއްޓެވެ.\nމީގައި ބުނާ ގޮތުން ފަސްހާސް ކުށްވެރިން ދޫކުރަން ޖެހޭނެއެވެ. ތާލިބާންގެ ކުށްވެރިން ދޫކުރަން މީގައި ބުނެވިފައިވާ ތާރީހަކީ 10 މާރޗް 2020 ގައެވެ. މި އެއްބަސް ވުމުން މިވާހަކަ ހިމެނިފައިވަނީ މިކަމުގެ އަސްލު ބާރު ލިބިގެންވާ ފަރާތްކަމުގައިވާ އަފްޣާނިސްތާން ސަރުކާރުގެ އެއްވެސް މަޝްވަރާއެއް ނެތިއެވެ. މި ކުށްވެރިން ތިބި އަފްޣާނިސްތާން ގެ ސަރުކާރުގެ ބެލުމުގެ ދަށުގައެވެ.\nއަދި ކުށްވެރިންގެ ވާހަކަ ވަކި ޖޮއިންޓް ޑިކްލަރޭޝަނެއްގައިވެސް ހިމަނާފައި ވެއެވެ. މި ޖޮއިންޓް ޑިކްލަރޭޝަން ހަދާފައިވަނީ، އިސްލާމިކް ރިޕަބްލިކް އޮފް އަފްޣާނިސްތާނާއެކުގައެވެ.\nއެމެރިކާ މީހުންގެ ޝުއޫރު މި ސުލްހައިގެ އެއްބަސްވުމާމެދު ވަރަށް ތަފާތެވެ. އެމެރިކާ މީހުން ދެކޭ ގޮތުގައި މި ސުލްހައަކީ އެމެރިކާއަށް ކާމިޔާބު ވާނެއެއްޗެއް ނޫނެވެ. ނުވަތަ ސުލްހަ ފެށުމުގެ ކުރިން މިއޮތީ ނާކިޔާމިޔާބު ވެފައެވެ. އަދި އެފަރާތްތަކުން ދެކޭ ގޮތުގައި އަފްޣާނިސްތާނަކީ އެމެރިކާގެ ގައުމީ ސަލާމަތަށް އޮތް އެންމެ އިސް އަދި އެންމެ މުހިންމު މައްސަލައެއްވެސް ނޫނެވެ.\nކެތްތެރިކަމާއި ތާރީހުން އިބްރަތް ލިބިގަތުމަކީ އެމެރިކާ ރައްޔިތުންނާއި އެމެރިކާގެ ވެރިން ދަންނަ ކަމެއް ނޫނެނެވެ. ތާލިބާނުންނާއެކު އެމެރިކާއިން ސޮއިކުރި އެއްބަސްވުމަކީ، ވިއެޓްނާމް ހަނގުރާމަ ނިންމުމަށް އެމެރިކާއިން ސޮއިކުރި ޕެރިސް މުއާހަދާއާއެއްގޮތަށް ސޮއިކޮށްފައިވާ އެއްބަސްވުމެވެ. 67 ސަފްހާގެ ވިއެޓްނާމާ ގުޅޭ ޕެރިސް މުއާހަދާ އަކީ 27 ޖެނުއަރޯ 1973ގައި ޕެރިހުގައި ސޮއިކޮށްފައިވާ މުއާހަދާއެވެ. މި އެއްބަސްވުމުގައި ސޮއިކުރިތާ ދެ އަހަރު ފަހުން މީގައި ސޮއިކުރި އެއްފަރާތްކަމުގައިވާ ދެކުނު ވިއެޓްނާމްގެ ސަރުކާރު، ވިއެޓް ކޮންގްއިން، ހަމަ އެ އެއްބަސްވުމުގައި ސޮއިކުރި އެހެން ފަރާތެއްކަމުގައިވާ ކޮމިއުނިސްޓް ޑިމޮކްރެޓިކް ރިޕަބްލިކް އޮފް ވިއެޓްނާމްގެ އެހީގައި އެމެރިކާ ސިފައިން ބަލިކޮށްލިއެވެ.\nމި އެއްބަސްވުމާއި ތާލިބާން އާއި އެމެރިކާއިން ސޮއިކުރި ދޯހާ އެގްރިމެންޓާ ތަފާތުތަކެއްވެސް އެބަހުއްޓެވެ. މާއްދާތަކާއި އެގްރިމެންޓްގެ ތަފްސީލުގައިވެސް ތަފާތެއް އެބަހުއްޓެވެ. ދޯޙާ އެގްރިމެންޓަކީ4ސަފްހާގެ އެގްރިމެންޓެކެވެ. ޕެރިސް ސުލްހައިގެ މުއާހަދާގައި އުތުރު ވިއެޓްނާމްގެ ސަރުކާރުން ސޮއިކުރި ނަމަވެސް ތާލިބާންއަށް ވާގިވެރިވާ ޕާކިސްތާނުން މި އެގްރިމެންޓްގައި ސޮއިކޮށްފައެއް ނުވެއެވެ.\nޕެރިސް މުއާހަދާގައި ސޮއިކޮށްފައިވަނީ އެއިރުގެ އެމެރިކާގެ ހާރިޖީ ވަޒީރު ވިލިއަމް ޕިއާޒް ރޯޖާޒްއެވެ. މި އެގްރިމެންޓާ ގުޅޭ ސުލްހައިގެ ވާހަކަތައް ހިންގާފައިވަނީ ހެންރީ ކިސިންޖަރއެވެ. ދޯހާ އެގްރިމެންޓްގެ މަޝްވަރާތައް ބޭއްވެވީ ޒަލްމާއޭ ހަލީލްޒާދާ އެވެ. އަދި އެގްރިމެންޓްގައި ސޮއިކުރެއްވީ އެމެރިކާގެ ހާރިޖީ ވަޒީރު މައިކް ޕޮމްޕިއޯއެވެ. މި އެއްބަސްވުން ކާމިޔާބު ވެއްޖެނަމަ އޭގެ މޮޅު ލިބޭނީ ޕޮމްޕިއޯއަށެވެ. އަދި ނާކާމިޔާބު ވެއްޖެނަމަ އޭގެ ބަދުނާމުތަކާ ހަވާލުވާން ޖެހޭނީ ޒަލްމާއޭ ހަލީލްޒާދާއަށެވެ.\nއަފްޣާނިސްތާނަކީ ވިއެޓްނާމެއްވެސް ނޫނެނެވެ. އަފްޣާނިސްތާން މީހުންނަކީ ހިތްވަރުގަދަ ބައެކެވެ. ތާލިބާނުން އަފްޣާން މީހުނަށް ދުއްތުރާ ކުރާނަމަ އަފްޣާން މީހުން ތާލިބާނާ ކުރިމަތިލާނެއެވެ. އެމެރިކާއިން އެހީތެރިކަން ލިބުނަސް ނުލިބުނަސް އެމީހުން ތާލިބާނާ ދެކޮޅަށް ތެދުވާނެއެވެ. އެމެރިކާގެ މުހައްލިލުންނާއި އަސްކަރީ ފަރާތްތަކުންވެސް ދެކޭ ގޮތުގައި މިއީ އެމެރިކާއަށް ފަސޭހައިން ވާނޭ ކަމެއް ނޫނެވެ. އެމެރިކާއިން ވިއެޓްނާމުން ބޭރުވެގެން ދިޔަހާ ފަސޭހައިން އަފްޣާނިސްތާނުން ފައިބައިގެން ދިއުން އެމެރިކާއަށް ފަސޭހައެއް ނުވާނެއެވެ.


SunOnline: #VAAHAKA: Baazee... Last episode\nމުތައްހަރު އިބްރާހީމް (މުތާ) 01 Mar 2019, 14:06\n''އަހަރެން މާދަމާ ރޭ އަންނާނަން...'' ޒިޔަޒަން ބުނެލިއެވެ. އަދި ފަނޑު ހިނިތުންވުމެއް ހަދިޔާކޮށްލުމަށްފަހު ދިއުމަށް ހިނގައިގަތެވެ. ޒިޔަޒަން ދިޔަ ދިމާއަށް ބަލަން ޝާޢާއަށް އިދެވުނީ ފެންކަޅި ވެފައެވެ. އެއީ އޭނަގެ ހަޔާތަށް ދާދި ކުޑަ ދުވަސްކޮޅަކަށް އައި މެހުމާނެކެވެ. އެހިތުގައި ޒިޔަޒަންއަށް ހާއްސަ މަގާމެއް ދެވުނީ ނޭގި ހުއްޓާ އެވެ. ނަމަވެސް މިހާރު އޭނައަށް އެވަނީ އެމެހުމާނާއަށް އަލްވަދާއު ކިޔަން ޖެހިފައެވެ. އެހިނދު ޝާޢާއަށް އޭނަގެ ހިތާއި ސުވާލުކުރެވުނެވެ. އޭނަގެ ހިތުގައި ޖަޒުބާތުތައް އުފެދުނީ ކީއްވެ ހެއްޔެވެ؟ ތަފާތު ނަޒަރަކުން ޒިޔަޒަންއަށް ބެލެން ފެށުނީ ކީއްވެ ހެއްޔެވެ؟ އޭނައަށް އެހާ ބޮޑު ބަދަލެއް އަންނަންޖެހުނީ ކީއްވެ ހެއްޔެވެ؟ ޔޫނުސްގެ ވަކިވެ ދިއުމުގެ ހިތާމަތައް ލުއިވެ ދެވަނަ ފަރާތަކަށް އެހިތް ހުޅުވާލެވުނީ ކީއްވެ ހެއްޔެވެ؟ އަނެއްކާވެސް ލޯބީގެ މައިދާނުގައި އޭނައަށް ޖެހިފައި އެވަނީ ނާކާމިޔާބީއާ ކުރިމަތިލާށެވެ. އޭނައެއީ ބަދުނަސީބު ވެރިއެކެވެ.\nހާމަފެންޑާއަށް ނިކުމެ ހުރި ބަރްކާއަށް ފެނުނު މަންޒަރާއެކު އޭނަގެ ދެލޯ ބޮޑުވެއްޖެއެވެ. ކުރިއަށް ޖެހިލަމުން ކުރިއަށް ވުރެ ބޮޑަށް އޭނަ ސަމާލުވެލިއެވެ. ގައިދީން ބަހައްޓާފައިވާ ތަނުން ނިކުތް ޒިޔަޒަންއަށް އޭނަ ބަލަން ހުރީ ޤަބޫލުކުރަން ދަތިވެފައިވާ ހާލުގައެވެ. އޭގެ މާނަ ނަގަންވީ ގޮތެއް ނޭގިފައެވެ.\nބޮޑުކޮޓަރިއަށް ވަދެގެން އައި ޒިޔަޒަން ސިހުނީ އޭނައަށް ބަރްކާ ގޮވާލި އަޑު އިވުމުންނެވެ. އޭނަ އަޑުއައި ދިމާއަށް އެނބުރިލުމާއެކު ފަނޑުއަލިކަމުގެ ތެރޭން ސޯފާގައި އިން ބަރްކާ ފެނިއްޖެއެވެ. އެގަޑީގައި މަންމަ ފެނުމުން ހިސާބެއްގެ ހައިރާންކަމެއް ވެސް ޒިޔަޒަންއަށް ލިބުނެވެ.\n''މަންމަ ނުނިދަނީތަ؟...'' ޒިޔަޒަން ކުރިއަށް ހިނގައިގަންނަމުން ސުވާލުކުރިއެވެ.\n''ޒިޔަޒަން ތިއައީ ކޮންތަނަކުން؟...'' ސޯފާއިން ތެދުވުނު ބަރްކާ ބުނެލިއެވެ. ހީވީ އޭނައަށް ފެނުނު ކަންތަކާއެކު ޒިޔަޒަންއާއި ކުރިމަތިލީ ހެންނެވެ. މަންމަގެ ސުވާލާއެކު ޒިޔަޒަންއަށް ހާސްކަމެއް ލިބުނެވެ. މަންމަގެ މޫނުމަތިން ފެންނަން ހުރި ޝުޢޫރުތަކުން އޭނަގެ ހިތް ވެސް ތެޅިލައިފިއެވެ.\n''ރަޒާންމެންނާއެކު އުޅެފައި މިއައީ...'' ހިތުގެ ތެޅުން ހަމައަކަށް އަޅުވަމުން ޒިޔަޒަން ދޮގެއް ހަދާލިއެވެ. މަންމަ އޭނައަށް ބަލަން ހުރި ގޮތުން ޒިޔަޒަންއަށް ހިންދިރުވާލެވުނެވެ. އޭނަގެ ސިއްރު ބޭޒާރުވާން އުޅެނީ ހެއްޔެވެ؟\n''މިހާރު މަންމަ ގާތު ދޮގު ވެސް ހަދަން ފެށީދޯ؟...'' ބަރްކާ ހިތްހަމަ ނުޖެހިފައިވާ އަޑަކުން ބުނެލިއެވެ. ''ޒިޔަޒަން ތިއައީ އޭނައާ ބައްދަލުކުރަން ގޮސްފައެއްނު؟... އެކީއްކުރަން؟... ކިހާ ދުވަހެއް ވެއްޖެ މިކަމެއް ހިނގާތާ؟...''\nބަރްކާގެ ވާހަކަތަކުން ޒިޔަޒަންއަށް ހުއްޓުން އަރާފައި ހުރެވުނެވެ. މަންމަ އޭނައާއި ކުރިމަތިލީ ހުރިހާކަމެއް އެނގި ހުރެއެވެ. އެއާއެކު އިތުރަށް އެއިން އެއްވެސް ކަމެއް ސިއްރުނުކުރެވޭނެކަން ޒިޔަޒަންއަށް އެނގުނެވެ. ނަމަވެސް އޭނަގެ ހިތް ބިރުގެންފައިވީ އެމީހުންގެ ރޭވުމަށް ހުރަސްއެޅިދާނެތީއެވެ. ބައްޕަގެ ނުފޫޒާ ހުރެ މަންމަގެ ފަރާތުން އެއްބާރުލުން ނުލިބިދާނެތީ އެވެ.\n''ކޮންދުވަހަކުންތަ ބައްޕަ އެކުރާ ކަންތަކާ ދެކޮޅަށް މަންމަ އެއްޗެކޭ ބުނަނީ؟... ކޮންމެ ކަމެއްގައި ވެސް ހައްދެއް ކަނޑައެޅިފައިވޭ، ބައްޕަ އެވަނީ އެހުރިހާ ހައްދުތަކެއް ފަހަނައަޅައި ގޮސްފައި، ބައްޕަގެ ހިތުގައި ރަހުމެއް ނުވޭ، އެހިތުގައިވަނީ ހަމައެކަނި ނަފުރަތު، އޭގެ ސަބަބުން ހެޔޮމަގުން ބައްޕަ އެވަނީ އެއްކިބާ ވެފައި، ދެން އަނބުރާ އަލިކަމުގެ ތެރެއަށް ނާދޭވޭހާ ބޮޑަށް ފާފައިގެ ދުނިޔޭގައި ހައްޔަރުވެފައި އެހުރީ... ބައްޕަގެ ސިފައިގައި ހުރި މުޅިން އެހެން ފަރާތެއް އެއީ... މަންމައަށް ނުފެނޭތަ ބައްޕަ ޝާޢާއަށް ކުރާ އަނިޔާތަކެއް؟... ނުނީ ފެންނަ ހާލުގައި ވެސް ނުވާކަމަކަށް ހަދައިގެންތަ ތިހުންނަނީ؟... އެހެން ވެއްޖެއްޔާ މަންމަ ވެސް އެހުރިހާ ކަމެއްގައި ބައިވެރި އެބަ ވެޔެއްނު...'' ޒިޔަޒަން ރުންކުރު ރާގަކަށް ވާހަކަދައްކަމުން ދަނިކޮށް ކުއްލިޔަކަށް ބަރްކާގެ ހޫނު އަތްތިލައިގެ ހަމަލާއެއް ޒިޔަޒަންގެ ކޯތާފަތަށް އެރިއެވެ.\n''ތިހެން އަޑުހަރުކޮށް މަންމައާއި ވާހަކަ ދައްކަން ޒިޔަޒަން ލަދެއްނުގަނޭތަ؟... ތީތަ ޒިޔަޒަންއަށް އަހަރެން ދިން ތަރުބިއްޔަތަކީ؟...'' ޒިޔަޒަން އޭނައާއި ވާހަކަދެއްކި ގޮތުން ބަރްކާގެ ހިތުގައި ޖެހުނެވެ.\n''ޒިޔަޒަން ހީކުރަނީތަ އަހަރެން އެހުރިހާކަމެއް ވާން ދޫކޮށްލައިގެން ހުންނަނީކަމަށް؟، އެހެން ވެއްޖެއްޔާ އެއީ ކުށްހީއެއް، އަހަރެން ހާތިބަށް ވިސްނައިދޭން މަސައްކަތްކުރިން، އެކަމަކު ހާތިބު އަހަރެންގެ އަޑުއަހަން ހުރިއްޔާއެއް ނޫންތަ ވިސްނައިދެވޭނީ، އެސިކުނޑީގައި ވަނީ ޝައިތާނާގެ ވަސްވާސްތައް، އެހެންވެ އެކުރެވެނީ ކޮންކަހަލަކަމެއްކަން ނޭގެނީ...'' ބަރްކާ ބުނެލިއެވެ.\n''ވިސްނައިދޭން މަސައްކަތްކުރުމަކުން ނުނިމޭނެ، ނަތީޖާ ވެސް ނެރެވެން ޖެހޭނެ...'' ޒިޔަޒަން ބުނެލިއެވެ. ބަރްކާ ހުރީ ބުނާނެ އެއްޗެއް ނޭގިފައެވެ. ލޯބިވާ ފިރިހެންދަރިފުޅުގެ މޫނަށް އޭނަގެ ނަޒަރު ހިންގާލި ހިނދު އެދެލޮލުން ފެނުނު ޝުޢޫރުތަކުން އޭނަ ހުރީ ބަސްހުއްޓިފައެވެ. އެތައް އިރެއްވަންދެން ޒިޔަޒަންގެ މޫނަށް ބަލަން އޭނަ ހުއްޓެވެ. އޭރު އޭނައަށް ކަމެއް ފަހުމުވަމުން ދިޔަ އެވެ. ހިތުގައި ބިރުވެރިކަން އުފެދިގެން ދިޔައީ ދެނެވެ.\n''ޒިޔަޒަން ތިއުޅެނީ ކީއްކުރަންތަ؟...'' ބަރްކާގެ އަޑުގައި ވަނީ ކަންބޮޑުވުމެވެ.\n''އެކަކު ނުރުހުނަސް އަހަރެން ޝާޢާ ސަލާމަތްކުރާނަން...'' ޒިޔަޒަންގެ އަޒުމު ވަރުގަދައެވެ. އޭގެ ސަބަބުން ބަރްކާގެ ހިތުގައިވި ބިރުވެރިކަން އިތުރުވެގެން ދިޔަ އެވެ. އޭނައަށް ޒިޔަޒަންގެ އަތުގައި ހިލާލެވުނީ ކަންބޮޑުވެފައިވާ ހާލުގައެވެ.\n''ދަރިފުޅު އެއިންސިއާ މެދު ތިހާ ބޮޑު ޝައުޤުވެރިކަމެއް އުފެދިފައިވީ ކީއްވެތަ؟... ދަރިފުޅުގެ ހިތުގައި އޭނައަށް އިހުސާސްތަކެއް ވަނީތަ؟...'' ބަރްކާ ހުރީ ޒިޔަޒަންގެ ޖަވާބު އައިސްދާނެ ގޮތަކާމެދު ހިތްނުތަނަވަސްވެފައެވެ. ޒިޔަޒަންގެ ހިމޭންކަމުން އޭނަ ވަކިން ބޮޑަށް ބިރުގަންނަ ގޮތް ވިއެވެ.\n''އާދެބަލަ މަންމައާއެކު...'' ޒިޔަޒަން ގޮވައިގެން ގޮސް ބަރްކާ އިށީނީ ސޯފާގައެވެ. ޒިޔަޒަންގެ ވިސްނުން ގޮސްފައި ވަނީ ގޯސް ހިސާބަކަށެވެ. ޒިޔަޒަންއަށް ރަގަޅު ގޮތް ވިސްނައިދޭން އެބަޖެހެއެވެ. އޭނަ ފުރަތަމަ ފަހަރަށް އެކަމުގައި ފެއިލް ވުމުގެ ސަބަބުން ވިލްދާން ވަނީ ގެއްލިގެން ގޮސްފައެވެ. އެފަދަ ހިތްދަތިކަމެއް ޒިޔަޒަންއަށް ކުރިމަތިވާކަށް ބަރްކާގެ ހިތެއް ނޭދެއެވެ. ޒިޔަޒަންދެކެ އިންތިހާއަށް އޭނަ ލޯބި ވެއެވެ. އެދަރިފުޅަށް ކުޑަވެސް ގެއްލުމެއް ވާތަން ދެކެން އޭނައަށް ކެތެއް ނުކުރެވޭނެއެވެ.\n''ދަރިފުޅު އެއްޗެކޭ ބުނެބަލަ، މަންމަ ބިރުއެބަގަނޭ، ދަރިފުޅު އޭނަދެކެ ލޯބިވަނީތަ؟...'' ބަރްކާ ވާހަކަދެއްކިއެވެ.\n''ދަރިފުޅުގެ ތިހިމޭންކަމުގެ މާނަ މަންމަ ނަގަންވީ ކިހިނެއްތަ؟ ދަރިފުޅަށް އެނގޭތަ ތިއީ ކިހާވަރެއްގެ ކަމެއްކަން؟...'' ޒިޔަޒަންގެ ހަމަހިމޭންކަމުން ބަރްކާއަށް ހާސްކަން ގެނުވިއެވެ. އޭނަ ޒިޔަޒަންގެ އަތްތިލައިގައި ހިފާލިއެވެ. ''ދަރިފުޅަށް ގެއްލުމެއްވާކަށް މަންމަ ނޭދެން، ތިއީ މަންމަގެ މުޅި ދުނިޔެ... ދަރިފުޅު ތިވިސްނަނީ ގޯސްކޮށް... އެއީ އިންސިއެއް، ތިދެމެދުގައި އެތައް ހާސް ފަރަގުތަކެއް ވޭ، ތީ މުޅިން ދެެދުނިޔެއަކުން އައިސްފައިވާ ދެ ނަސްލަކަށް ނިސްބަތްވާ ބައެއް، ތި އިހުސާސްތަކުގެ ނަތީޖާ ރަގަޅު ގޮތުގައި ނުނިކުންނާނެ... މަންމަ އާދޭސްކުރަން ޒިޔަޒަން ގާތު... އިތުރަށް ތިކަން ކުރިއަށް ނުގެންގޮސް ހުއްޓާލާ، ތިކަން ދަރިފުޅުގެ ބައްޕައަށް އެނގޭ ހިސާބުން ވާނީ ކިހިނެއް؟، އޭރުން އެއިންސިދެކެ އިހުނަށްވުރެ ބޮޑަށް ބައްޕަ ރުޅިއަންނާނެ...'' ބަރްކާގެ ދެލޮލަށް ކަރުނަ ޖަމާވިއެވެ. އޭނައަށް ވާހަކަދައްކަން އުނދަގުވީ އޭނަގެ އަރުބެދުމުންނެވެ.\n''އަހަންނަށް މަންމަ ތިދައްކާ ވާހަކަތައް އެބަ ވިސްނޭ، އިންސިއަކާއި ޖިންނިއަކަށް އެކުގައި ނޫޅެވޭނެ... އަހަންނަށް އެކަން އެނގޭ.... އަހަރެންގެ ހިތުގައި ވިމާ ޖަޒުބާތުތައް ޝާޢާއަށް ހާމަކުރާކަށް އަހަރެން ނޫޅެން، އަހަންނަށް އެނގޭ އެލޯބި އަހަންނަށް ހާސިލުނުކުރެވޭނެކަން...... އެކަމަކު ޝާޢާއަށް ރައްކާތެރިކަން ލިބޭ ކަމުގައިވާނަމަ އަހަރެންގެ ހިތަށް ކުޑަ ނަމަވެސް ފިނިކަމެއް ލިބޭނެ، އަހަރެން ބޭނުމީ ޝާޢާއަށް އޭނަގެ އުފާވެރިކަން އަނބުރާ ލިބެން، އެކަން ހާސިލުކުރަން އަހަރެން ކޮންމެ ފަދަ ޤުރުބާނީއެއް ވެސް ވެދާނަން...'' ޒިޔަޒަންގެ ލޮލުން ފޭބި ކަރުނަތިކި ގޮސް ޖެހުނީ ބަރްކާގެ އަތްތިލައިގައެވެ. އެއާއެކު ޒިޔަޒަންގެ ހިތުގެ ހާލު އިތުރު ލަފުޒުތަކަކާ ނުލާ ބަރްކާއަށް އިހުސާސްވެގެން ދިޔަ އެވެ. އޭނަ އިންތިހާއަށް ދެރަވިއެވެ. ދަރިފުޅުގެ ހިތުގެ ހާލު އެނގި އެހީވެދެވެން ނެތުމުންނެވެ. އެހިތާމަތައް ލުއިކޮށްނުދެވޭނެތީއެވެ.\n''ދޮންބެ ވެސް ލޯބީގެ ސަބަބުން ގޯސް ނިންމުންތަކެއް ނިންމީ، އޭގެ ސަބަބުން މުޅި ޢާއިލާއަށް ކުރިމަތިވީ ފުން ހިތާމަތަކެއް، އަހަރެން އެކަމެއް ތަކުރާރެއް ނުކުރާނަން...'' ޒިޔަޒަން ބުނެލިއެވެ.\n''ދަރިފުޅާ... ލޯތްބަކީ ފާޑެއްގެ އެއްޗެއް، ލޯބިވެވުމުން ކިތަންމެ ބަލިކަށި މީހާއަށް ވެސް އޭނަގެ ބިރާއި ކުރިމަތިލުމުގެ ހިތްވަރު ލިބިގެންދޭ، ބައެއްފަހަރު އެލޯބީގެ ސަބަބުން ހެވާއި ނުބައި ވަކިނުކުރެވޭ ހާލަތަށް ވެސް ދޭ... ދަރިފުޅުގެ ދޮންބެއަށް ވެސް ދިމާވީ އެހެން، ވެވުނު ލޯތްބެއްގެ ސަބަބުން ހުރިހާކަމެއް ހަނދާން ނައްތާލެވުނީ، އިންސިއަކާއެކު ނޫޅެވޭނެކަން އެގޭ އިރު ވެސް ބޭނުންވީ އެހެން އެކަންތައް ވާން، މަންމަމެނަށް އެނގުނުއިރު އޮތީ ވާނެއެއްޗެއްވެ ނިމިފައި... އެފަދަ ބަދުނަސީބެއް ޒިޔަޒަންއަށް ލިބެން މަންމަ ނޭދެން... ދަރިފުޅަށް ހުރިހާ އުފަލެއް ލިބެން މަންމަ ބޭނުން، އެކަމަކު އިންސާނުންގެ ދުނިޔޭގައި ޒިޔަޒަންއަށް އެއުފަލެއް ނުލިބޭނެ... އެމީހުންގެ އުމުރު އަހަރުމެނަށް ވުރެ ކުރުވާނެ، އެމީހުންގެ ހަށިގަނޑަކު އަހަރުމެންގެ ޖިސްމުގެ ހޫނުކަން ބަރުދާސްތުކުރެވޭހާ ބާރެއް ނުހުންނާނެ، މިފަދަ ކިތަންމެ ސަބަބުތަކެއް ހުރީމަ އިންސީންނާ ގުޅުން މަނާކުރެވިފައިވަނީ... މަންމަ އުއްމީދުކުރަން ޒިޔަޒަންގެ ތި ނިންމުން ބަދަލުނުކުރާނެ ކަމުގައި...'' ބަރްކާ ބުނެލިއެވެ. ޒިޔަޒަން އޭނަގެ މަންމަގެ އުނގުގައި ބޯއަޅާލިއެވެ. އޭނައަށް ހިތުގެ އުދާސްތައް ކޮންޓްރޯލްކުރުންވީ ދަތިކަމަށެވެ. އެހެންވެ އޭނައަށް ރޮވުނެވެ. މަންމަގެ ހުރިހާ ވާހަކަތައް އޭނަ ޤަބޫލުކުރެއެވެ. އޭނަގެ ހިތުގެ އިހުސާސްތައް ޝާޢާއަށް ފާޅުވިޔަ ނުދިނީ ވެސް އެހެންވެއެވެ. ހަމައެއާއެކު ރަޒާން ވެސް ވަނީ އޭނައަށް ވިސްނައިދޭން މަސައްކަތްކޮށްފައެވެ. ކިތަންމެ ކެތްކުރަން ދަތިވިޔަސް އޭނައަށް މަޖުބޫރުވެފައި އެވަނީ ޝާޢާއާއި ދުރަށް ދާށެވެ. އެއީ ދެމީހުންނަށް ވެސް އޮތް އެންމެ ރަގަޅު ގޮތެވެ. އެހަނދާންތައް ހިތުގައި ދުނިއުމުރަށް ރައްކާކުރުން ނޫން ގޮތެއް ނެތެވެ. އެވަގުތު އޭނަ އިންސާނަކަށް ވިނަމަ ހާދަ ރަގަޅު ވީސް ހެއްޔޭ ޒިޔަޒަންގެ ހިތަށް އެރިއެވެ. އޭރުން އޭނައަށް ޝާޢާއާއެކުގައި ވުމުގެ ފުރުސަތު ލިބުނީހެވެ. ނަމަވެސް އޭނަގެ ނަސީބު ހަމަ ދެރައީއެވެ.\n''އަހަރެން ބޭނުމީ އެންމެ ކަމެއް، ޝާޢާ ސަލާމަތްކޮށްދިނުން...'' ޒިޔަޒަން ބުނެލިއެވެ. ޒިޔަޒަންގެ ބޮލުގައި ފިރުމާލި ބަރްކާ ވެސް އެކަމުގައި ޒިޔަޒަންއަށް އެހީތެރިވެދޭން ނިންމިއެވެ. ޒިޔަޒަންއަށް އޮތް އެންމެ ބޮޑު ބިރަކީ ހާތިބެވެ. ހާތިބަށް އެއިން ކަމެއްގެ ހިލަންވާއިރަށް ޒިޔަޒަން މަރާލާކަށް ވެސް ފަހެއް ނުޖެހޭނެއެވެ. ރުޅީގެ ސަބަބުން ހާތިބަށް އެވަނީ ހެޔޮމަގު އޮޅިފައެވެ. ނަމަވެސް އޭނައަށް ވީ ގޮތަކުން ޒިޔަޒަންއަށް އެހީތެރިކަން ފޯރުކޮށްދޭނެއެވެ. ހާތިބުގެ ފުށުން ޒިޔަޒަންއަށް ކުޑަވެސް ގެއްލުމެއް ވުމުގެ ފުރުސަތެއް އޭނަ ނުދޭނެއެވެ. ނަމަވެސް އޭނައަށް ވިސްނާލަން ޖެހުނެވެ. އޭނައަށްވުރެ ބާރުގަދަ ހާތިބުގެ މައްޗަށް އޭނަ ގަދަވެގެންނަނީ ކިހިނެއް ހެއްޔެވެ؟\nފުންނޭވާތަކެއް ދޫކޮށްލި ބަރްކާގެ ހިތަށް ޚިޔާލެއް ވެރިވެގެން އައެވެ. އޭނަގެ އުނގުގައި އޮތް ޒިޔަޒަންއަށް ބަރްކާ ބަލާލިއެވެ. އަދި ލޯތްބާއެކު ފިރުމާލިއެވެ. ޒިޔަޒަންއަށް ރައްކާތެރިކަން ދެވެން އޮތް ހަމައެކަނި ގޮތަކީ އެއީ އެވެ. އެހިނދު ބަރްކާއަށް އޭނަގެ ހިތާއި ސުވާލުކޮށްލެވުނެވެ. ލޯބިވާ ފިރިމީހާއާއި އޭނައަށް ހަނގުރާމަ ކުރެވިދާނެ ހެއްޔެވެ؟\nޖެހިގެން އައި ދުވަހެވެ. ޒިޔަޒަން ހުރީ ރަޒާންއާއެކު ރަޒާންގެ ބޮޑުބޭބެގެ ގޭގައެވެ. އެމީހުންނާއެކު އީވާ ވެސް ހުއްޓެވެ. ރަޒާންގެ ބޮޑު ބޭބެ ރަސަލްއަކީ ޖިންނީންގެ ތެރޭން ކަންވެރިކަމަށް އަރާހުރި ޖިންނިއެކެވެ. އޭނަދެކެ ޖިންނީން ޖެހިލުންވެ ބިރު ވެސް ގަނެއެވެ.\n''މީތި އޭނަގެ އަތުގައި އަޅުވާ، އޭރަށް ނުބައި ޖިންނީންގެ ފަރާތުން އޭނައަށް ރައްކާތެރިކަން ލިބޭނެ...'' ހުދު ފޮތިކޮޅެއްގެ ތެރެއަށް ރަނުން ފަރުމާކުރެވިފައިވާ އުޅައެއް އަޅާލަމުން ރަސަލް ވާހަދެއްކިއެވެ. އަދި ޒިޔަޒަންގެ އަތަށް އުޅަ ދިއްކޮށްލިއެވެ.\n''އަހަންނަކަށް ނޭގޭ ޝުކުރު އަދާކުރަންވީ ކިހިނެއްކަމެއް ވެސް... ނަންގަންނަ ކޮންމެ އެއްޗެއް ވެސް އަހަރެން މިހިރީ ދޭން ތައްޔާރަށް...'' ޝުކުރުވެރިވާ ހާލު ޒިޔަޒަން ބުނެލިއެވެ.\n''ކަލޭމެން ކުދިންވެރިންގެ ފަރާތުން އަހަރެން އެއްވެސް އެއްޗެއް ބޭނުމެއް ނޫން، އުއްމީދަކީ ވީހާ ވެސް އަވަހަކަށް އެއިންސި މިތަނުން ގެންދިއުން...... އޭނައަށް ފާރަލަމުން އެބަދޭ ނުބައި އިފުރީތެއް، އޭތީގެ ފަރާތުން ގޯނާއެއް ކުރިމަތިވުމުގެ ކުރިން އޭނަ ސަލާމަތުގެ އައްސޭރިއަކަށް ގެންދަން އެބަޖެހޭ...'' ރަސަލް ބުނެލިއެވެ. އެއާއެކު އެތާ ތިބި ތިން ޒުވާނުންގެ މޫނުމަތިން ވެސް ހައިރާންކަން ފެނުނެވެ.\n''ތިބުނީ؟...'' ޒިޔަޒަން އެހިއެވެ. ޝާޢާއަށް އެއްވެސް ކަހަލަ ނުރައްކަލެއް ކުރިމަތިވެފައިވާނަމަ އެކަމުގެ ތަފުސީލު އެނގެން ޒިޔަޒަން ބޭނުމެވެ. އޭނައަށް ޝާޢާއަށް ފުރިހަމަ ރައްކާތެރިކަން ދެވޭނީ އޭރުނެވެ.\n''އޭނަގެ ކާފަ އެވަނީ ސިހުރުގެ ތެރޭން އޭނަ އެއިފުރީތަށް ހިބައިން ދީފައި، އޭތި އެހުރީ މިހާރު ވެސް އެއަންހެންކުއްޖާގެ ހަށިގަނޑަށް ބާރުފޯރުވޭނެ ފުރުސަތެއްގައި، މިތަނުން އޭނައަށް އެފުރުސަތު އަދި ނުލިބިގެން އުޅެނީ، އެކަމަކު ގިނަ ދުވަސް ވަންދެން އޭތި މަޑަކުން ނުހުންނާނެ...'' ރަސަލް ބުނެލިއެވެ.\n''އެންމެ ފުރަތަމަ އެނުރައްކަލާއެއްނު ކުރިމަތިލާންވީ، އެފަދަ ޤުރުބާނީއެއް ކޮށްފައިވާނަމަ އޭތީގެ ނުފޫޒު ވެސް ގަދަވާނެ، އަބަދު ހުންނާނީ ޝާޢާއަށް ގޯނާއެއް ދޭން ފުރުސަތުބަލަބަލައި...'' ރަޒާން ބުނެލިއެވެ. އެއާއެކު އޭނަ ސުވާލުކޮށްލީ ރަސަލް ތައްޔާރުކުރި ހަށިރައްކަލުން ޝާޢާއަށް ފުރިހަމަ ހިމާޔަތްލިބޭނެތޯ އެވެ.\n''އާނ، އެއުޅަ އޭނަގެ އަތުގައިވާހާ ހިނދަކު އެއްވެސް ކަހަލަ ގޯނާއެއް ނުފޯރާނެ، ނަމަވެސް އެއްމެ ރައްކާތެރި ގޮތަކީ އެކަލޭގެއާއި ކުރިމަތިލުން... އޭގެ ނުފޫޒުން އެއިންސި ސަލާމަތްކުރުން...'' ރަސަލް ބުނެލިއެވެ. ޒިޔަޒަން ވެސް ބޭނުންވީ އެގޮތެވެ. ޝާޢާއަށް އެއްވެސް ޖިންނިއެއްގެ އުނދަގޫ ފޯރާކަށް އޭނަ ބޭނުމެއް ނުވިއެވެ. އެވަގުތު ރަޒާން އޭނަގެ ބޮޑު ބޭބެގެ އެހީއަށް އެދުނެވެ. ޒިޔަޒަން ވެސް އެކަމަށް އެދުމުން ރަސަލް އެކަމަށް އެއްބަސްވީ އިފުރީތުންނަށް އެނަގެ ހިތުގައިވާ ނަފުރަތެއްގެ ސަބަބުންނެވެ.\nގަދަ ވަޔާއެކު ވެހެމުން ދިޔަ ބޯވާރޭގެ ތެރޭން އިފުރީތު މަޑުކޮށްލައިގެން އިނީ ބޮޑު ޅޮަސްގަހެއްގެ މަތީގައެވެ. އެސޮރުގެ ތޫނު ދެލޯ އޭރު އަމާޒުވެފައިވަނީ ޝާޢާ ހައްޔަރުކުރެވިފައިވާ ގޮޅި އަށެވެ. އޭނަ ޝާޢާއަށް ފާރަލަމުން ދާތާ ކިތަންމެ ދުވަހެކެވެ. އޭނަ ދެތިން ފަހަރެއްގެ މަތިން ޝާޢާއަށް ހަމަލާ ދޭން ވެސް އުޅެފިއެވެ. ނަމަވެސް ކާމިޔާބުވާ ގޮތް ނުވީ އެއިން ކޮންމެ ފަހަރަކު އޭނައަށް ހުރަސް އެޅޭތީއެވެ. ނުވީތާކަށް ކޮންމެ ރެއަކު ޝާޢާއާއެކުގައި އެވާ ޖިންނި ފެނިފައި ހަމަލާއެއްދޭން އޭނަ ޖެހިލުން ވެއެވެ. ނަމަވެސް މިހާރު އޭނަގެ ކެތްތެރިކަން އެވަނީ ކޮޅުންލައިގެން ގޮސްފައެވެ. މިރޭ ޝާޢާ އެކަނިވެފައިވާތަން ފެނި އޭތީގެ މޫނުމަތިން އުފާވެރިކަން ފެނެއެވެ. މަގު މުޅިން އަމާން ވަަންދެން މަޑުކޮށްލުމަށްފަހު އުދުއްސައިގަންނަން ތައްޔާރު ވި ހިނދު ކުއްލިޔަކަށް އޭނަގެ ކުރިމަތިން ފާޅުވެގެން އައީ ހުދުކުލައިގެ އައްޔެކެވެ. އެއަލީގައި ސިފަ ޖެހުނު ހިނދު އިފުރީތުގެ އަރުތެރިން ނުރުހުންވަންތަ ހަޅޭކެއްގެ އަޑު ނިކުތެވެ. ކުއްލިޔަކަށް އޭތީގެ ދެލޮލުގެ ކުލަ ރަތް އަނގުރަށް ބަދަލު ވެއްޖެއެވެ. އޭނަ އިތުރަށް ރުޅިގަދަވީ އިތުރު ދެ ޖިންނީން އޭނައާއި ކުރިމަތިލުމުންނެވެ. އޭގެ ތެރެއިން އެކަކީ ޝާޢާއާއެކު އޭނައަށް ފެންނަ ޒުވާން ޖިންނިއެވެ. އައި ރުޅީގައި އިފުރީތު ހަޅޭއްލަވައިގަތެވެ.\n''އަހަރެންގެ ހައްގަކަށް ކަލޭމެނަށް ބާރެއް ނުފޮރުވޭނެ...'' އިފުރީތު ރުޅިވެރިކަމާއެކު ވާހަކަަދެއްކިއެވެ. ''ހަމަމިހާރު މަގޭ ކުރިމަތިން ރައްކާވޭ...''\nއިފުރީތާއި ވާހަކަދައްކަން ރަސަލް ނުހެދިއެވެ. އޭނަ އަމާޒު ކޮށްލި ފުރަތަމަ ހަމަލާއާއެކު އޭތީގެ ހަށިގަނޑު ޒަހަމްވެގެން ދިޔަ އެވެ. އެއާއެކު އޭތި ވަރު ހުޅުވާލުމަށްފަހު އުދުއްސައިގަތީ ރަސަލްއަށް ހަމަލާ ދޭށެވެ. ނަމަވެސް އެއަށްވުރެ ރަސަލް މާ ހުޝިޔާރެވެ. އެފަދަ ނުލަފާ ޖިންނީންނާ ކުރިމަތިލައި ކާމިޔާބު ހޯދުމުގައި އޭނަގެ ތަޖުރިބާ މާ މޮޅެވެ. އޭނަ ދެވަނައަށް ދިން ހަމަލާއާއެކު އިފުރީތުގެ ވަރާއި އެކުގައި މުޅި ގައިގައި އަލިފާން ރޯވެގެން ދިޔަ އެވެ. އެއާއެކު ފަޒާގެ ތެރެއަށް ފެތުރިގެން ދިޔަ ހަޅޭކުގެ އަޑު ހީވީ ހޮނު ގުގުރީގެ އަޑުތަކެއް ހެންނެވެ. ވޭނީ ހަޅޭކުގެ އަޑުން ހޭރެމުން ދިޔަ އިފުރީތު ވައިކަފާލާފައި އައިސް ބިންމަތީގައި ޖެހުމުގެ ކުރިން އަނދާ އަޅިއަށްވެ ނިމިއްޖެއެވެ. އެއާއެކު ރަސަލްއަށް ހަމަޖެހުމުގެ ނޭވާއެއް ދޫކޮށްލެވުނެވެ.\nއެނދުގައި އޮތް ބަރްކާގެ ލޮލުގައި ނިދީގެ ކަންފުޅެއް ވެސް ނެތެވެ. އޭނަ ހާތިބުއަށް ފުރަގަސް ދީގެން އެނދުގައި އޮތް އިރު ހުއްޓާލުމެއް ނެތި ވިސްނެމުން ދިޔައީ ހަމަ އެންމެ ކަމަކާއި މެދުގައެވެ. އެންމެފަހުން އެނދުގައި ނޯވިގެން އެނދުން ތެދުވެއްޖެއެވެ. އަދި ކޮޓަރީގައި ހުރި ކުޑަދޮރު ކައިރިއަށް ހުއްޓުނެވެ.\nބޭރުތެރޭގައި އުފެދިފައި އޮތް ތޫފާނާ އޭނަގެ ސިކުނޑީގައި އުފެދިފައިވި ތޫފާނާ އެއްވެސް ތަފާތުކަމެއް ނެތެވެ. ގަދަ ވަޔާއެކު ވާރޭ ވެހެމުން ދިޔަ މަންޒަރު ބަލަން އިން ބަރްކާ ފަސްއެނބުރި ހާތިބުއަށް ބަލާލިއެވެ. އޭނަ އެދަނީ އޭނަގެ ހިތާއި ސިކުނޑިއާއި ވަރުގަދަ ހަނގުރާމައެއް ކުރަމުންނެވެ.\n''އެއީ އަަހަރެން ލޯބިވި ހާތިބެއް ނޫން، އަހަރެންގެ ދަރިފުޅާއެކު އެހާތިބު ވެސް ވަނީ މަރުވެގެން ގޮސްފައި... ހަތިބުގެ ސިފައިގައި ހުއްޓަސް އެއީ އެހެން މީހެއް... ޒިޔަޒަން ކުރަން އުޅޭކަންތަކުން އޭނަ އެވަނީ ބޮޑު ނުރައްކަލަކަށް ހުށަހެޅިފައި، އެކަމުން އޭނައަށް ސަލާމަތާއި ރައްކާތެރިކަން ދެވެން އޮތް ހަމައެކަނި ގޮތަކީ އެއީ... ބަރްކާ، މި ފުރުސަތު ދެނެއް ނުލިބޭނެ، އެހެންނޫނަސް ބަރްކާ އޭނައަށް ތިކޮށްދެނީ ރަގަޅުކަމެއް، ޝައިތާނުންގެ ތެރޭގައިވެ މުޅި މީހާ ފަނާވެގެން ދިއުމަށްވަރު އެގޮތް މާރަގަޅު ވާނެ......'' ބަރްކާގެ ޒަމީރު އޭނައަށް ވިސްނައިދިނެވެ. ލޮލުން އެވަގުތު ފޭބި ކަރުނަތިކި ފޮހެލުމަށްފަހު ބަރްކާ ފުންނޭވާއެއް ދޫކޮށްލިއެވެ. އެނޫން އިތުރު ގޮތެއް އޭނައަކަށް ނެތެވެ. ހާބިތުއަށް ވިސްނައިދީގެން ހެޔޮމަގަށް އެނބުރި ރުޖޫޢަ ނުވާނެހާ ދުރަށް އެވަނީ ދަތުރުކޮށްފައެވެ.\nބަރްކާ ގޮސް އޭނަގެ ބާލީހުގެ ދަށުން އެއްޗެއް ނެގި އެވެ. އަދި ކުދި ފިޔަވަޅުތަކެއްގައި ގޮސް ހާތިބުގެ ގާތަށް ބަރްކާ ހުއްޓުނެވެ. ފުންނިދީގައި އޮތް ހާތިބުއަށް އޭނަ ބަލާލިއެވެ. އޭރު އޭނަގެ ދެލޮލުގައި ކަރުނަތައް ވިދަމުން ދިޔަ އެވެ. ފުންނޭވާއެއް ބަރްކާ ދޫކޮށްލިއެވެ.\n''އަހަންނަށް މަޢާފުކުރޭ...'' ބަރްކާ ބުނެލިއެވެ. އަދި އޭނަގެ އަތުގައި އޮތް ހަންޖަރު ހާތިބުއާއި ދިމާއަށް މަޅާލި އެވެ.\nޖެހި ބާރުގަދަ ގުގުރީގެ ސަބަބުން ސިހިފައި ހާތިބުއަށް ލޯހުޅުވާލެވުނެވެ. އެހިނދު އޭނައާއި ދިމާއަށް ހަންޖަރު ދިއްކޮށްލައިގެން ހުރި ބަރްކާ ފެނުމާއެކު ކުއްލިއަކަށް ހާތިބު ތެދުވާން އުޅުނެވެ. އަދި ބަރްކާގެ އަތުގައި އޮތް ހަންޖަރު ފޮޅުވާލަން އުޅުނެވެ. ނަމަވެސް ހުޝިޔާރުވެގެން ހުރި ބަރްކާ އޭނަގެ އަތުގައި އޮތް ހަންޖަރު ހާތިބުގެ އަތުގެ މުލައްދަނޑިއަށް ހަރާލިއެވެ. އެއާއެކު ހާތިބުގެ ވޭނީ ހަޅޭކުގެ އަޑު އިވުނެވެ. އެންމެ ސިކުންތެއް ވެސް ނަގާލުނާ ދެވަނަ ހަމަލާ ދޭން ބަރްކާ އަވަސްވެގަތެވެ. އޭނަ ހީކުރިގޮތާއި ހިލާފަށް މިފަހަރު ކާމިޔާބެއް ނުކުރެވުނެވެ. އެހަމަލާއިން ރެކިގަތް ހާތިބު ދެލޮލުން އަލިފާން ކަނި ބުރާލި އެވެ. ރުޅި ގަދަވެފައި ހުރި ހާތިބު ބަރްކަގެ އަތުގައި ޖެހި ބާރުގަދަ އެތިފަހަރާއެކު ހަންޖަރު ވިއްސައިގެން ގޮސް ބިންމައްޗަށް ވެއްޓުނެވެ. އެއަށްފަހު ފުންމައިގެން ތެދުވުނު ގޮތަށް އޭނަ ހިފީ ބަރްކާގެ ކަރުގައެވެ.\n''ގޮތްކުޑަ އަންހެނާ، މަމީ ކަލޭގެ ފިރިމީހާކަން ވެސް ހަނދާން ނެތުނީތަ؟...'' ބަރްކާގެ ފައިތިލަ ބިންމަތިން ހިއްލުވާލަމުން ހާތިބު ބުނެލިއެވެ. އޭރު އޭނަގެ އަތަށް ލިބުނު ޒަހަމުން ލޭފައިބަމުން ދިޔަ އެވެ. ނަމަވެސް އޭނަ އެކަމަށް ސަމާލުކަމެއް ނުދިނެވެ. އެއާ ޚިލާފަށް ބަރްކާގެ ފަރާތުން އޭނައަށް ފެނުނު ސިފައިން ޝޮކެއް ލިބިފައި ވިއެވެ. އޭނައަށް ހަމަލާދޭން ބަރްކާ އުޅެފާނެ ކަމަކަށް ހާތިބުއަށް ޤަބޫލެއް ވެސް ނުކުރެވުނެވެ. ނަމަވެސް ލޮލުން ފެނި އަތުން ހިފުމުން އެކަން އޭނައަށް އޮޅުވާލެވޭނީ ކިހިނެއް ހެއްޔެވެ؟\n''ކަލޭ އުޅުނީ އަހަރެން މަރާކަށެއްނު، އެކަމަކު މިރޭ މަރުވާނީ ކަލޭ...'' ބަރްކާގެ ކަރަށް ބާރުކުރަމުން ހާތިބު ބުނެލިއެވެ. ރަތްވެފައިވި އޭނަގެ ލޮލުން ކަރުނަ ހިލުނެވެ.\nބަރްކާ ސަލާމަތްވާން ތެޅިފޮޅެން ފެށިއެވެ. އެންމެފަހުން އޭނައަށް ހާތިބުގެ މުލައްދަނޑީގައިވި ޒަހަމް ފެނުމާއެކު ހަށިގަނޑުގައިވި ފަހު ހަކަތަ ބޭނުން ކޮށްގެން އެތަނުގައި ހިފައިގަތެވެ. އެއާއެކު ހަށިގަނޑުގައި އަޅަމުން ދިޔަ ވޭން ހާތިބާށް އެގުން ވިއެވެ. ކުއްލިއަކަށް ބަރްކާގެ ކަރުން އޭނައަށް ދޫކޮށްލެވުނީ ހަޅޭކެއްގެ އަޑާއެކުގަ އެވެ.\nބިންމަތީގައި ޖެހުނު ބަރްކާ ނޭވާލާން މައްސައްކަތް ކުރިއެވެ. އޭނަގެ ނޭވާ އުފުރެން ކައިރިވެފައި ވިއެވެ. މުޅި މޫނު ހުދުވެފައިވިއިރު ހާތިބުގެ އަތުގެ އިނގިލިތައް ޖެހުނު ހިސާބުން ދިލަ ނަގައި ރިއްސަމުން ދިޔަ އެވެ. ހަށިގަނޑުގައި ވި ބާރެއް ބޭނުންކޮށްގެން ބަރްކާ މަސައްކަތް ކުރީ ހާތިބާއި ދުރަށް ދާށެވެ. އޭނަ ހާތިބަށް ދޭން އުޅުނު ހަމަލާ އެއޮތީ ވިހަވެފައެވެ. އަމިއްލަ ފުރާނައާ މެދު ބަރްކާގެ ހިތުގައި ބިރުވެރިކަން ވިއެވެ. ރޮވެމުން ދިޔަ ހާލު ހާތިބާއި ދުރަށް ދާން ބަރްކާ އުޅުނެވެ. ކުކުރަމުން ކުރިއަށް ދާން އުޅުނު ބަރްކާގެ ލޮލުގައި ބިންމަތީގައި އޮތް ހަންޖަރު އަޅައިގަތެވެ. އޭނަ އަވަސްވެގަތީ ހަންޖަރު ނެގުމަށެވެ. ހާތިބާއި ހަނގުރާމަކުރެވެން އޮތް ހަމައެކަނި މަގަކީ އެއީ އެވެ.\n''******...'' ހަށިގަނޑުގައި އެޅި ވޭނާއެކު ހާތިބުގެ ދުލުން ނުބައި އެއްޗެހި ކިޔަން ފެށިއެވެ. އޭނަ އަވަސްއަވަހަށް އެނދުގައި އަޅާފައި އޮތް ފޮތިގަނޑުން ބައެއް ވީދައިގަތުމަށްފަހު އަތުގެ މުލައްދަނޑީގައި އޮޅާލިއެވެ. އަދި ކުކުރަމުން ހަތަރެސްފައިގެ އެހީގައި އޭނައާއި ދުރަށްދާން މަސައްކަތްކުރަމުން ދިޔަ ބަރްކާގެ އިސްތަށިގަނޑުގައި ހިފައި ދަމައިގަތެވެ. އެވަގުތު ހާތިބަށް ނޭގުނު ކަމީ ބަރްކާގެ އަތުގައި ހަންޖަރު އޮތް ކަމެވެ.\nބަރްކާގެ އިސްތަށިގަނޑު އަތަށް އޮޅާލުމަށްފަހު ކޮޅަށް ނަގަން ހާތިބު އުޅުނެވެ. އޭނަގެ މޫނުމަތީގައި ހަމްދަރުދީއެއް ނުވެއެވެ. މީގެ އިރުކޮޅެއް ކުރިން ފެނުނު އެއްވެސް އިހުސާސެއް ނެތެވެ. އޭނަ ހުރީ ބަރްކާގެ ފުރާނައަށް ފެންބޮވައިގަނެފަ އެވެ.\n''އާހް...'' އިސްތަށިތަކުގެ ބުޑަށް ވާންވި ހިނދު ބަރްކާއަށް ރޮއިގަނެވުނެވެ. އޭނަ ތެޅިގަންނަމުން އަނެއްކާ ވެސް ހާތިބަށް ހަންޖަރުން ހަމަލާ ދިނެވެ. މިފަހަރު އޭނަގެ ނަސީބު ރަގަޅުވުމުން ހާތިބުގެ ބަނޑަށް ހަންޖަރު ހަރާލެވުނެވެ. ދެވަނަ ސިކުންތުގައި އޭނަ އިތުރު ދެ ހަމަލާއެއް އަމާޒުކޮށްލިއެވެ. މިފަހަރު ހަމަލާ އަމާޒުވީ ހާތިބުގެ މެޔަށެވެ.\nވީތަދުން ބަރްކާގެ އިސްތަށިގަނޑުން ހާތިބާށް ދޫކޮށްލެވުނެވެ. ނޭވޭ ނުލެވުނު ހިނދު ވޭން އަޅަމުން ދިޔަ ހިސާބުގައި އޭނައަށް އަތްޖައްސާލެވުނެވެ. ހޯސްލާފައި ލޭފައިބަމުން ދިޔަ ހިނދު އޭނައަށް ކުޑަ ކަކޫ މައްޗަށް ތިރިވެވުނީ މޫނުމައްޗަށް އަނދިރިވާ ފަދަ ގޮތެއް ވުމުންނެވެ. ބަރްކާގެ ތިންވަނަ ހަމަލާއެކު އޭނަގެ މެޔަށް ހެރިފައި ހުރި ވަޅީގައި ހިފާ ހާތިބު ދަމައިގަތެވެ. އެއާއެކު ހޯސްލާފައި ލޭފައިބަން ފެށިއެވެ.\n''ބަ...ރް...ކާ...'' ހާތިބުގެ މޫނުމައްޗަށް އަނދިރިވެ ވެއްޓެން ދިޔަ ވަގުތު އޭނަ ގޮވާލިއެވެ. ރޮވެމުން ދިޔަ ބަރްކާ ހާތިބާ ދުރަށް ދިޔަ އެވެ. ލެއިން ކަޅިވަމުން ދިޔަ ބިންމައްޗަށް އޭނަ ބަލަން އިނެވެ. އޭރު ހާތިބުގެ ހަށިގަނޑުގެ ހަރަކާތްތައް ކެނޑި މުޅި މީހާ ހަމަހިމޭން ވެއްޖެއެވެ. ބަރްކާގެ ވޭނީ ގިސްލުމުގެ އަޑު މުޅި ކޮޓަރި ތެރޭގައި ގުގުމަމުން ދިޔަ އެވެ. އޭނައަށް މޫނުގައި އަތް އަޅާލެވުނެވެ. އެކުރެވުނީ ކޮން ކަމެއް ހެއްޔެވެ؟ އޭނަގެ ދެއަތުން ލޯބިވާ ފިރިމީހާ މަރާލެވުނީއެވެ.\nޝާޢާއައި ބައްދަލުކޮށްލުމަށްފަހު އައި ޒިޔަޒަން އޭނަގެ ކޮޓަރިއާއި ދިމާއަށް މިސްރާބު ޖެހި ތަނާ ހައިރާންކަމާއެކު ހުއްޓެވުނީ މަންމަގެ ރުއިމުގެ އަޑު އޭނަގެ ކަންފަތުގައި ޖެހުނުހެން ހީވެގެންނެވެ. ވާރޭގެ ސަބަބުން އެއަޑު އިވެނީ ފަނޑުކޮށްކަމަށް ވުމުން ޒިޔަޒަން އެއީ ކޮން އަޑެއްތޯ ޔަޤީންކޮށްލަން ހިނގައިގަތީ މަންމަގެ ކޮޓަރިއާއި ދިމާއަށެވެ. ކުރިއަށް ހިންގަމުން ދިޔަ ވަރަކަށް އަޑު ގަދަވާހެން އޭނައަށް ހީވިއެވެ. ޒިޔަޒަންއަށް ކުއްލި ހާސްކަމެއް ލިބުނެވެ. އަވަސްވެގަނެވުނީ މަންމަ ނުރައްކަލެއްގައިވީކަމާ ހިތާއެވެ.\nގިސްލާފައި ރޯން އިން ބަރްކާ ސިހިގެން ދިޔައީ ކޮޓަރީގެ ދޮރުގައި މީހަކު ޓަކިދިންއަޑަށެވެ. ހާސްވެ ކަންބޮޑުވެފައި ވަނިކޮށް ކޮޓަރީގެ ދޮރުހުޅުވާލާފައި އެތެރެއަށް ވަނީ ޒިޔަޒަން އެވެ. ޒިޔަޒަން ފެނުމާއެކު އިތުރަށް ބަރްކާއަށް ރޮވުނީއެވެ.\nކޮޓަރީގެ ތެރެއަށް ޒިޔަޒަން ހިންގާލި ފުރަތަމަ ނަޒަރާއެކު އޭނައަށް ފެނުނީ ބިންމައްޗަށް އުއްޑުން ވެއްޓިފައި އޮތް ހާތިބެވެ. މުޅި ހިސާބުގަނޑުގައި ވަނީ ލެޔެވެ. އެއަށްފަހު ދެން އޭނަގެ ނަޒަރު ހުއްޓުނީ ރޮމުން ދިޔަ މަންމަ އަށެވެ. އޭނައަށް ފެންނަމުން ދިޔަ މަންޒަރުތަކުގެ އަސްލު ނަގަންވީ ކިހިނެއްކަމެއް އޭނައަކަށް ނޭގުނެވެ. ޒިޔަޒަން އައިސް އޭނަގެ މަންމަގެ ގާތަށް ތިރިވެލިއެވެ. އޭރު ވެސް އޭނަގެ ނަޒަރު ހުއްޓިފައި ވަނީ މަރުވެފައި އޮތް ހާތިބަށެވެ.\nރޮމުންރޮމުން ޒިޔަޒަން ގާތު ބަރްކާ ބުންޏެވެ. މަންމައަށް ފަރުވާތެރިކަމާއެކު ބަލާލުމުން ޒިޔަޒަންއަށް، އޭނަގެ މަންމައަށް ލިބިފައިވި އަނިޔާތަކުގެ ނިޝާންތައް ފެނުނެވެ. އެއާއެކު ކޮންމެވެސް ވަރަކަށް ވެދިޔަ ކަންތައް އޭނައަށް ސިފަކުރެވުނެވެ. އެއާއެކު މަންމަގެ ދިފާއުގައި ގޭގައި ނުހުރެވުމުން އަމިއްލަ ނަފުސު އޭނައަށް ކުށްވެރިކުރެވުނެވެ.\n''ދަރިފުޅުގެ ބައްޕައަށް މިރޭ ވެފައި ހުރި ގޮތެއް މަންމައަކަށް ނެގޭ... ކުއްލިއަކަށް މަންމައަށް ހަމަލާދޭން އުޅުނީ... އެނެމްފަހުން މަންްމައަށް އެކަން ކުރަން މަޖުބޫރުވީ، އެހެންނޫންނަމަ ދަރިފުޅުގެ ބައްޕަ މަންމަ މަރާލީސް...'' ރޮމުންރޮމުން ބަރްކާ ކިޔައިދިނެވެ. އޭނަ ހުރިހާ ވާހަކައެއް ޒިޔަޒަންއާއި ހިއްސާއެއް ނުކުރި އެވެ. ޒިޔަޒަންގެ ހިތް އޭނަގެ މައްޗަށް ނުސާފުވާން ބޭނުން ނުވާތީއެވެ. އޭނަ އެކަމުގެ އަސްލު ހިތުގައި ވަންހަނާކޮށްލިއެވެ. އެއީ އެންމެ ރަގަޅު ހައްލުކަމުގައި ފެނުނީތީ އެވެ.\nބަރްކާ ހަމައަކަށް އެޅެން އެތައް އިރެއް ނެގިއެވެ. އޭނަ ކަރުނަތައް ފޮހެލަމުން ކޮޅަށް ތެދުވުނެވެ.\nހެނދުނު އަރައިގެން އައި އިރާއެކު ހާތިބުގެ މަރުގެ ޚަބަރު ޖިންނީންގެ ތެރެއަށް ފެތުރުނެވެ. ދުޝްމަނުންގެ ހަމަލާއެއްގައި ހާތިބު މަރުވެގެން ދިޔައީ ކަމަށެވެ. އެކަމުގެ އިލްޒާމު އެޅުވުނީ ހާތިބުއާއި ޒަމާނުއްސުރެން ރުޅިވެރިކަން އޮންނަ އިފުރީތުންގެ ބަޔަކާއެވެ. ހާތިބުގެ މަރާ މެދު އެއްވެސް މީހަކު ދެރަވި ހެނެއް ހިޔެއް ނުވެއެވެ. އޭނަގެ ވަޒީރުން ވެސް މެއެވެ. އެއީ އެތައް އަހަރެއް ވިއިރު ވެސް އެމީހުން ބޭނުންވާ ލަނޑުދަނޑިތަކާ ހަމައަށް ވާސިލުވާން ހާތިބު މަސައްކަތްނުކުރުމުން ހާތިބުގެ ވެރިކަމާ އެމީހުން ހިތްހަމަނުޖެހުނުކަން ޔަޤީންކޮށްދިން ކަމެކެވެ. ހާތިބުގެ ވެރިކަމުގައި ބަދަލުހިފުން ނޫންކަމެއް ނެތް ވިއްޔާއެވެ. ސުވާލު އުފެދޭ ކަންތައްކެވިކަމުގައި ވިޔަސް އިތުރަށް ހާތިބުމުގެ މަރު ތަހުގީގު ނުކުރެވުނީ އެހެންވެއެވެ.\nހާތިބުގެ މަރަށް ހަފްތާއެއް ވީތަނާ ޒިޔަޒަން ވެގެން ދިޔައީ އަލަށް އައްޔަން ކުރެވުނު ޖިންނީންތަކުގެ އިސްވެރިޔާ އަށެވެ. އޭގެ ސަބަބުން ހަޅުތާލިގަނޑެއް ކުރިމަތި ނުވެ ޝާޢާއަށް މިނިވަންކަން ހޯދަދޭން ފަސޭހަ ވިއެވެ.\nޝާޢާ ދިއުމުގެ ކުރީން އޭނައާއި ބައްދަލުކުރަން ބަރްކާ އައެވެ. އޭރު ރަޒާން، އީވާ އަދި ޒިޔަޒަން ތިބީ ޝާޢާ ބޭނުންވާ މަންޒިލަށް އޭނަ ގެންގޮސް ދޭން ތައްޔާރަށެވެ. އެއީ އައިޝާގެ ގާތަށެވެ. އޭރު ރަށުގައި ފެތުރިފައި އޮތް އަޑުތަކުގެ ޚަބަރު ޒިޔަޒަން ވަނީ ދީފައެވެ. ޝާޢާ ރަހީނުކުރެވިފައިވާކަމަށް ރަށުމީހުން ޤަބޫލުކުރާ ވާހަކަ އެވެ. އަދި ފުލުހުން ވެސް ޝާޢާ ހޯދުމަށް މަސައްކަތްކުރަމުން އަންނަ ކަމަށެވެ. އެއާއެކު އަނބުރާ މީހުންގެ ތެރެއަށް ދާންވާއިރަށް އުފެދޭނެ ސުވާލުތަކަށް ދޭނެ ޖަވާބު ވެސް ޝާޢާ ވަނީ ފަރުމާކޮށްފައެވެ.\nބަރްކާ ބޭނުންވީ ޝާޢާއާއި އެކަނި ބައްދަލުކޮށްލާށެވެ. އޭއާއެކު ބަރްކާއަށް ވަގުތު ދެމުން ޒިޔަޒަންމެން ދިޔަ އެވެ. ބަރްކާ ޝާޢާއަށް ހިނިތުންވެލިއެވެ. އަދި އެމީހުންގެ ފަރާތުން ކުރިމަތިވި ކަންތަކަށް މަޢާފަށް އެދެން ފެށިއެވެ.\n''އަހަރުމެންގެ ފަރާތުން ޝާޢާއަށް ވަނީ ވަރަށް ބޮޑު ކެކުޅުންތަކެއް ތަހައްމަލުކުރަން ޖެހިފައި، އެކަމަށް އަހަރެން މަޢާފަށް އެދެން... ޝާޢާ ދިއުމުގެ ކުރިން އަހަރެން ބޭނުން ވާހަކައެއް ހިއްސާކޮށްލަން، ވެދިޔަ ހުރިހާކަމެއްގެ އަސްލު އެނގެން ޝާޢާ ބޭނުންވާނެކަން އަހަންނަށް އެނގޭ، އެހެންވެ މިކިޔައިދެނީ...'' ބަރްކާ ބުނެލިއެވެ. އަދި ހާތިބާއި ޖާބިރާ ދެމެދު ކުރިމަތިލުންތައް ހިނގަން މެދުވެރިވި ސަބަބު ކިޔައިދޭން ފެށި އެވެ.\n''ފުރަތަމަ ވިލްދާނަށް ޝާޢާގެ ބޮޑުދައިތަ ހުސްނާ ފެނުނީ މިތާ ކައިރި އޮންނަ ފަޅުރަށަކަށް ދަތުރު އައިސް ތިއްބާ... ވިލްދާނަށް ހުސްނާ ފެނުމާއެކު ޝައުގުވެރިކަން އުފެދުނު، އޭނަ ބޭނުންވީ ހުސްނާއާއި އެކުވެރިކަން އުފައްދަން، އިންސީންގެ ދުނިޔެއަށް އޭނަ ދާން ފެށީ އެބޭނުމުގައި، ފުރަތަމަ އެދެމީހުން ބައްދަލުވީ ތިރަށުގެ ގޮނޑުދޮށުން، އޭގެ ފަހުން ގުޅުން ބަދަހިވާން ފެށީ... ވިލްދާން ހުސްނާއަށް ތެދުތެދަށް ހުރިހާ ވާހަކައެއް ކިޔައިދިން... ހުސްނާއަށް ވިލްދާންގެ ހަޤީޤަތް އެނގުމުން ވެސް ބިރެއް ނުގަނޭ... އެއަށްވުރެ ބޮޑަށް އެހިތުގައި ލޯބިވީތީ، ހުރިހާ އުނިސިފައަކާއެކު ވެސް އޭނަ ވިލްދާން ޤަބޫލުކުރީ... ޒުވާންކަމުގެ ޖޯޝުގައި އެތައް އިމެއް ފަހަނައަޅާއި ދިޔަ، އަހަރުމެނަށް ވެސް ޝައްކުވިއިރު ހުސްނާ ހުރީ ބަލިވެ، އޭގެ ސަބަބުން މިޢާއިލާގެ ތެރޭގައި ހަމަނުޖެހުން އުފެދުނު، ހާތިބު އެގުޅުމާއި ނުރުހުން ފާޅުކުރި، އެންމެފަހުން ޢާއިލާދޫކޮށްފައިދާން ވިލްދާން ހުރީ ތައްޔާރަށް... ފުރަތަމަ ވިލްދާންއާއި ހުސްނާގެ ގުޅުމާމެދު ޝައްކު އުފެދުނީ ޝާޢާގެ ބައްޕައަށް، އޭރު ޝާޢާގެ ބައްޕަ ހުރީ ޖާބިރުގެ ގާތުން ފަންޑިތަ ހަދަން ދަސްކޮށްގެން، އޭނަ އެކަން ޖާބިރަށް އެންގި ފަހުން ކިޔެވެލިކިޔަވަން ފެށީ... އެހިސާބުން ހުރިހާކަމެއް ގޯހުންގޯހަށް ދިޔައީ... ހުސްނާ ބޭނުމެއް ނުވި ވިލްދާނާއި ދުރަށް ދާކަށް... ޖާބިރަށް ހުސްނާ ބަލިވެ އިންކަން އެނގުނު ހިސާބުން ވެސް އޭނައަށް އެނގުނު ފަންޑިތަ ހަދައިފިއްޔާ ދެމައިންގެ ފުރާނައަށް ނުރައްކާ ވާނެކަން، އެކަން އެނގުމުން ވިލްދާން ހުރީ ހުސްނާ ދޫކޮށްދާން ތައްޔާރަށް، އޭނަ ބޭނުންވީ އޭނައާއި ހުސްނާގެ ދަރިފުޅު ދުނިޔެއަށް އައުމުގެ ފުރުސަތު ދޭން، އެކަމަކު ޖާބިރު އެކަން ބޭނުންނުމެއް ނުވީ، އިންޒާރު ދިނުމަށްފަހު އޭނަ ފަންޑިތަ ހަދަން ފެށީ، އެކަމުގައި ޖާބިރަށް އެހީތެރިވީ ޝާޢާގެ ބައްޕަ... އޭނަ ކޮންމެހެން އެކަންތައް ކުރީ ހުސްނާ ސަލާމަތްކުރާކަށެއް ނޫން، އޭނަގެ ބާރު ދައްކަންވެގެން، އެންމެފަހުން ފަންޑިތަ ވިހަވެ ބޮޑު ހަނގުރާމައެއް ފެށުނީ... އެކަމުގެ ތެރޭަގައި ޝާޢާގެ މަންމައާއި ބައްޕަ ވެސް މަރުވެގެން ދިޔައީ....'' ބަރްކާ ކިޔައިދިނެވެ.\n''އުއްމީދުކުރަން ޝާޢާ އަހަރުމެންނަށް މަޢާފުކޮށްދޭނަން ކަމުގައި... ހުރިހާ ހިތާމަތަކަކުން އަރައިގަނެވި ޝާޢާއަށް އުފާވެރި ހަޔާތެއް ދެއްވުން އެދި އަހަރެން ދުޢާކުރާނަން...'' ޝާޢާގެ ބޮލުގައި އޯގާތެރިކަމައެކު ބަރްކާ ފިރުމާލިއެވެ. ޝާޢާ ވެސް ފަނޑު ހިނިތުންވުމެއް ބަރްކާއަށް ހަދިޔާކޮށްލި އެވެ.\nޝާޢާގެ ދެލޮލަށް ބަލާލި ބަރްކާއަށް ކަމެއް ފާހަގަ ކުރެވުނުހެން ހީވިއެވެ. އޭރު ޝާޢާ ހުރީ ދުރުގައި ހުރި ޒިޔަޒަންއަށް ނަޒަރު ހުއްޓާލައިގެންނެވެ. އެއާއެކު ބަރްކާއަށް ޝާޢާގެ ހިތުގެ ހާލު އެނގުނު ކަހަލައެވެ. އޭނަ ދެރަ ވެސް ވިއެވެ. ނަމަވެސް އެލޯބި ހާސިލުވުމަށް ތަޤުދީރުގައި ލިޔެވިފައެއް ނެތެވެ.\n''ޝާޢާ ޖެހޭނެ ތިއިހުސާސްތަކުގެ މައްޗަށް ގަދަވެގެންނަން، މިއީ އުނދަގޫ ވަގުތުކޮޅެއްކަން އެނގޭ، އެހެން ނަމަވެސް ކެތްތެރިވާން ޖެހޭނެ...'' ބަރްކާގެ ޖުމްލައިން ޝާޢާއަށް ސިހުން ލިބުނެވެ. އޭނަގެ ހިތުގެ އިހުސާސްތައް ބަރްކާއަށް އެނގުނީ ކިހިނެއް ހެއްޔެވެ؟\n''އަހަންނަށް އެނގޭ ޝާޢާގެ ހިތުގައި ޒިޔަޒަންއަށް އިހުސާސްތަކެއްވާކަން... އެކަމަކު އެންމެ ރަގަޅު ވާނީ ސިއްރުކުރިއްޔާ، އެހެންނޫންނަމަ އިތުރު ހިތާމަތަކެއް ދެހިތަށް ލިބިދާނެ...'' ބަރްކާގެ އަޑުގައި ހަމްދަރުދީ ވިއެވެ. ޒުވާން ދެހިތް އެކަކު އަނެކަކަށް އެދޭ ހާލުގައި ވެސް އެދެމެދުގައިވާ ފަރަގުގެ ސަބަބުން އެވަނީ ދުރަށް ދާން މަޖުބޫރުވެފައެވެ. ކޮންކަހަލަ އިމްތިހާނެއް ހެއްޔެވެ؟ ކުށެއްނެތް ސާފު ދެހިތެވެ. އެހެނަސް މަޖުބޫރީ ހާލަތު އެލޯބި ފަރިވުމުގެ ފުރުސަތެއް ނުދިނެވެ.\nބަރްކާގެ ވާހަކަތައް ނިމުމާއެކު ޒިޔަޒަން ޝާޢާގެ ގާތަށް އައެވެ. އަދި ރަސަލް ތައްޔާރުކުރި އުޅަ ނަގާ ޝާޢާގެ އަތުގައި އަޅުވާލަދިނެވެ. އަދި ޝާޢާ ގާތު ދާންވީ ވަގުތު ޖެހިއްޖެކަމުގައި ބުނެލިއެވެ. ދިއުމުގެ ކުރިން ބަރްކާގެ ގައިގައި ޝާޢާ ބައްދަލިއެވެ. އަދި އީވާގެ ގައިގައި ވެސް ބައްދާލީއެވެ. ރޮވިފައިވި އީވާ ވަދާއުގެ ހިނިތުންވުން ޝާޢާއާއި ބަދަލުކޮށްލިއެވެ.\nއަލްވަދާއު ކިޔަންވީ ވަގުތު އައިސް ޖެހުނު އިރު ޝާޢާގެ ދެލޮލަށް ކަރުނަ ޖަމާވެފައި ވިއެވެ. ކުރިމަތިން ފެންނަން އެއޮތީ އޭނަގެ ދުނިޔެ އެވެ. އޭނަގެ މުސްތަޤުބަލެވެ. ނަމަވެސް ފަހަތުގައި މަޑުކޮށްލައިގެން އެހުރީ އޭނަގެ ހިތެވެ. އޭނަ ޚިޔާރު ކުރަންވީ ކޯޗެއް ހެއްޔެވެ؟ ޝާޢާއަށް ފުންނޭވާއެއް ދޫކޮށްލެވުނެވެ. އަދި ފަސްއެނބުރި ބަލާލުމަށްފަހު ޒިޔަޒަން ގާތަށް ހިނގައިގަތެވެ.\nޒިޔަޒަންގެ ގައިގައި ޝާޢާ ފަހުފަހަރަށް ބައްދާލިއެވެ. ޒިޔަޒަންގެ އަތުގެ ތެރޭގައި މުޅިއުމުރު ދުވަހު ހުރެލަން ޝާޢާގެ ހިތް އެހިނދު އެދުނެވެ. ނަމަވެސް ޝާޢާއަށް ޖެހުނީ އެހިތުގެ އެދުންތަކަށް ފުރަގަސް ދޭށެވެ. ބަރްކާ ދެއްކީ ދޮގު ވާހަކަތަކެއް ނޫނެވެ. ކިތަންމެ ލޯބިވިޔަސް އޭނައާއި ޒިޔަޒަންއަށް އެކުގައި އުޅުމުގެ ފުރުސަތެއް ނެތެވެ. އޭނަ ޖެހޭނީ އެކަން ޤަބޫލުކުރާށެވެ.\nޒިޔަޒަން ޝާޢާގެ ހަށިގަނޑު ދެއަތުން ވަށާލިއެވެ. އޭނަ ކަރުނަތައް ދިރުވަން މަސައްކަތްކުރިއެވެ. ޝާޢާގެ ކުރިމަތީގައި ބަލިކަށިވާން އޭނަ ބޭނުމެއް ނޫނެވެ. އެހެންނޫންނަމަ އޭނަ އެތަނަށް އައި ބޭނުން ހަނދާން ނައްތާލެވިދާނެއެވެ. ޒިޔަޒަންގެ މޭގައި ވޭނީ ހައިޖާންގަނޑެއް އުފެދިފައި ވިއެވެ. ހަމައެފަދައިން ޝާޢާގެ ހިތް ވެސް ކަރުނަ އަޅަމުން ދިޔަ އެވެ.\nޒިޔަޒަންއަށް މަޖުބޫރުވީ ޝާޢާގެ ގައިން ދޫކޮށްލާށެވެ. ޝާޢާއަށް ދިއުމުގެ ފުރުސަތު ދޭށެވެ. ވަކިވުމުގެ ކުރިން ޒިޔަޒަންގެ ކޯތާފަތަށް ޝާޢާ ބޮސް ދިނެވެ. އެހިނދު އޭނަގެ ލޮލުން ކަރުނަ ފޭބިއެވެ. އަވަސް އަވަހަސް ކަރުނަތައް ފޮހެލަމުން ޝާޢާ ދުއްވައިގަތެވެ. އޭނައަށް އިތުރަށް ކެތްނުކުރެވުނީއެވެ. ޒިޔަޒަންއަށް ދުއްވައިގަތް ޝާޢާއާ ދިމާއަށް އެއް އަތް ދިއްކޮށްލެވެން އުޅުނެވެ. އެހެނަސް އޭނަ ނަފުސުގެ މައްޗަށް ކޮންޓްރޯލް ހޯދިއެވެ. ކުރިއަށް ދުވަމުން ދިޔަ ޝާޢާ ފެނި ޒިޔަޒަންގެ ހިތުގައި ލޭކޮށިގެން ދިޔަ އެވެ. އޭނަގެ ލޮލުން ކަރުނަ ފައިބައިގެން އައީ މޭގައި އުފެދުނު އުދާސްގަނޑުގެ ސަބަބުންނެވެ. އޭނަ އިރުކޮޅެއް ވަންދެން މަޑުކޮށްލުމަށްފަހު ތާއަބަދަށް ޝާޢާއަށް ގެއްލިއްޖެއެވެ. އެލޯބި ދުނިއުމުރަށް ހިތުގައި ފޮރުވާލަމުންނެވެ.\nވަކި ހިސާބަކަށް ދެވުމާއެކު ޝާޢާ ފަސްއެނބުރި ބަލާލިއެވެ. ނަމަވެސް އޭނައަށް ޒިޔަޒަންއެއް ނުފެނުނެވެ. ވަށައިގެން ފެންނަނީ ކާރުބާރުބޮޑު މަގުތަކެވެ. ކޮޅުކޮޅަށް ދަތުރުކުރަމުން ދިޔަ މީހުންތަކެވެ. އެވަގުތު ހަޤީޤަތާ ކުރިމަތިލާން ޝާޢާއަށް ޖެހުނެވެ. އަތް ގެނެސް މޭގައި ޖައްސާލެވުމާއެކު އޭނައަށް ރޮވިއްޖެއެވެ. އެއީ ތަޤުދީރުގެ ނިޔާ އެވެ. އޭނައަށް ޖެހޭނީ އެގޮތާ މެދު ހަމްދުކުރާށެވެ. ދުނިޔޭގައި ތަފާތު އިމްތިހާނުތަކާއި ކުރިމަތިލާން ޖެހޭނެއެވެ. އެއިން ކޮންމެ އިމްތިހާނަކުން އިބުރަތް ވެސް ލިބިގަންނަން ޖެހޭނެއެވެ.\nޝާޢާއަށް ފާއިތުވެ ދިޔަ ދުވަސްތަކާ މެދު ވިސްނާލެވުނެވެ. އޭނަ ވޭތުކުރި ބިރުވެރި ދުވަސްތަކެވެ. އުފުލި ހިތާމަ އެވެ. އޭނައަށް ލިބުނު އަނިޔާ ތަކެވެ. ޖިސްމުގައި ލެވުނު ޒަހަމްތަކެވެ. ނަފުސާނީ ގޮތުން ލިބުނު ގެއްލުންތަކެވެ. އެހުރިހާ ކެކުޅުމެއްގެ ތެރޭގައި ވަނިކޮށް އޭނައަށް ޒިޔަޒަންގެ ފަރާތުން ލިބުނު އޯގާތެރިކަމެވެ. އޭނަގެ ހިތުގެ ޒަހަމްތަކުގެ ޝިފާއެއް ކަމުގައި ޒިޔަޒަން ވެގެން ދިޔަ ގޮތެވެ. އޭނައަށް ފުރިހަމަ މިނިވަންކަން ހޯދައި ދިނީ ވެސް ޒިޔަޒަންއެވެ. އެހަނދާންތައް ދުނިއުމުރަށް އޭނަގެ ހިތުގައި އޭނަ ރައްކާކުރާނެއެވެ. އެލޯބި އެހިތުގައި ފޮރުވާނެއެވެ. ނޭވާލަމުންދާހާ ހިނދަކު ޒިޔަޒަންއަށް ޝުކުރެވެރިވާނެ އެވެ. އޭނަ ވެއްޓުނު އަނދަވަޅުން އަރައިގަނެވި މިހާރު އެވަނީ މުޅިން އާޚަޔާތަކާ ކުރިމަތިލާން ޖެހިފައެވެ. ހިތްވަރާއެކު ކުރިއަށް ދާން ޝާޢާ އަޒުމުކަނޑައަޅައި ކުރިއަށް ފިޔަވަޅުތަކެއް އަޅާލިއެވެ.


ޒިންމާ | Naares\nލިޔުނީ މުޙައްމަދު މައިޝަން\n3 ސެޕްޓެމްބަރު 2020\nއޭ! ސްލިމް! ކައެ އޯކޭ؟ ތަދުވި ތަ؟\nއަހަރެން ހޭއެރީ ބޮބް އަހަންނާ ވާހަކަ ދައްކާތީއެވެ. ކްލަބް ތެރެއަށް ހޭނެތިގެން ވެއްޓުނީއެވެ. ބޯންހުރި ރާފުޅި ކައިރީގައި ތެޅިފައިއޮތެވެ. ޖަހައިފައިހުރި ލަވައިގެ އަޑުގަދަކަމުން ދައްކަ ވާހަކަވެސް ރަނގަޅަށް އަޑުނީވެއެވެ. އެކި ދިމަދިމައިގާ ހުރި ބޮކި ތަކުން ތަނުގައި ފަނޑު އައްޔެއް ހުރި ނަމަވެސް ވާނުވާއެއް ވަކިކުރާކަށް ނޭނގެއެވެ. ރާ ބޮވުނުލެއް ގިނަ ކަމުން ލޮލަށް ފެންނަނީ ނުސާފު ކޮށްނެވެ.\nދެމެމުން ކޫއްތެމުން ކަހަލަ ގޮތަކަށް ބޮބްއާއި އެކު ދިރިއުޅޭ ގެއާހަމައަށް ދެވުނެވެ. ނިދާލަން ވެގެން ކޮޓަރިއާ ހަމައަށް ނުދެވިގެން އުޅެނިކޮށް ދޮންބައްޕަގެ އަޑު ކަންފަތުގައި ޖެހުނެވެ. ހަމައެއާއެކު ކާގެ ތެރެއިން އެއްޗެއް ތެޅުނު އަޑު އިވުނެވެ. އެއާއެކު މަންމަގެ ހަޅޭކުގެ އަޑުވެސް ކަންފަތުގައި ޖެހުނެވެ. ބަލާކަށް ނުހުރެ ކާން ތައްޔާރު ކޮށްފައި ހުރި މޭޒު ގާތަށް ދިޔައީމެވެ. އޭރު ދޮންބައްޕަގެ އަތުގައި ތެޅިފައި އޮތް ފުޅިއެއް އޮތެވެ. މަންމަގެ ބޮލުން ހޯސް ލައިފާ ލޭ އާދެއެވެ. ދޮންބައްޕަގެ އަނިޔާއަށް މަންމަ ކެތް ކޮށްގެން ހުންނަތާ ލައްކަ ދުވަސް ވެއްޖެއެވެ. ނަމަވެސް އަހަރެން އެއްޗެކޭ ނުބުނަނީ ގެތެރޭގެ މަސްލަހަތަށް ޓަކައެވެ.\nއަހަރެން އެތަނާ އަރާ ހަމަވި ތަނާ ދޮންބައްޕަ އަހަންނާ ދިމާލަށް އަންނަން ފެށިއެވެ. ރަތް ގެރި، ރަތް ކުލަ ފެނުމުން މޮޔަ ވާހެން އަހަރެން ފެނުމުން އެކަލޭގެވެސް މޮޔަވެއެވެ. ބަލާކަށް ނުހުރެ ގޮސް މުއްކަވާފައި މުލައްދަނޑިއަށް ލެވުނުހާ ބާރެއް ލައިފާ އޭނާގެ ނޯށް މަތީގައި ބާރު ދެތިން އެތިފަހަރު ޖެހީމެވެ. އަދި އަހަރެން ދިރިއުޅޭ ތަނުން ނިކުމެގެން ދިޔުމަށް ބުނީމެވެ. އޭނަގެ އަންނައުނުތައް ގެންގޮސް ބޭރަށް އުކާލީމެވެ. ސިންގާގެ ކުރިމަތީގައި ވަލު ކުއްތާއެއް ނިކަމެތިވެގެން ދާ ފަދައިން އޭނާ އެތަނުން ނިކުމެގެން ދިޔައެވެ.\nއާނއެކެވެ. އަހަންނަކީ މިތަނުގެ ސިންގާއެވެ. މިކުޑަކުޑަ ވަލުގެ ރަސްގެފާނެވެ. އަވަށު ތެރޭގެ އެންމެން އިޙްތިރާމު ކުރާ މީހެކެވެ. ލިޔާ މޮޅެތި ލަވަތަކުގެ އިތުރުން “ތަގުން”ގެ މެދުގައި ނަން ހިނގާ މީހަކަށް ވާތީއެވެ. އެންމެ އިނގިއްޔެއްގެ އިޝާރަތުން ކޮންމެ މީހެއްގެ ދުވަސްވެސް ދުއްވާލެވޭ ފެންވަރުގެ މީހަކަށް ވާތީއެވެ. ނަމަވެސް މިވަލަށް އަންނާން އޮތް ބޮޑު ތޫފާން އަހަންނަށް ނުފެންނަ ކަހަލައެވެ. އުފަލާއި އަރާމުގައި ދުވަސް މިވޭތު ކޮށްލަނީ ހަރާން ލާރިން ކައި ބޮއެގެނެވެ. ނުވީތާކަށް އަހަރެންގެ ލޮލުގެ ފިނިކަން ކަމުގައިވާ ލޯބިވާ ދަރިފުޅު ސާރާއަށް ވެސް މިކާންދެވެނީ ހުސް ހަރާން މުޅަތަކެއްޗެވެ. ނޭންގުމެއްގެ ތެރޭގައެވެ.\nއަނެއް ދުވަހުގެ މެންދުރެވެ. އަހަންނަށް ހޭލެވުނީ ފޯނު ރިންގުވާތީއެވެ. ސްކްރީން ހުޅުވާ ބަލާލިއިރު ގުޅަނީ ބޮބްއެވެ.\nއަހަރެން: އޭ އާން!! ކީކޭ؟؟\nބޮބް: ސްޓޫޑިއޯ ހުޅުވަން އަންނާށޭ!! ޖަސްޓިންއާ އެޑްއާ މިހާރު އެބަ ތިބި ބުންވެފަ!!\nއަހަރެން: އާން ދޯ!؟ މިކައިރި ކުރީ.\nބޮބް: ކޮންމެ ދުވަހަކު ކައެ ހަދަނީ ތިހެންނޭ! ކައެ އެކަނި ލަވަ ނެރުނަސް ނެތޭ މިކަން ވާކަށް، އެމީހުންނަށް ވެސް ފުރުސަތެއް ދޭންޖެހެއޭ އެބަ. މިރޭ ޓްރީޓު ވެސް ދޭން ޖެހޭނެ ކައެ!!\nއަހަރެން:އެހެންވެސް ވޭތަ އަދި؟ ބޯން ބޭނުމިއްޔާ އަމިއްލައަށް ގަނެގެން ބޮއެބަ!!\nފޯނު ކަނޑަލައިފާ މަތި ހަދައިލާގެން ސްޓޫޑިޔޯއާ ދިމާލަށް މިސްރާބު ޖެހީމެވެ. ބީކޭއިން ހެނދުނުގެ ނާސްތާ ނަގައިގެން ކައިރިގައި އިން ޖޭޑީ ފުޅިން އެތިކޮޅެއް ބޮއެލަމުން ކާރު ދުއްވާލީމެވެ. އަވަށަކީ ކުޑަ ކުޑަ ތަނަކަށް ވާތީ ސްޓޫޑިއޯއާ ހަމައަށް ދާން ވީ ކުޑަ އިރު ކޮޅެކެވެ. ސްޓޫޑިއޯ ދޮރު މައްޗަށް އަރާފައި އިރުކޮޅެއް ވީތަނާ އަނެއްކާ މީހަކު ގުޅިއެވެ. ބޮބްމެން ފެންނަން ނެތުމުން އިރުކޮޅަކު މަޑުކޮށްލާނީއޭ ހިތާ ފޯނު ނަގާ ކަންފަތުގައި ޖެހީމެވެ. ވާހަކަ ދެއްކީ ބަރު އަޑެއްގެ ވެރިއެކެވެ. ދެތިން ބުރު އެހުމުންވެސް ނަމެއް ނުބުންޏެވެ.\nއެމީހާ: ކޮންތާކު ތިހިރީ؟\nއަހަރެން: އެސް އެން ބީ ކުރިމަތީ، ކިހިނެއް ވީ؟\nއެމިހާ: ތިތާ މަޑު ކުރޭ، މަމެން އެބަ ދަން.\nއަހަރެން: ކާކު ތީ؟\nއެމީހާ: ކައެގެ ނިމުން. “އިޓްސް ޔުއަރ އެންޑް ބްރޯ! ދި އެންޑް!”\nއަހަރެން: ހަހަ! އަވަސް ކުރާތި ތިހެންޔާ.\nފޯނު ކަނޑާލީ ބޮބްމެން ކުރި ސަމާސާއެއް ކަމަށް ހީކޮށްފައެވެ. ނަމަވެސް ކަންތައްވީ މުޅިން އިދިކޮޅަށެވެ. މާދުރުން އަންނަ ފެހި ކުލައިގެ ކާރެއް އަހަރެންގެ ލޮލުގައި އަޅައި ގަތެވެ. މާބާރަށް ދުއްވާފައި އަންނާތީއެވެ. ދުވާރު މަތީގައި ހުއްޓިގެން ހުރީ ކާރުގެ ނަލަކަމަށް ގެއްލިފައެވެ. އެގޮތަށް ހުއްޓާ ކާރު އައިސް އަނެއް ފަޅީ ދުވާރު ކައިރިއަށް މަޑު ކޮށްލިއެވެ. އަހަރެންގެ ކުރިމައްޗަށް ވާގޮތަށެވެ. އޭގެ ފަހަތު ދޮރުފަތުގެ ލޯގަނޑުން ބޯދިއްކޮއްލީ ދެކިފަރިތަވެފައި ހުރި މީހެކެވެ. އަހަރެންގެ ދޮންބައްޕައެވެ. ދޮރު ހުޅުވާލުމަށްފަހު އޭކޭ47 އެއް ނަގާ އަހަންނާ ދިމާލަށް ސީދާ ކޮށްލިއެވެ. ފަތި ފައްޗަށް ވަޒަންތައް ފޮނުވާލުމުގެ ކުރިން އަހަރެން ދުވަން މަސައްކަތް ކުރީމެވެ. ނަމަވެސް ވަޒަނެއް އަހަރެންގެ މައިބަދަ އާ ސީދާވިއެވެ. ފަހަތުން ޕޮލިސް ކާރުގެ ސައިރެންގެ އަޑު އިވުނެވެ. އެއާއެކު އެކާރު ދުއްވާލިއެވެ. އެއީ އެންމެ ފަހުން ފެނުނު މަންޒަރެވެ.\nހޭއެރި އިރު އަހަރެން އޮތީ ހަސްފަތާލުގައެވެ. ކައިރީގައި ރެކޯރޑް ލޭބަލްގެ ހުރިހާ އާޓިސްޓުންނާއި ލޯބިވާ މަންމަ ބޮބް އަދި ސާރާ ހުއްޓެވެ. އަހަރެން ތެދުވެ އިނދެވޭތޯ މަސައްކަތް ކުރީމެވެ. ނަމަވެސް ފަޔަށް ވާގި ލެވޭގޮތެއް ނުވިއެވެ. ސާރާގެ ލޮލުން ހޯސް ލާފައި ކަރުނަ އޮހިގަތެވެ. އެއާއެކު ބޮބް އޭނަ ގޮވައިގެން އެތަނުން ބޭރަށް ނިކުތެވެ. ޑަކުޓަރީ ރިޕޯޓުން ދައްކާ ގޮތުގައި އަހަރެންގެ މައި ބަދަ އަށް ވަނީ އަލުން ރަނގަޅު ނުކުރެވޭ ވަރަށް ގެއްލުން ލިބިފައެވެ. އޭގެ ސަބަބުން އުނަގަނޑުން ތިރި ވަނީ ވާވެސް ވެފައެވެ. ފުލުހުން އަހަންނަށް ދިން މަޢުލޫމާތު ރަނގަޅު ނަމަ އެފެހިކުލައިގެ ކާރުގައި ތިބީ ވެސްޓްސައިޑަށް ނިސްބަތްވާ މީހުންނެވެ. އަހަރެންގެ ދޮންބައްޕަ އަކީ އެހިސާބުގެ ބޮޑެކެވެ. މިކަމަކީ ކުރިންރޭ ދެވުނު ހަމަލާގެ ބަދަލެއްގެ ގޮތުން އެމީހުން ކުރި ކަމެކެވެ. އަދި އެއެންމެން މިހާރު ވަނީ ފުލުހުންގެ ބެލުމުގެ ދަށުގައެވެ.\nއަހަރެންނަށް ވިސްނުނީ ސްޓޫޑިޔޯއާ ދޭތެރޭއެއް ނޫނެވެ. ސާރާއާ މެދުގައެވެ. ފައިގެ ބޭނުން ނުކޮށްވެސް ލަވަކީ ދާނެވެ. ނަމަވެސް ސާރާއަށް އެންމެ ބޭނުންޖެހޭ ދުވަހު އަހަރެން މިހުރީ ނުކުޅެދޭ މީހަކަށް ވެފައެވެ. އޭނާ ސްކޫލު ދައުރު ނިމެން އަހަރަކަށް ވެފައި ވަނިކޮށް މިލިބުނީ ހާދަ ބޮޑު ދެރައެކެވެ. އޭނާއަށް ބައްޕައެއްގެ ފަރާތުން ލިބެންވާ ހާދަ ބައިވަރު ކަމެއް މަދުވާނެއެވެ. މަންމައެއްގެ ލޯބި ހޯދައި ނުދެވުނު އިރު ބައްޕައެއްގެ ލޯބިންވެސް ބައެއް އުނިވީއެވެ. ބޭނުން ޖެހޭ ވަގުތު އަހަންނަށް އޭނާއަށް ރައްކާތެރިކަން ނުދެވިއްޖެނަމަ ކަންތައް ވާނެ ގޮތް ހިތަށް ގެންނަންވެސް ދައްޗެވެ. އެރޭ މަސްތުގެ ހާލުގައި ގެއަށް ނުދެވުނު ނަމަ މިހެން ނުވީހެވެ. މަންމައާ އޭނަ އިންނަން އެއްބަސް ނުވެވުނު ނަމަ މިހެން ނުވީހެވެ. ހުރިހާ ކަމެއްގެވެސް ޒިންމާ ނަގަން ޖެހޭނީ އަހަންނެވެ.


Dhogu bayaan dheegen "Empire" in Jussie Smollet vakikoffi | Mihaaru\nޖަސީ ސްމޮލެޓް: "އެމްޕަޔާ" އިން ވަނީ އޭނާ ވަކިކޮށްފައި.\n24 ފެބުރުއަރީ 2019 - 07:01\nދެހާސް ފަނަރައިން ފެށިގެން ދައްކަމުން އަންނަ "އެމްޕަޔާ" ގެ ފަސް ވަނަ ސީޒަން އަދި ފަހުން ސީޒަނުން ޖަސީ ވަކި ކުރުމަށް ފަހު، އޭގެ ޕްރޮޑަކްޝަން ޓީމުން މިހާރު އަންނަނީ ޖަމާލްގެ ރޯލަށް އެހެން އެކްޓަރަކު ގެންނަން މަސައްކަތް ކުރަމުންނެވެ.\nޖަސީ ފުލުހުންނަށް ދީފައިވާ ބަޔާނުގައި ބުނެފައި ވަނީ މިދި މަހުގެ 29 ވަނަ ދުވަހުގެ ހެނދުނުގެ ވަގުތެއްގައި ޝިކާގޯގައި މޫނު ނިވާކޮށްގެން ތިބި ދެ މީހަކު އޭނާއާ ނަސްލީ ގޮތުން ދިމާކޮށްލައި، ކަޅު މީހަކަށްވާތީ ހަމަލާ ދީފައިވާ ކަމަށެވެ. އަދި އެ ހާދިސާގައި ކަރުގައި ވާ ފަށެއް އައްސައި ނޭވާ ހާސްކުރުމުގެ އިތުރަށް ގަޔަށް ކެމިކަލެއް އެޅި ކަމަށް ވެސް ބުނެފައިވެ އެވެ.\nމިކަން ފުލުހުންނަށް ރިޕޯޓް ކުރުމުން ތަހުގީގު ތެރޭގައި ފުލުހުން ވަނީ ހާދިސާ ހިނގި ކަމަށް ޖަސީ ބުނާ ސަރަހައްދުގައި ހުރި ސީސީޓީވީ ކެމެރާތަކުގެ ފުޓޭތްތައް ވެސް ބަލައިފަ އެވެ. އެކަމަކު ކެމެރާތަކަށް އެފަދަ ހާދިސާއެއްގެ މަންޒަރެއް ރިކޯޑް ކުރެވިފައެއް ނެތެވެ. ތަހުގީގުން ފުލުހުންނަށް ފަހުން އެނގުނު ގޮތުގައި ބަޔަކު ހަމަލާ ދިން ކަމަށް ބުނާ ހާދިސާއަކީ ޖަސީ އަމިއްލަ އަށް ރާވައިގެން ދެ މީހަކަށް 3،500 ޑޮލަރު ދީގެން ކުރުވި ކަމެކެވެ.\nWe're still saying OMG to these moments! Relive the #Empire fall finale anytime on Hulu or @FOXTV: https://t.co/vctkpYB8rg pic.twitter.com/jzItANkeQf\n— Empire (@EmpireFOX) January 2, 2019\nފުލުހުން ތުހުމަތުކުރާ ގޮތުގައި އޭނާ އެފަދަ ކަމެއް އަމިއްލަ އަށް ކުރީ ކެރިއަރު ކުރިއަށްދާ ގޮތާ ދޭތެރޭ ހިތްހަމަނުޖެހި، ލިބޭ އާމްދަނީ ވެސް ކުޑަވެގެން "ކެރިއަރު ބޫސްޓް ކުރަން ޖެއްސި ސްޓަންޓެއް" ގެ ގޮތުގަ އެވެ. މި ތުހުމަތުތައް އޭނާގެ މައްޗަށްކޮށް މިދިޔަ ބުރާސްފަތި ދުވަހު، ޖަސީ ހައްޔަރު ވެސް ކުރި އެވެ. އެކަމަކު ކަފާލާތުގެ ދަށުން އޭނާ ދޫކޮށްލީ ޕާސްޕޯޓް ވެސް ހިފަހެއްޓުމަށް ފަހު އެވެ.\n"އެމްޕަޔާ" އިން ޖަސީ ވަކިކޮށްފައިވާ އިރު، އޭނާ ވަނީ އެ ސިލްސިލާގެ ޓީމުގެ ކިބައިން މައާފަށް އެދިފަ އެވެ. އެކަމަކު ޖަސީ ވަނީ ރާވައިގެން އަމިއްލަ އަށް އެއްވެސް ކަމެއް ނުކުރާ ކަމަށާއި އޭނާއަކީ މައުސޫމު މީހެއް ކަމަށް ބުނެފަ އެވެ.\nޖަސީ އަށް ހަމަލާ ދިން ކަމަށް ބުނާ ހާދިސާއަކީ އޭނާ އަމިއްލަ އަށް ރާވައިގެން ކުރުވި ކަމެއް ކަމަށް ފުލުހުންގެ ތަހުގީގަށް ފަޅާއެރުމުން، ޖަަސީގެ ދިފާއުގައި ކުރިން ވާހަކަ ދެއްކި ވަރަށް ގިނަ ބަޔަކު ވަނީ އޭނާ އަށް ފާޑު ކިޔައިފަ އެވެ. އަދި ޖަސީގެ އެ އަމަލަކީ އެމެރިކާގެ މިހާރުގެ ރައީސް ޑޮނަލްޑް ޓްރަމްޕްގެ ޒައާމަތުގައި އެމެރިކާގައި ބޮޑުވެފައިވާ ނަސްލީ ތަފާތު ކުރުންތަކުގެ މައްސަލަތަކުން ނާޖާއީޒު ފައިދާތަކެއް ނަގަން އުޅުން ކަމަށް ގިނަ ބަޔަކު ސިފަކޮށްފައިވެ އެވެ.\nއުމުރުން 36 ގެ އަހަރު ޖަސީއަކީ ބައެއް ފިލްމުތަކުގައި ވެސް އެކްޓްކޮށްފައިވާ ފަންނާނެކެވެ. އޭނާ އެންމެ ފަހުން ކުޅުނު ފިލްމަކީ 2017 ގެ "މާޝަލް" އެވެ.


Maziya katai, Sea Life dhe vana burah | Mihaaru\nސީލައިފާއި ސިފައިން ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n09 ޑިސެމްބަރ 2017 - 10:062comments\nސީލައިފް ގްލޯބަލް ގައުމީ ވޮލީބޯޅަ ލީގުގެ ފިރިހެން ބައިގައި ރޭ ޕޮލިސް ކްލަބް އަތުން ސީލައިފް ސްޕޯޓްސް ކްލަބް މޮޅުވެ މުބާރާތުގެ ދެ ވަނަ ބުރުން ޖާގަ ހޯދިއިރު، މާޒިޔާ މުބާރާތުން ކަޓައިފި އެވެ. މާޒިޔާ ވަނީ އިއްޔެ ހަވީރު ކުޅުނު މެޗުން މޯލްޑިވިއަން އަތުން ބަލިވެފަ އެވެ.\nތަށްޓައް އަމާޒުކޮށްގެން ގައުމީ ޓީމުގެ ގިނަ ކުޅުންތެރިންނާ އެކު ނުކުތް ސީލައިފް ފުރަތަމަ ކުޅުނު ތިން މެޗުން ވެސް ވަނީ ބަލިވެފަ އެވެ. އެހެން ކަމުން ދެ ވަނަ ބުރުގެ ޖާގައެއް ހޯދަން ރޭގެ މެޗަށް ނުކުތްއިރު ސީލައިފަށް އޮތީ މަޖުބޫރުވެފަ އެވެ.\nރޭގެ މެޗުން ޕޮލިސް އަތުން އެ ޓީމު މޮޅުވީ 3-1 ސެޓުންނެވެ. މެޗުގެ ފުރަތަމަ ދެ ސެޓު ސީލައިފުން ގެންދިޔައީ 25-21، 25-14 އިންނެވެ. އެހެން ނަމަވެސް ތިން ވަނަ ސެޓު ޕޮލިހުން 23-25 އިން ގެންދިއުމުން ސީލައިފަށް ކޮންމެވެސް ވަރެއްގެ ބިރެއް ކުރިމަތިވި އެވެ. އެކަމު އެ ޓީމުން ވަނީ ފުރަތަމަ ދެ ސެޓުގައި ދެއްކި ކުޅުން ހަތަރު ވަނަ ސެޓުގައި ތަކުރާރުކޮށް އެ ސެޓުން ގެންގޮސްގެން މެޗު ކާމިޔާބު ކޮށްފަ އެވެ. އެ ޓީމުން ހަތަރު ވަނަ ސެޓު ގެންދިޔައީ 26-24 އިންނެވެ.\nމެޗުގެ މޮޅު ކުޅުންތެރިއަކަށް ހޮވުނީ ސީލައިފަށް ކުޅޭ ގައުމީ ޓީމުގެ ކުޅުންތެރިއާ ހަސަން ނިލާމް އެވެ.\nމޯލްޑިވިއަނުން ފުރަތަމަ ބުރުގެ އެއް ވަނަ ހޯދީ ކުޅުނު ހަތަރު މެޗުން ވެސް މޮޅުވެގެންނެވެ. އިއްޔެ ހަވީރު މާޒިޔާގެ މައްޗަށް އެ ޓީމުން ކުރި ހޯދީ ސީދާ ތިން ސެޓުންނެވެ. އެ ޓީމުން ސެޓުތައް ގެންދިޔައީ 25-21، 25-14 އަދި 25-22 އިންނެވެ.\nމި މެޗުގެ މޮޅު ކުޅުންތެރިއަކީ މޯލްޑިވިއަން އަށް ކުޅޭ ޕާކިސްތާނުގެ ކުޅުންތެރިއާ މުރާދު ޖީހާން އެވެ.\nފުރަތަމަ ބުރުގެ ޕޮއިންޓް ޓޭބަލް:\n1. މޯލްޑިވިއަން - 11 ޕޮއިންޓް\n2. ދިވެހި ސިފައިންގެ ކްލަބް -9ޕޮއިންޓް\n3. ސީލައިފް ސްޕޯޓްސް ކްލަބް -5ޕޮއިންޓް\n4. ޕޮލިސް ކްލަބް -3ޕޮއިންޓް\n5. މާޒިޔާ -2ޕޮއިންޓް\nމުބާރާތުގައި މިއަދު މެންދުރު ފަހު ކުޅޭނީ އަންހެން ބައިގެ ފަހު މެޗެވެ. މި މެޗުގައި ބައްދަލުކުރާނީ މި ފަހަރުގެ މުބާރާތުގެ ޗެމްޕިއަންކަން ހޯދާފައިވާ މިސްކިތްމަގު އެންމެންގެ ގުޅުމާއި މޯލްޑިވިއަން އެވެ. ހަވީރު ކުޅޭ މެޗުގައި ފިރިހެން ބައިގެ ދެ ވަނަ ބުރުގެ ފުރަތަމަ މެޗުގައި ސީލައިފް ނުކުންނާނީ ސިފައިންނާ ދެކޮޅަށެވެ. މިރޭގެ މެޗުގައި މޯލްޑިވިއަން ކުޅޭނީ ޕޮލިހާ އެވެ.\nއިތުރު ލިޔުންތައް ގައުމީ ވޮލީބޯޅަ ލީގު ސީލައިފް ސްޕޯޓްސް ކްލަބް


Hoandehdhoo in positive vi enmenge haalu rangalhu – Iru\nހޯނޑެއްދޫ އިން ޕޮޒިޓިވްވި އެންމެންގެ ހާލު ރަނގަޅު\nލަހޫ· 8 ސެޕްޓެމްބަރު 2020\nގދ. ހޯނޑެއްދޫ އިން ޕޮޒިޓިވްވި އެންމެންގެ ހާލު ރަނގަޅުކަމަށް އެ ރަށު ކައުންސިލްގެ ރައީސް މުހައްމަދު އަޔާޞް ވިދާޅުވެއްޖެއެވެ.\nރާއްޖެޓީވީއަށް ދިން ހާއްސަ އިންޓަވިޔުއެއްގައި އަޔާޞް ވިދާޅުވީ ހޯނޑެއްދޫ އިން 25 ޕޮޒިޓިވް ކޭސް ފެނިފައިވާއިރު މިއެންމެންގެ ހާލުވެސް އަދި ރަނގަޅު ކަމަށެވެ. މިއެންމެން ވެސް ތިބީ އެމީހެއް ކަރަންޓީނު ކުރެވިފައިވާ ގޭގައި ކަމަށާއި އަދި ފެސިލިޓީ އަކަށް ނުގެންދެވޭ ކަމަށްވެސް ވިދާޅުވިއެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި ޑރ.ނަޒްލާ ވިދާޅުވީ ހޯނޑެއްދޫން ކޮވިޑަށް ޕޮޒިޓިވްވި 21 މީހުންގެ ކޮންޓެކްޓުންގެ ޢަދަދު މިހާރު 111 އަށް އިތުރުވެފައިވާކަމަށެވެ. މީގެ އިތުރުން އެ މީހުންގެ ތެރެއިން ޢަލާމާތްތައް ފެނިފައިވަނީ 65 މީހުންގެ ކިބައިންކަމަށް ވެސް ޑރ.ނަޒްލާ ވިދާޅުވިއެވެ.\nހޯނޑެއްދޫ އިން އެންމެ ފުރަތަމަ ކޮވިޑް ކޭހެއް ފެނިފައިވަނީ ސެޕްޓެމްބަރ3ވަނަ ދުވަހުއެވެ. އެއީ ހޯމް ކަރަންޓީނުގައި ހުއްޓާ ޕޮޒިޓިވްވި ހަތަރު މީހެކެވެ. އަދި4ވަނަ ދުވަހު އިތުރު ދެ ކޭސް ފެނުމަށްފަހު5ވަނަ ދުވަހު 19 ކޭސް ފެނިފައިވެއެވެ. އެއާއިއެކު މުޅި ޖުމުލަ އެ ރަށުން 25 ޕޮޒިޓިވް ކޭސް މިހާތަނަށް ވަނީ ފެނިފައެވެ.


Mohamed Siruhan: ދީބް ބައި ޔަހޫދީ.. 2172 ވަނަ އަހަރު މާލޭގެ މަގެއްމަތިން މުސްކުޅިއަކާއި ހުވަފެނުގައި ޖިބުއެ ބައްދަލުވުން\nދީބް ބައި ޔަހޫދީ.. 2172 ވަނަ އަހަރު މާލޭގެ މަގެއްމަތިން މުސްކުޅިއަކާއި ހުވަފެނުގައި ޖިބުއެ ބައްދަލުވުން\nނޯޓް: މިއީ ޖިބުއެއަށް ފެނިފައިވާ ހުވަފެނެކެވެ. ހުވަފެނަކީ ކުރިން ހިނގައިފާވާކަމެއްގެ ޚަބަރު ނުވަތަ ފަހުން އަންނާހުރި ކަމެއްގެ ޚަބަރުވަނިވި އެއްޗެކެވެ. އެއީ ރޫޙާނީ ޢާލަމްގައި އިންސާނުންނަށް ފެންނަ އެއްޗެކެވެ. އެއްވެސް މީހަކު ޙަޤީޤީ ލޮލުން ދެކިފައިނުވާ އަތުން ހިފައިފައިނުވާ މި ޙަޤީޤީ އިޙްސާސަކީ ކޮންމެ އިންސާނަކުވެސް ޤަބޫލު ކުރާކަމެކެވެ. ދިރިހުރުމުގެ ކޮންމެސް ހިސާބަކުން ނިދީގައި ހުވަފެނެއް ނުފެންނަމީހަކު ދުނިޔެއަކަށް އުފަނެއް ނުވާނެއެވެ. ހުވަފެނަކީ ނަބީކަމުގެ ސާޅީސްބައިކުޅަ އެއްބައިކަމުގައި ޙަދީޡްތަކުގައި ވާރިދުވެފައިވެއެވެ. ހޯހޯ ބިރު ނުގަންނާށެވެ! މިއުޅެނީ ނަބީކަމުގެ ދަޢްވާކުރާކަށް ނޫނެވެ. އެހެން ހިތައްވެސް އެރުމުގެ ކުރިން އެކަން އިންތިބާހް ކުރީމެވެ.\nކޮންމެއަކަސް ހުވަފެން ވަނީ ދެބަޔަކަށް ބެހިގެންނެވެ. އެއީ ﷲގެ ޙަޞްރަތުން އެނކަލާނގެ ހެޔޮ އަޅުންނަށް އިލާހީ އިލްހާމުގެ ގޮތުގައި ފެންނަ ހުވަފެނެވެ. ހެޔޮ ޙަލާލުތަކެތިން ބަނޑުފުރާ އަޅުކަންކޮށް އުޅޭ މީހުންނަށް ގިނައިން ފެންނާނީ އިލާހީ ތެދު ހުވަފެނެވެ. އެމީހެއްގެ ތަޤްވާވެރިކަމާއި އެއްވަރަށް އެކަމާއި ގުޅިގެން ހުވަފެން ތެދުވުމާއި ދޮގުވުން ބިނާވެގެންވެއެވެ. ދެންއޮތީ ޝައިތާނާގެ ފަރާތުން ފެންނަ ނުބައި ހުވަފެނެވެ. ސުންޕާކަމެވެ. އެއި ދިވެހި އިސްލާމްދީން ނޭނގޭ އިގްނޮރެންޓް ޖާހިލުން ބުނާހެން ހުވަފެނަކީ ބިލާހޭ ބުނެވޭ ބަހެވެ. ނަމަވެސް އެ ބިލާހަކީ އެއީ އާދަމުގެދަރިޔާ ޙަރާމްއެއްޗެހި ކައިގެން އެންމެހާ ވިޔާނުދާކޮށް އުޅުމުން އެމީހާގެ ރޫހާއި ބައްދަލުވާ ނުބައިވެގެންވާ ވަސުވާސްތަކެވެ. ﷲ އަހަރެމެން އެންމެހައި ނުބައިކަމުން ސަލާމަތް ކުރައްވާށިއެވެ. ! އާމީން..\nކޮންމެއަކަސް ނޯޓް މިހާ ދިގުކުރަން މިޖެހުނީ ކަމުގެ ނާޒުކު ކަމާއި ބިރުވެރިކަން ހުރިލެއްބޮޑުކަމުންނެވެ. ފެނިފައިވަނީ ހުވަފެނެއްކަމުން ހުވަފެނުގެ ޙަޤީޤަތްވެސް ލިޔުމަކީ އެދެވިގެންވާ ކަމެކެވެ. ދެން ހަމަ މިހެން ލިޔާއިރަށް އެއްކަލަ ދީން ޤަބޫލު ނުކުރާ ﷲ ވޮޑިގެން ވާކަން ޤަބޫލު ނުކުރާ ނުބައި މީހުން ބުނާނެތެވެ. ތިއީ ފަލްސަފާއެކެވެ. ތިއީ އަސްލެއްނޫނެވެ. ނަމަވެސް ﷲ ޤަބޫލު ނުކުރާ މިގަމާރުންތައް ހުވަފެން ފެންނަކަމަށް ޤަބޫލު ކުރެއެވެ. އެއީ ހަމަ ޙަޤީޤަތުގައިވެސް އިންސާނުން ކުރާ އިޙްސާސެއްކަންވެސް މިމީހުން ދެނެތެވެ. އަދި ﷲ މިމީހުންގެ ލޮލަށް ނުފެންނާތީ ތިމަންނާމެން ޤަބޫލެއް ނުކުރާނޫއޭ ކިޔައިގެން ކިތަންމެ ބޮޑުކެނޑިއަސް މިނުބައި މީހުން މަރު ޤަބޫލު ކުރެތެވެ. އެއީވެސް ހަމަ އެކަކަށްވެސް މިހާތަނަށް ފެނިފައި ނުވާ ރޫޙާނީ ޙަޤީޤަތެކެވެ.. ސައިންސަކީ އެބަޔެއްގެ ބަތާއި ރިހަ ކަމުގައި ޤަބޫލު ކުރާ މީހުންނަށް އަދިއަދަށް ދާންދެންވެސް މަރުގެ ޙަޤީޤަތް ހޯދުމަށް ވަނީ ނުކުޅެދިފައެވެ. ކޮންމެއަކަސް އަސްލު ވާހަކައާއިގެން ކުރިއަށް ދަމާހެއްޔެވެ؟\nއިސްވެ ދެންނެވި ހުފަފެން ޖިބުއެއަށް ފެނުނީ ރޯމާ ދުވާލުއެވެ. ހިނި ނާންނާށެވެ. މެންދުރު ހޭލާ ހުއްޓައެވެ. މިއީ ނުރައްކާތެރި ކަމެކެވެ. އާދަމުގެ ދަރިންނަށް ހޭލާހުއްޓާ ހުވަފެން ފެނުމަކީ ފިސާރި ކަންބޮޑުވާން ޖެހޭ ކަމެކެވެ. މިހެންވެ މިވާހަކަ ކޮންމެހެންވެސް ޖިބުއެގެ ކިޔުންތެރިންނަށް ގެނެސްދެމެވެ. ކުރިއަށް ކިޔަމުން ގެންދާށެވެ. އަސްލު ވާހަކަ އަދި އަންނާނީ ނިމޭ ހިސާބުންނެވެ.......\n" ދުނިޔެ ތާރީޚުން ގުނަމުން ދަނީ 2172 ވަނަ އަހަރެވެ. މިއީ ބެރިޒިން މަހުގެ 16 ވަނަ ދުވަހެވެ. ބެރިޒިން މަހަކީ އޯގަސްޓް މަސް އުވާލައިފާ މިހާރު މުޅި ދުނިޔޭންވެސް އޯގަސްޓް މަހަށް ކިޔާ އާނަމެކެވެ. އިއްޔެއަކީ އިރާޤް އިޒްރޭލުގެ ބާރުގެ ދަށަށް ގެނައި ދުވަހެވެ. މީގެ ކުރިންވެސް ވަނީ އެތައްފަހަރެއްގެ މަތިން އިރާޤް ހިފޭތޯ އެމެރިކާއިން ވަރަށް މަސައްކަތް ކޮށްފައެވެ. އެއީ މީގެ ވަރަށް ކުރިންނެވެ. 162 އަހަރު ކުރިއެވެ. އޭރުގައި ޖޯޖް ޑަބްލިޔު ބުޝްކިޔާ ޔަހޫދީއަކު އިރާޤްގައި 2008 ވަނަ އަހަރު ވަރަށް ލާއިންސާނީ ޖަރީމާ ހިންގާފައިވެއެވެ. ކުށެއްނެތް އެތައް މުސްލިމުންނެއް މަރާފައިވެއެވެ. މުސްލިމުން މަރާ އެމީހުންގެ މުދާފޭރިފައިވަނީ އޭރުގެ ބަހުންނަމަ ޑިމޮކްރަސީއޭ ކިޔާ ނިޒާމެއްގެންނަ ނަމުގަޔޯއެވެ. ކޮންމެއަކަސް އެއީ ވަރަށް ކުރިއެވެ. އޭގެ ކުރިން ހިނގާފައިވާ ހުރިހާ ކަމަކީ ތާރީޚެވެ.\nދުނިޔެ ހަލަބޮލިވެ ފިތުނަ ގިނަވެފައި ވެއެވެ..... ކޮންމެއަކަސް މިއަދަކީ މުޅިން އެހެން ދުވަހެކެވެ. ޝާމްކަރައިން އަރަތްބަކު ދިވެހިރާޢްޖެއަށް ޒިޔާރަތް ކުރިއެވެ. އެއީ "އަނާރޫސް" ކިޔާ މީހެކެވެ. މިއީ ޔޫނާނީ ނަމެކެވެ. މި މިހާ މާލެއައީ ދިވެހިރާޢްޖެއަށް އިސްލާމްދީން ތަޢާރަފްކޮށްދޭށެވެ. އޭނާ ހުރީ އަންހެން ހެދުމެއްގައި ބޮލުގައި މުސައްލައެއް އޮޅައިގެންނެވެ. އެއީ ޝާމްކަރައިގެ މީހުންގެ ހެދުމެވެ. މާލެ އައުމަށް ފަހު ތަންތަން ބަލަމުންް މި މީހާ ހެންވޭރަށް ދިޔައެވެ. އެތަނުގައި ހުޅުލޭ އެއާރޕޯޓްކައިރީގައި ހެދިފައިވާ ކުޑަވަރެއްގެ ބަގީޗާއަކު އިށީނެވެ. މިދެންނެވި ބަގީޗާއަކީ ބުނެވޭގޮތުގައި ކުރީގައި ކަނޑު ހެދިފައި މާލެ އެޓޯލްއަށް ވަންނަ ބޯޓް ފަހަރު ދުއްވާ ހިސާބެވެ. ނަމަވެސް އެއީ ވަރަށް ކުރިއެވެ. މީގެ 162 އަހަރު ކުރިއެވެ. މިހާރު އެތަން ހިއްކާ ހޮޓާ އަޅާ އެތާގެ ހުޅަނގުގައި ހުންނަނީ އެއްޖިންސުން ގުޅުންހިންގާ މީހުންނަށް ޚާއްސަ ވައިންޕާލަރއެކެވެ. މިދެންނެވި މުސްކުޅިމީހާ އައިސް ތަންތަން ބެލުމުގައި އަވަދިނެތި އުޅެނިކޮށް އިށީދެގެން ބަނގުރާ ބޯން އިން ޒުވާނަކާއި ދިމާވިއެވެ. އޭނާކައިރީގައި މިއީ މޯލްޑިވްސްގެ މީހުން އުޅޭގޮތްހޭ އެހުމުން އެއްކަނުން ހީނލާފައި އާނއެކޭ ބުންޏެވެ. އަދި ދެމީހުން ދެމީހުންގެ ތަޢާރްފްދިނެވެ. އެޒުވާނާ ކުރިއަށް ކިޔައިދެމުން ބުންޏެވެ. އަހަރެންނަށް ކިޔަނީ "ވިލްދާސް ހުސޭން " އެވެ. އަހަރެންގެ އުމުރަކީ 27 އަހަރެވެ. ބޭބެއަށް ކިތައް އަހަރު ހެއްޔެވެ؟ ބޭބެގެ މަޢްލޫމާތު ދޭށެވެ. އެވަގުތު އެ މުސްކުޅި މިހާ ކިޔައިދިނެވެ.\nއަހަރެންނަށް ކިޔަނީ " އަނާރޫސް" އެވެ. އަނާރޫން ބިން އުދައްޔު ބިން ސައްދާމް ހުސެއިން އޭ ހަރު ރާގަކަށް ބުނެ ލޯ ބޮޑުކޮށްލިއެވެ. މިހާރު މިގުނަނީ އުމުރުގެ 63 ންވަނަ އަހަރެވެ. އަހަރެންނަކީ ޝާމް ކަރައިގެ މީހަކީމެވެ. މޯލްޑިވްސް އައިލެންޑަށް އަހަރެން އައީ އިސްލާމްދީން ކިޔާ މުޅިން އައު ނިޒާމެއް ތަޢާރަފް ކުރާށެވެ. ކިހިނެއްވާނެ ހެއްޔެވެ؟\nއެއީ ކުރީޒަމާނުގެ އަރަބި ކަރައިގެ މީހުންގެ ދީނެވެ. އެއީ ރަނގަޅު ގޮތެއްކަމުގައި އޭނާ ބުންޏެވެ. މިހިސާބުން ޒުވާނާ ހާސްވެގެން ތެދުވެ އަތުގައި އޮތް ފުޅިން ކޮންމެސްވަރެއް ބޯލާފައި ތިއީ މިރާއްޖޭގައި މަނާ ކަމެކޭ ކަލޭ ބަންދުކޮށްފާނެއޭ ބުންޏެވެ. އެ މުސްކުޅި މީހާ ވަރަށް ހައިރާން ވެގެން އެއީ ކީއްވެހޭ މިއީ ކޮމިނިސްޓް ގައުމެއް ނޫންހޭ މިއީ ބޭނުންގޮތަކަށް އުޅެވޭ ތަނެއް ނޫންހޭ އޭނާ ބުންޏެވެ؟ އެވަގުތު އެޒުވާނާ ބުންޏެވެ. މިތާ ބޭނުންގޮތަކަށް އުޅެވޭނެއެވެ. އެކަމަކު ދެންމެ ތިބުނި ބަސް ބޭނުން ނުކޮށެވެ. މުޅި ޤައުމުގައިވެސް މަނާވާނީ ހަމައެކަނި ތިކަމެވެ. އެހެން ހުރިހާ ކަމެއް ހުއްދައެވެ. ކަލޭ ތިބުނާ "އިޒްލާމަކީ " އަހަރެންގެ މުނިކާފަވެސް އުޅުނު ދީނެވެ. އެމީހުން އޭގެ 1019 އެތައް އަހަރެއްކުރިން އެމީހުންގެ ބުދުދީން ދޫކޮށްލިއެވެ. އަދި " އެބުލްޒް ބެއަރކަޓް " ކިޔާ މީހެއްގެ އަތްމައްޗަށް މުޅި ޤައުމު އިސްލާމްވިއެވެ. އޭގެ ފަހުން ފެށިގެން މުނި ކާފަމެންނާއި ހަމައަށް އުޅުނީ ތިބުނާ ކަޑަފާޑަށެވެ. އޭ މުސްކުޅި " އަނާރޫސް" ބޭބެއެވެ. މިއީ 2172 އެކެވެ. އަރެންގެ ކާފަ އަހަރެންނަށް ކުޑައިރު ކިޔައިދީފައިވެއެވެ. އޭ މުސްކުޅިޔާއެވެ. މަގޭވާހަކަ އަޑު އަހާށެވެ. އަހަރެންގެ ކާފައަށް ކިޔަނީ "ޒާ"އެވެ. ކާފަގެ ބައްޕަ އަދި އަހަރެންގެ މުނިކާފައަށް ކިޔާނީ "ޖިބުއެ"އެވެ. ބައްޕައަށް ކިޔަނީ މުވަލްގަނޯފްއެވެ. ބައްޕަ އަކީ ރަޝިއާ މީހެކެވެ. މުނިކާފަ އާއި ކާފަ އަކީ އެއީ ތިޔަ ބުނާ ދީނުގެ މީހުންނޯއެވެ. އެޒުވާނާ އިތުރަށް ކިޔައިދިނެވެ....\nއޭރު އެމީހުންގެ ޒަމާނުގައި މިބުނީ ކުރިން 2010 ހާ ހިސާބު ދިވެހިރާއްޖެ އޮތީ ތިބުނާ ނަންކިޔާ ދީނުގައެވެ. އިޒްލާމް ދީނުގަޔޯއެވެ. މުނިކާފަގެ ވާހަކަ އިފިފައިވާ ވާގޮތުން ތިޔަ ދީން ބަދަލުވެ މީހުން މޮޑަން ވާން ފެށީ ވަރަށް ޒަމާންވީ އޭރުގެ ކޮންމެސް ވެރިކައެއް ބަދަލުވެ އެކަމުގެ ތަޅާފޮޅުން ތަކުގައި ޖައްސައި ޔަހޫދީން ކިޔާ ބަޔަކު ކުރި މަކަރުވެރި މަސައްކަތަކުންނެވެ. އެމީހުންނަށް މިހާރު އަހަރެމެން ކިޔަނީ "އެލާޓާއިން" ނެވެ. އެއީ ކުރީގެ ބަހުންނަމަ އެލީޓުންނެވެ. ޔަހޫދީންނެވެ. އެއީ އަހަރެންވެސް މިހާރު ޤަބޫލު ކުރާ ލުސިފޭރިއަން ކަނލާގެއަށް އަޅުކަންކުރާ ބަޔެކެވެ. މިއީ އެއްބަޔެކެވެ. ކޮންމެއަކަސް ކަލޭ ތިޔަބުނާ ދީން ބަދަލުވުމަށް ވީގޮތް މުނިކާފަ ޖިބުއެ ބައްޕައަށް ކިޔައިދިން ގޮތަށް ކިޔައިދޭނަމެވެ. މާގިއިންނެއް ނުކިޔޭނެއެވެ. ރަނގަޅަށް އަޑުއަހާށެވެ.! މަސްތު ގަދަކަމުން ފަހަރުގައި ތާރީޚްތައް އޮޅި ނުބައި ނަންނަން ކިއިދާނެއެވެ. ކަލޭ ފޮތްބަލައިގެން ފަހުން ރަނގަޅުކޮށްލާށެވެ.\nއަސްލު ވީގޮތަކީ ޔަހޫދީން އަބަދުވެސް ބަލަމުން ދިޔައީ އޭރުވެސް އިސްލާމްދީން ފޮހެލާށެވެ. އެއީ ދެން ކަލެއަށްވެސް ފަހުން އަދި ވިސްނޭނެގޮތުގައި ކަޑަގޮތެކެވެ. އެމީހުން ދަނޑިވަޅު ބަލާ މަސައްކަތް ކޮށްކޮށް ތިއްބާ މިޤައުމުގެ ވެރިކަން ބަދަލުވިއެވެ. އެކަން ކުރަން މެދުވެރިކުރީ އިނގިރޭސިންނެވެ. އެމީހުންގެ އެތައް ފައިސާއެއް ޚަރަދުކޮށްގެން މިޤައުމުގައި ޑިމޮކްރަސީއޭ ކިޔާ ފާޑެއްގެ ތަންކޮޅެއް ކުރީގެ ފިލޯސަފީއެއް ގެނައެވެ. އެއީ ވެރިކަން ކުރާ ނިޒާމެކޯއެވެ. ހަމަ އެވަގުތު ޔަހޫދީން ކުރިކަމަކީ އެމީހުން ޢާއްމުކޮށް އިސްލާމްދީން ފޮހެލާގޮތަށް އެޤައުމު އަޅުވެތި ކުރީއެވެ. ކުރީ ވަރަށް މޮޅު ކަމެކެވެ. ޤައުމުގައި ތިބި އިސްލާމްދީން ނޭނގޭ ޔޫރަޕްގެ ގޮތްތަކަށް މަރުދޭ އަހަރެމެންހެން ބަނގުރާބޯން ބޭނުންވާ ބަޔަކު ހޯދިއެވެ. އަދި ޔަހޫދީން ފުރަތަމަ ކަށަވަރު ކުރީ އެއީ އެމީހުންގެ ޞަމީރު ވިއްކައިގެން ކާވަރުގެ މުދަލަަށް ދަހިވެތި ބައެއްތޯއެވެ؟ އެކަން ޔަގީން ވުމުން މި މީހުން އަވަސްއަވަހަށް ތަރައްޤީގެ ނަމުގައި ހުދު ކަރުދާހުގައި އެގްރީމެންޓެއް ހެދިއެވެ. އަދި އޭގެ 43 އަހަރު ފަހުން ބައްޕަމެން އަޅުވެތި ކުރިއެވެ. ވަރުގަދަ ތަޅާފޮޅުންތަކެއް ހިނގިއެވެ.\nއެހަނގުރާމައިގާ މުނިކާފަ ޖިބުއެ ޖާނުންފިދާވިއެވެ. އަދި ކާފަ މަރުވީ ކަނޑިންތަޅަން ހުއްޓާ ބަޑި ޖަހައިގެންނެވެ... މިހިސާބުން އަހަރެންނަށް އަނެއްކާވެސް ނިދިން ހޭވަރިކަންވެ ކުޑަކޮށް މަގުމަތި ބެލީމެވެ. ކަމަކު ދާކަށް ނެތެވެ. ކުރިމަތިން މިއޮށް އަންނަނީ ބޮޑު ސިންގާ ހައިމާކެއްގައި ލޮރީއެއް އުފުލަމުންނެވެ. މެންދުރުގެ ވަގުތު ކަމުން ވާނީވެސް އެހެންތާއެވެ. މިއި މަގުމައްޗެވެ. ނަމަވެސް... ދެން އަނެއްކާވެސް ނިދި ގަދަވެ ހުވަފެން ދިގުވިއެވެ. އެހިސާބުން އެބުނާ ޖިބުއެއެއްގެ ކާފަ ދަރި އޭނާގެ ވާހަކަ އިތުރަށް މުސްކުޅި މީހާއަށް ކިޔައިދިނެވެ.\nއޭނާ ބުނީ ވެރިކަން ކުރަން ފެށުމާއި އެކީ ފުރަތަވެސް އޭރުގެ ރައީސް މަސައްކަތް ކުރީ ތިމާއަކީ އެހާބޮޑަށް އިސްލާމްދީނަށް އުޅޭ މީހެއް ނޫންކަމަށް ބޭރުގެ ދުނިޔެއަށް ދައްކާށެވެ. އެމީހުންގެ ކުރިމަތީގައި ތިމަންނާއަކީ އިސްލާމްދީނަށް އެހާ ބޮޑަށް އުޅޭ މީހެއް ނޫންކަމާއި ހުރިހާ ވައްތަރެއްގެ މީހުންވެސް ތިމަންނާއަށް ކަމުދާކަން ހާމަކުރުމަށެވެ. ކަލޭމެންގެ އަރަބި ބަހުން ބުނަންޏާ މުނާފިގު ހެދިގެން އުޅޭށެވެ. ތިމާގެ ދީން އިސްލާމުންނަށް ފޮރުވާށެވެ. އެއީ އޭނާއަކީ އިސްލާމްދީން ނޭނގޭ މީހަކަށް ވާތީ އެ ފިކުރުނެތުމުން އޭނާ ބޭނުންވީ އޭނާގެ ފިކުރުގެ މީހުންނާއި ބައިވާށެވެ. އޭރުގައި ހުރި މިބުނާ ރައީސް ކޮންމެސް " ނެޝީޑް " ކިޔާ މީހަކު ކަންތައް ފުރަތަމަ ކުރިގޮތަކީ... އިސްލާމް ނޫން ޤައުމުތަކާއި ގުޅުން ބަދަހި ކުރިއެވެ. އެއީ ރައީސް އޮފީހުގައި އިންނަ އިނގިރޭސި މީހާ ބުނެދޭގޮތެވެ. އޭރުން ލާރި ފައިސާ ތަނަވަސް ވާނޭކަމަށް އޭނާ ބުނަމުން ޑައިރެކްޓް ކުރަމުން ދިޔައެވެ.\nއޭރުވެސް މިޤައުމުގެ މީހުންނަކަށް ވާނުވާއެއް ނޭނގެއެވެ. ދެން އޭނާ ކުރަން ފެށީ ޔޫރަޕްގެ ދަތުރު ތަކެކެވެ. އޭރުގައިވެސް ޔަހޫދީންނާއި ވެފައިވާ އެއްބަސްވުމެއް އޮވެއެވެ. އޭގައި ތަޢްލީމީ ނިޒާމުގައި އެހީވާނެ ކަމާއި ޓްއަރިޒަމް އަދި ޞިއްޙީ ދާއިރާއިން ..ކޮންމެސް ދިގު ހާސަރުތަކެއް އޮތެވެ. މަށަކަށް ދެން އެބައި އެހާ ރަނގަޅަކަށް ނޭނގެއެވެ. ތަޢްލީމީ ގޮތުން އެހީދޭނަމޭ ކިޔާ ސޮއިކޮށްފައި ވާއިރުވެސް އެމީހުން ބައިރުފިޔާއެއްވެސް ނުދެއެވެ. އެމީހުން އޭރުވެސް މިޤައުމުގައި ތިބި މުސްލިމުން ކިޔާ މީހުން ދެކެ އިންތިހާއަށް ރުޅި އާދެއެވެ. މިބުނީ މުނިކާފަމެން " ޖިބުއެމެން " ދެކެއެވެ. އެންމެ ފަހުން ކިޔަވާކުދިންނަށް ލޯނު ހޯދުމަށްވެސް ދާން ޖެހުނީ މިހާރު ދުނިޔޭގެ ބިޒްނަސް ސެންޓަރގެ ނަމުން މަޝްހޫރު ޑުބާއީ އަށެވެ. އެމީހުން ކޮންމެސްވަރެއް ކޮށްދިނެވެ.\nދެން އަނެއްކާ އޭގެ ފަހުން ރޭވުމަކުން ރާޢްޖެއަށް ގެނެވުނީ އިންޑޮނީޝިއާއިން ވަކިކުރެވުނު ބިން އާދެ! ކަލޭ ތިޔަބުނާ މުސްލިމުންގެ ބިން.. ކޮންމެސް އީސްޓީމޯލޭ ކިޔާ ތަނެއްގެ ވެރިއެކެވެ. އެއީވެސް އިސްލާމްދީނުގެ މީހުންނަށް އެހެން ދީންތަކުގެ ވެރިންތައް ދައްކާ ތަޢާރަފް ކުރާށެވެ. އޭރުވެސް ޔަހޫދީން އަޑީގައި ތިބެގެން މިކުރާ ކަންތަކެއް ދިވެހިންނަކަށް ނޭނގެއެވެ. އެއްބަޔަކު ވެރިކަން ބީވުމުން އަލުން ހޯދުމަށް މަސައްކަތް ކުރަނީއެވެ. އަނެއްބަޔަކު ޤައުމު ޔަހޫދީންނަށް ސިއްރުން ވިއްކަނީއެވެ. މިބުނާ އިސްލާމުން އެމީހުންގެ ދީން ބުނެދިނުމުގައި އުޅެއެވެ. އޭރު މިޤައުމުގެ ޚާރިޖީ ސިޔާސަތު މިދަނީ ކިހިނެއްކަން އެނގޭނީ އޭރުގައި ހުރި ފޮރިން މިނިސްޓަރއަށާއި މަރަޔާ އަދި އެފޭފް އަދި ޖެކީ ކިޔާ މީހަކަށެވެ. ދެން އޭރުގެ ޕްރެސިޑެންޓް ނަޝީޑް އާއި ކާފަ ޖިބުއެއަށެވެ.\nމިހެން ބުނެފައި އޭނާ އިނގިލި ދިއްކޮށްލީ ކުރިމަތީގައިވާ އެއްޖިންސުން ގުޅުން ހިންގަން ހަދާފައިވާ ޕާލަރއަށެވެ. އަހަރެންވެސް ބެލީމެވެ. އޭނާ ބުންޏެވެ. ތިހެރެ ތާނގެ ކުރީގެ ފައުންޑަރ "ޖެގެލަން ހިއްލޫޓް" ކިޔާ މީހަކު އޭރުގައި އިންޓަރނެޓްގައި ފިރިހެން ކުޅި ކުޅުމަކީ ކުރަންޖެހޭނެ ކަމެއްކަން ލިޔެއުޅެއެވެ. އޭނާ ވަރަށް މަސައްކަތުން ތިތަން ބިޑުކޮށްގެން ސަރުކާރުން ނަގާ އެތަން ލޯނުން ހަދާ ހުޅުވިދުވަހު އޭނާ ވަނީ ފުރަގަސްފަރާތުގެ ކެންސަރ ބަލީގައި މަރުވެފައެވެ. އެއީ ވަރަށް ކުޅިކުޅޭ ހިތްވާ މީހެކެވެ. ދުވަހަކުވެސް މީހަކާއި ނުއިދެއެވެ. އޭނާގެ ދަރިންނެ އަނބީންނެއް ނުތިބެއެވެ. ނަމަވެސް މިހާރު ހުރީ އޭނާގެ ޕާލާރ އެކަންޏެވެ. އެތަނުގެ ނަން ބަލާށެވެ. އެތަނަށް " ކިޔަނީ ޕެނިސިންޑާރޒް ޑި ގޭ ޕާލަރ " އެވެ. އެއީ ފްރާންސް އިޓަލީ މިކްސް ނަމެކެވެ. މިހާރު އެތަން ހިންގަނީ ސަރުކާރުންނެވެ.\nދެން އެއަށް ފަހު ކުރިމަތިން އައި އަންހެނެއް ދައްކާފައި ވާހަކަ އިތުރަށް ކުރިއަށް ގެންދިއެވެ. އެހަރަ އަންނަ އަންހެނަކީ އެނތާގެ އެމްޑީއެވެ. އެއީ މުނިކާފަ ދުވަސްވަރުގެ މީހެއްގެ ދަރިއެއްގެ ދަރިއެކެވެ. އޭނާގެ މުނި މާމައަކީ ކުރިންބުނި ވެރިކަން ކުރިޕާޓީގެ މަރަޔާއެވެ. ކޮންމެއަކަސް އެތަން މި ދެއްކީ އޭރުގައި މިބުނި ދުވަސްވަރު 2010 ހާ ހިސާބުގައި އެކަމާއި ވެރިކަމުގެ ފަރާތުން އުޅުނެވެ. އެހެންވެ އެއްޖިންސުން ގުޅުންހިންގާ ހަމައެކަނި ހުރި އޭރުގެ ކޮންމެސް އަންހެން ބޮޑުވަޒީރަކަށްވެސް ކުރީގެ ރައީސް ވެރިކަމުގެ ފުރަތަމަ ދުވަސްވަރު ޒިޔާރަތް ކުރިއެވެ. އެއީވެސް މިކަން ތަޢާރަފް ކުރުމަށް ރޭވިފައިވާ ޕްލޭންގެ ދަށުން ފަހުން އެމީހުންގެ ޖަމިއްޔާތައް މޯލްޑިވްސްއަށް ގެނައުމަށެވެ. މިއީ މިކަންކަން ރޭވިގެން އައި ގޮތެވެ. މިއީ ދިގު ވާހަކައެކެވެ. އަދިވެސް ކިޔާންވީހެއްޔެވެ؟..\nމިއީ އޭރުގައި ކަލޭ ތިބުނާ އިޒްލާމް ދީން ފުހެލުމަށް މުނިކާފަމެންނާއި ދެކޮޅަށް ކުރެވިގެން ދިޔަ ކަންކަމެވެ. އޭރުގައި އޭރުގެ ވެރިކަމަށް ތާއީދު ކުރި ގިނަމީހުންނަކަށް މިކަންކަމެއް ނޭނގެއެވެ. ވެރިކަން ގެންނަން އުޅުނު އަހަރެންގެ މުނި ކާފައަކީ މި ބުނި ނަޝީޑްގެ ވަރަށް އަރިސް މީހެކެވެ. އޭނާ އޭރުގައި ހުރީ ރައީސް އޮފީހުގައެވެ. މައްސަލަ ނުކުންނާން ފެށީ އޭނާއަށް މިކަންކަން ފަޅާއަރައި ވާނުވާ އެގެން ފެށުމުންނެވެ. ދެން އޭނާ ހެދީ ޖިބުއެ ބްލޮގް ކިޔާ ބްލޮގެކެވެ. އެއީ އަހަރެންގެ މުނިކާފައެވެ. މުނިކާފަ އަމިއްލަ ނަމުގައި ބްލޮގް ހެދީ އޭރުގެ ރައީސްގެ ހަމަ އެހާ ގާތް ބޭފުޅަކާއި ދެމީހުންވެގެންނެވެ. އޭގައި ރައީސްއޮފީސް ތެރޭގައި ހުރެގެން ފާޑުފާޑުގެ ލިޔުންތައް ލިޔުނެވެ. ފަހުން މިކަން އޭނާ އަމިއްލައަށް ބުނީއެވެ. ކުރެވުނު ޒުވާބެއްގައި މިވާހަކަތައް މޫނު މަތީގައި ގޮވީ އެމީހުންގެ ޢޭރުގޮތުން އޭރުގެ ޕާޓީ ހަރުގޭގައި ޕާޓީ ޖަލްސާއެއްގައި ހާމައަށް ވަރަށް ފާޅުކޮށެވެ. އެހިސާބުން މުޅި ޕާޓީ ރޫޅުނެވެ. ހުރިހާ ޕާޓީތައް އެއްބަޔަކު އަނެއްބަޔަކާއި ލޭ އޮހޮރުވާ ތަޅަން ފެށިއެވެ. އޭރުވެސް ޕާޓީގެ އަޑީގައި ކާފައަށްވެސް ނޭނގި ކާފައަށް ތާއީދު ކުރި އެތައްބަޔަކު އެކަން ސިއްރުކޮށްގެން ދަނޑިވަޅަށް ބަލަބަލައި ތިއްބެވެ. ފަހުން ހުޅުރޯވެ ވެރިކަން ގަނޑުބަޑުވެ5އަހަރުގެ ދައުރުވެސް ނުނިމެނިސް ނެޝީޑްގެ ވެރިކަން ނިމުނީއެވެ. ފަހުން ހަނގުރާމަކޮށް މުޅި ޤައުމުގައި ތަޅާފޮޅުން އުފެދި އެންމެފަހުން އާއްމުކޮށް ވާގޮތަށް ޔަހޫދީ ޔޫއެން އައިސް އިސްލާމުން ގެންދެވުނީ އައްޑޫއަށެވެ. އެއީ ކުރީގެ ބަހުންނަމަ އިންޓަރ ނޭޝަނަލް ކޯލީޝަންއެކެވެ. ފަހުން އެތަނުންވެސް ބޭރުކޮށް ގިނަމީހުން ވަނީ އެކިގޮތްގޮތުން މަރާފައެވެ. ބައްޕަމެން މަރުވީ އެ ހަނގުރާމައިގައެވެ. އޭރުއްސުރެން މިޤައުމުގައި ކަލޭ ތިބުނާ ބަނގުރާ ނުބޮވޭ އިޒްލާމްއަކީ މަނާ ބަހެކެވެ. މަނާ ކަމެކެވެ..."\nމިވާހަކަ ޒުވާނާ ކިޔައިދިމުން އަހަރެން ހައިރާންވެގެން އަނެއްކާވެސް އެހީމެވެ. މޯލްޑިވްސްއަށް އައުމުގެ ކުރިން އަހަރެންވެސް ތިވާހަކަ ކޮންމެސްވަރަކަށް ހިސްޓްރީން ބެލީމެވެ. ވާހަކަ ކުޑަކޮށް ތަފާތެވެ. އަހަރެންނަށް އެނގޭ ގޮތައް މާދަމާ ކިޔައި ދޭނަމެވެ. ތިހެންޏާ ނިކަން ބުނެބަލާށެވެ. ކުރީ ބުނެވޭގޮތުގައި އޭރުގެ ވެރިކަމުގައި " ދިޔޯ ސެފިކް" ކިޔާ މީހަކު އުޅުނު ހެއްޔެވެ؟ އޭނާއަށް ވީގޮތެއް ނުބުނަމެއް ނޫން ހެއްޔެވެ؟ އަދި އޭރުގައި ނަގާކިޔާން އުޅުނު ވެރިކަމުގައި ކާފަމެން ދުވަސްވަރު " ރާކޯސް މޫކޮސް ގޮންޒާލޭ" ކިޔާ މީހެއްގެ ވާހަކަވެސް އަޑު އެހީމެވެ. އެވާހަކަ އެނގެންޏާ ކިޔައިދެވިދާނެ ހެއްޔެވެ؟ ޒުވާނާ ފާޑަކަށް ނުބައި ހިނި ގަނޑެއް ޖަހާފައި ބުންޏެވެ. ދެން ބޭބެވެސްދޯ.. އެއީވެސް ހަމަ އިންސާނުން ނޫންހެއްޔެވެ؟ ތެޅިތެޅިފައި ވާނީ މަރުތާއެވެ. ތިޔަބުނާ " ދިޔޯ ސެފިކް" މަރުވީ އިނގިރޭސި ވިލާތުގައި ކާރު އެކްސިޑެންޓެއްގައެވެ. އަދި ތިޔަބުނާ ނަގާކިޔާ " ރާކޯސް މޫކޮސް ގޮންޒާލޭ" އަދި މަރެއް ނުވެއެވެ. އަހަރެން ވަރަށް ހައިރާންވެގެން އެޔޯއޭ ސުވާލު ކުރީމެވެ. އޭނާ ޖަވާބުގައި ބުނީ ހަނގުރާމައިގާ ތަޅާފޮޅާން އުޅެނިކޮށް " އުމަރޫޒް" ކިޔާ ދިވެއްސަކާއި " ޗިޗިކާޔާ ޗިކިޗިން " ކިޔާ ޗައިނާ މީހަކު ވެގެން އެއްލި ދަނގަޑުބުރިއަކުން ޖެހި ބޯފަޅައިގެން ގޮސް ދެން ދިޔައީ ކޯމާ އަކަށެވެ. އޭނާ އަދިވެސް އެއޮތީ އެ ކޯމާގައެވެ. އެހެރެ އެއްޖިންސުން ގުޅުން ހިންގާ ޕާލަރ ގެ އަނެއްފަރާތުގައި އެދިފައިވާ ލައިވް މިއުޒިއަމްގައި ބަނގުރާއަޅާ ފޮއްޓެއްގައި ކަސީރާ ކުރެވި ކުނިނުވާ ބޭސްލާފައި ހޭއަރާތޯ އަދިވެސް ބާއްވާފައި އެބައޮތެވެ. އަހަރެން އެހެންހޭ އަހާފައި ފަހުން އަދި ދިމާކުރަން ޖެހޭނެއޭ ބުނީމެވެ. އެއީ އަހަރެން ސާފުކުރަން ބޭނުންވާ ބައިވަރު ވާހަކަ އަދިވެސް ނުލިބިފައިވާތީއެވެ...\nދެން ހޭލެވިއްޖެއެވެ... ނުނިމޭ.. muraasil\nPosted by Mohamed Siruhan at 10:50 AM\n''ލާދީނީމީހުން މަރާ ހުސްކުރުން އޯކޭ '' އަންނި\nދީބް ބައި ޔަހޫދީ.. 2172 ވަނަ އަހަރު މާލޭގެ މަގެއްމ...\nޕިއްލޭގެ ޤައުމީ ފުޓްބޯޅަޓީމ


SunOnline: Evve thakbeeru kiyamun nuhingumah Islamic ministry in edhefi\nއެއްވެ ތަކްބީރު ކިޔަމުން ނުހިނގުމަށް އިސްލާމިކް މިނިސްޓްރީއިން އެދެފި\nނަޖާހު މަސްއޫދު 16 Mar 2020, 18:29\nކ. ހުރާގައި ތަކްބީރު ކިޔަމުން ހިނގަނީ --\nކޮވިޑް-19 ވައިރަސް ފެތުރިޔަ ނުދިނުމުގެ ގޮތުން މަގުމަތީގައި އެއްވެ ތަކްބީރު ކިޔަމުން ނުހިނގުމަށް އިސްލާމިކް މިނިސްޓްރީއިން އެދެފި އެވެ.\nއިސްލާމިކް މިނިސްޓްރީއިން ކައުންސިލުތަކަށް ފޮނުވި ސާކިއުލާއެއްގައި ބުނެފައި ވަނީ ބައެއް ރަށްރަށުގައި، ކުރިން ސަގާފީ ގޮތުން ކުރަމުން އައި ކަމެއް ކަމުގައިވާ "ބޮޑު ދުމާ ހިނގުން" ނުވަތަ ޖަމާއަތެއްގައި މީހުން ތަކްބީރު ކިޔަމުން ހިނގަމުންދާކަން ފާހަގަކުރެވިފައިވާ ކަމަށެވެ.\nއެ ކަމަކީ ސުންނަތުން ސާބިތުވާ ކަމަކަށް ނުވާތީއާއި މި ދަނޑިވަޅުގައި އެއްވެ އުޅުމަކީ ރައްކާތެރި ކަމެއް ކަމުގައި ނުވާތީ އެކަން އެގޮތަށް ނުކުރުމަށް ނަސޭހަތްތެރިވާ ކަމަށް އެ ސާކިއުލާގައިވެއެވެ.\nކޮންމެ މީހަކުވެސް ފަރުޟު ފަސް ނަމާދުކޮށް، ކޮވިޑް-19ގެ ވަބާއިން ރައްކާތެރިވުމަށް ދުއާކޮށް، ދީނީ ކަންކަމަށް އިސްކަންދިނުމަށްވެސް އެ ސާކިއުލާގައި އިރުޝާދު ދީފައިވެއެވެ. އޭގެ އިތުރުން، ސިއްހީ ދާއިރާއިން އަންގާ ގޮތަކަށް ކަންކަން ކުރުމަށް އެ ސާކިއުލާގައި އެދިފައިވެއެވެ.\nއިސްލާމިކް މިނިސްޓްރީއިން މިގޮތަށް އެދިފައިވާއިރު މި ހަފްތާގެ ތެރޭގައި ކ. ހުރާގައި ވަނީ މަގުމަތީގައި ތަކްބީރު ކިޔަމުން ހިނގައިފައެވެ.\nމިހާރު ރާއްޖޭގައި ކޮވިޑް-19އަށް ޕޮޒިޓިވްވެފައި ތިބީ 13 މީހުންނެވެ. އެއީ ކުރެއްދޫ ރިސޯޓުން ފަސް މީހުންނާއި ކުރަމަތި ރިސޯޓުން ދެ މީހުންނާއި ސޭންޑީސް ބަތަލާ ރިސޯޓުން ދެ މީހުންނާއި އަނަންތަރާ ދިގު ރިސޯޓުން ދެ މީހުން އަދި އައިލެންޑް ސަފާރީ ބޯޓުން ދެ މީހުންނެވެ. އަދި މިހާތަނަށް ދިވެއްސަކު އެ ވައިރަސްއަށް ޕޮޒިޓިވްވެފައި ނުވެއެވެ.\nއެންމެ ރީތިކޮށް ހަނދު ކޭތަ ފެންނާނީ މިރޭ 12:24ގައި\nމާދަމާ ރޭ ހަނދުކޭތަ ނަމާދު ކުރާނެ: އިސްލާމިކް މިނިސްޓްރީ\nމިދިއަ އަހަރުގެ ލިސްޓަށް ޒަކާތު ފައިސާ ބެހި މައްސަލަ ބަލަނީ


އެންމެ ހަލުވިކަމާއެކު ކޯވިޑް-19 ފެތުރޭ ސަރަޙައްދަކީ ދެކުނު އެމެރިކާ، އެފްރިކާގެ ޙާލަތު ރަނގަޅު: ޑަބްލިއުއެޗުއޯ އެންމެ ހަލުވިކަމާއެކު ކޯވިޑް-19 ފެތުރޭ ސަރަޙައްދަކީ ދެކުނު އެމެރިކާ، އެފްރިކާގެ ޙާލަތު ރަނގަޅު: ޑަބްލިއުއެޗުއޯ\nއެންމެ ހަލުވިކަމާއެކު ކޯވިޑް-19 ފެތުރޭ ސަރަޙައްދަކީ ދެކުނު އެމެރިކާ، އެފްރިކާގެ ޙާލަތު ރަނގަޅު: ޑަބްލިއުއެޗުއޯ\nއެންމެ ހަލުވިކަމާއެކު ކޯވިޑް-19 ފެތުރޭ ސަރަޙައްދަކީ ދެކުނު އެމެރިކާކަމަށާއި އެ ސަރަޙައްދުގެ ޤައުމުތަކުގެ ތެރެއިން އެންމެ ބޮޑަށް ޙާލަތު ގޯސްވެފައިވަނީ ބްރެޒިލުގައިކަމަށް ދުނިޔޭގެ ޞިއްޙަތު ޖަމްއިއްޔާ، ޑަބްލިއުއެޗުއޯއިން ބުނެފިއެވެ. ބްރެޒިލްގައި ކޯވިޑް-19 ޖެހިފައިވާ މީހުންގެ ޢަދަދުވަނީ 332،382އަށް އިތުރުވެފައެވެ. އަދި އެ ބަލީގައި މަރުވި މީހުންގެ ޢަދަދުވަނީ 21،100އަށްވުރެ އިތުރުވެފައެވެ.\nޑަބްލިއުއެޗުއޯގެ ކުއްލި ޙާލަތާބެހޭ ޑިރެކްޓަރު ޑރ. މައިކް ރަޔާން ވިދާޅުވީ ދުނިޔޭގެ ސަރަޙައްދުތަކުގެ ތެރެއިން ކޯވިޑް-19ގެ ސަބަބުން ކުރިމަތިވެފައިވާ ޙާލަތު އެންމެ ގޯހީ ދެކުނު އެމެރިކާގައިކަމަށެވެ. މައިކް ރަޔާން ވިދާޅުވީ މެލޭރިއާއަށް ފަރުވާ ދިނުމަށް ބޭނުންކުރާ ހައިޑްރޮކްސީކޮލޮރޮކީން ކޯވިޑް-19އަށް ފަރުވާދިނުމަށް ބޭނުންނުކުރަން ޞިއްޙީ މާހިރުން ލަފާދެމުން ދަނިކޮށް ބްރެޒިލްގެ ރަސްމީ އިދާރާތަކުން އެ ބޭސް ބޭނުންކުރުމުގެ ހުއްދަ ދީފައިވާކަމަށެވެ. އެ ބޭސް ބޭނުންކޮށްގެން ކޯވިޑް-19އަށް އެދެވޭ ފަރުވާއެއް ދެވޭނެކަމުގެ އެއްވެސް ހެއްކެއް މިހާތަނަށް ލިބިފައިނުވާކަމަށާއި ބޭސް ބޭނުންކުރުމުން ލިބޭ ގެއްލުންތައް ބޮޑުކަމަށް އޭނާ ވިދާޅުވިއެވެ.\nޑަބްލިއުއެޗުއޯއިން ބުނީ އެފްރިކާގެ ހުރިހާ ޤައުމަކަށް ކޯވިޑް-19 ފޯރާފައިވާކަމަށާއި އެ ސަރަޙައްދުގައި ބަލިޖެހިފައިވާ މީހުންގެ ޢަދަދު 100،000އަށްވުރެ އިތުރުވެފައިވާކަމަށެވެ. ނަމަވެސް އެ ޤައުމުގައި ބަލިޖެހުނު މީހުންގެ ޢަދަދާ އަޅާބަލައިއިރު ބަލީގައި މަރުވާ މީހުންގެ ޢަދަދު ނިސްބަތުން ދަށްކަމަށް އެ އިދާރާއިންވަނީ ފާހަގަކޮށްފައެވެ. ކޯވިޑް-19ގެ ސަބަބުން އެފްރިކާ ސަރަޙައްދުގައި މިހާތަނަށް މަރުވެފައިވަނީ 3،100 މީހުންނެވެ. ރަޔާން ވިދާޅުވީ އެފްރިކާގައި ކޯވިޑް-19 ޖެހިގެން މީހުން މަރުވާ ޢަދަދު ދަށްވުމުގެ ސަބަބަކަށް އާބާދީގެ ދެބައި ކުޅަ އެއްބަޔަކީ 18 އަހަރުން ދަށުގެ ކުޑަކުދިން ކަމަށްވުން އެކަށީގެންވާކަމަށެވެ. ނަމަވެސް އެފްރިކާގެ ހުރިހާ ޤައުމެއްގައި ލިބެންހުރި ޞިއްޙީ ވަޞީލަތްތައް ތަފާތުވުމުގެ ސަބަބުން އެ ސަރަޙައްދުގައި ބަލި އިތުރަށް ފެތުރުމުގެ ބިރު އެބައޮތްކަމަށް އޭނާ ވިދާޅުވިއެވެ.\nޑަބްލިއުއެޗުއޯގެ އެފްރިކާ ސަރަޙައްދުގެ ޑިރެކްޓަރު ޑރ. މަޗިޑިސޯ މޯޓީ ވިދާޅުވީ އެފްރިކާގެ ޙާލަތު ރަނގަޅު ނަމަވެސް ރައްކާތެރިކަމުގެ ފިޔަވަޅު އެޅުމުގައި ފަރުވާކުޑަކޮށްގެން ނުވާނެކަމަށެވެ. އަދި އެ ސަރަޙައްދުގެ ޞިއްޙީ ނިޒާމު އެހާ ވަރުގަދަ ނޫންކަމަށާއި ބަލިޖެހޭ މީހުންގެ މިންވަރު ކުއްލިއަކަށް އިތުރުވެއްޖެނަމަ ޞިއްޙީ ނިޒާމަށް ހިފަހައްޓާނުލެވޭނެކަމަށް އޭނާ ވިދާޅުވިއެވެ.\nމިޑިއާގެ ސުލޫކީ މިންގަނޑަށް އަހުލުވެރިކުރުމަށް ތަމްރީން ޕްރޮގްރާމެއް ކުރިއަށްގެންދަނީ